
הוועדה המשותפת לוועדת החוקה, חוק ומשפט ולוועדת החוץ והביטחון לדיון בהצעות חוק ההסדרה 
29/11/2016                 

הכנסת העשרים
מושב שלישי
<פרוטוקול מס' 5>
מישיבת הוועדה המשותפת לוועדת החוקה, חוק ומשפט ולוועדת החוץ והביטחון 
לדיון בהצעות חוק ההסדרה
יום שלישי, כ"ח בחשון התשע"ז (29 בנובמבר 2016), שעה 9:00
<סדר היום:>
<1. הצעת חוק ההסדרה, התשע"ה–2015>
<2. הצעת חוק ההסדרה, התשע''ו- 2016>
<3. הצעת חוק להסדרת התיישבות ביהודה והשומרון, התשע"ז-2016>
נכחו:

<חברי הוועדה:> 
ניסן סלומינסקי – היו"ר
רוברט אילטוב – מ"מ היו"ר
אמיר אוחנה

עמר בר-לב

יעל גרמן
שרן השכל
ציפי לבני
שולי מועלם-רפאלי
מיכאל מלכיאלי

אורי מקלב

אוסאמה סעדי

<מוזמנים:> 
	עו"ד, מח' משפט בינ"ל כללי, משרד החוץ 
	–
	נועם קפון

	עו"ד-מח' יעוץ וחקיקה, משרד המשפטים 
	–
	ענת אסיף

	מתמחה, משרד המשפטים 
	–
	נעם עוזרד

	חברת כנסת לשעבר
	--
	אורית סטרוק

	פעיל פוליטי, שתי"ל 
	–
	אליעזר זיו

	יו"ר ועד היישוב עופרה
	–
	שי בן יוסף

	תושב 9 הבתים וחבר מזכירות, עפרה 
	–
	בנימין אלדר

	נציג הישוב אלעזר-נתיב האבות
	–
	מתן יחזקאלי

	נציגת תנועת אורות 
	–
	עינת קורמן

	רכזת מתנדבים, "דרכנו"
	–
	שירי קריב

	רכזת חרדים, "דרכנו" 
	–
	פנינה פויפר

	המשמר החברתי
	–
	אורלי ארז

	פעילה, המשמר החברתי 
	–
	שרה קרמר

	עו"ד, פורום משפטי למען ארץ ישראל
	–
	ד"ר הראל ארנון

	איש חינוך, מרכז הקבוצה הדמוקרטית 
	–
	נפתלי רז

	יועמ"ש, התנועה למשילות ודמוקרטיה 
	–
	דן שמחה רוטמן

	אזרח
	–
	נוי יוחאי

	אזרח מודאג 
	–
	ערן ניסן

	סטודנט 
	–
	גל פקטור

	אזרח מודאג, שלום עכשיו
	–
	אהרן שור

	
	
	עינת אמיתי

	
	
	ספיר אמיתי

	
	
	שמחה ניזרי

	
	
	עמי גבירצמן

	  
	
	יותם סמואל

	  
	
	איתמר שטאל


<ייעוץ משפטי:>
אלעזר שטרן
<מנהל/ת הוועדה:>
אסף פרידמן
<רישום פרלמנטרי:>
חפציבה צנעני
<הצעת חוק ההסדרה, התשע"ה–2015,  פ/1973/20, הצעת ח"כ יואב קיש>
<הצעת חוק ההסדרה, התשע''ו- 2016,  פ/3127/20, הצעת ח"כ שולי מועלם-רפאלי>
<הצעת חוק להסדרת התיישבות ביהודה והשומרון, התשע"ז-2016,  פ/3433/20, הצעת ח"כ בצלאל סמוטריץ'>
<היו"ר ניסן סלומינסקי:>
בוקר טוב. היום, ממשיכים בדיון ההקראה של חוק ההסדרה. לפני כן, אני רוצה לומר שתי הודעות. הודעה ראשונה: אתמול התבקשתי על-ידי חלק מחברי הוועדה, בעיקר מהאופוזיציה, לא לקיים היום את ההצבעה על החוק עצמו, בגלל שחלקם נמצאים בכנס שדרות. אנחנו יודעים שכל מי שלא נמצא, הסיעה יכולה לשלוח להצבעה מישהו אחר במקומו. אמרתי בישיבה שאעשה בדיקה לראות אם אכן הבקשה באמת ראויה ואז איענה לה. ואכן עשיתי בדיקה, ומצאתי שבאמת מפלגה אחת, או סיעה – איך זה נקרא? – - -
<אלעזר שטרן – הלשכה המשפטית:>
סיעה.

<היו"ר ניסן סלומינסקי:>
- - סיעת אחת, מרצ, שלושה מתוך חמשת חבריה נמצאים שם באמת בפאנלים בשעות האלו ולא יוכלו להשתתף בהצבעה. למרות שבדקתי בדיוק כל אחד, זהבה גלאון כן יכולה להיות פה.
<עמר בר-לב (המחנה הציוני):>
מה, אתה בודק את אמינותם של חברי הכנסת?

<היו"ר ניסן סלומינסקי:>
לא את אמינותם, אלא זה האם אפשר לסדר איזה שהוא זמן כדי שתהיה הצבעה. עיסאווי פריג' וזהבה גלאון, באופן תיאורטי, כן יכולים. אבל מאחר ובאמת מיכל משתתפת ואחרים, החלטתי כן לקבל את בקשתם, וההצבעה על החוק עצמו לא תהיה היום אלא מחר בבוקר. מחר בבוקר תהיה אך ורק הצבעה – הוצאנו גם הודעות – כך שלא יהיה שום דיון ושום דבר, ולפי התקנון גם אין זכות לבקשה להתייעצות או דברים כאלו אלא מיד מתחילים בהצבעה על החוק. לכן לא תהיה היום הצבעה על החוק.
ההצבעה היחידה, שכן אמרנו שתהיה, היא על הרביזיה, והיא תתקיים בשעה 12:00. הוגשה רביזיה על מיזוג שלוש ההצעות – בקשה הזויה קצת על דבר כזה. אבל הוגשה, אז אנחנו נקיים את הדיון.
בוקר טוב לך, גברתי.

<יעל גרמן (יש עתיד):>
בוקר טוב. יש לי שאלה לפני הדיון.
<היו"ר ניסן סלומינסקי:>
זה מדהים. את נכנסת, ולא שמה לב מה הודענו ומה לא הודענו – אולי הודענו שבכלל משכנו את החוק – וכבר יש לך שאלה.
<יעל גרמן (יש עתיד):>
יש לי שאלה. לא שמעתי מה אמרת. נכנסתי בשאלה.

<היו"ר ניסן סלומינסקי:>
כדאי קודם כל לשמוע מה אמרתי.
<יעל גרמן (יש עתיד):>
בהחלט. כולי אוזן.
<היו"ר ניסן סלומינסקי:>
בכל אופן, אמרתי שקיבלתם, כי כך גם כשפנה אלי היועץ המשפטי של הכנסת כבר אמרתי לו את התשובה שעשיתי בדיקה ואכן – אחזור לכבודךְ – לפחות שלושה מחברי סיעת מרצ נמצאים בכנס שדרות. למרות שאם הייתי רוצה לדקדק הייתי אומר "שלחו את זהבה או את עיסאווי פריג' שכן יכולים", החלטתי כן לקבל את הבקשה ולדחות את ההצבעה למחר. מחר תהיה, בעזרת ה', רק הצבעה, בלי דיבורים ובכלי כלום. כך הודעתי גם ליועץ המשפטי של הכנסת, שאני מניח שהוא העביר לכם גם את תשובתי. תשובתי הייתה בלי קשר ללחץ או דברים כאלה, אלא ראיתי שזה הוגן, עשינו את הבדיקה ואכן זה כך, ואז דחינו. זו הודעה אחת.
הודעה שנייה – קיבלתי עוד בקשה שלכם. לכן הוצאתי זימון לשלושה אנשים: אחז בן-ארי – היועץ המשפטי למערכת הביטחון; עורך-הדין רועי שיינדרוף – המשנה ליועץ המשפטי לממשלה- -

<אלעזר שטרן – הלשכה המשפטית:>
בהיבטים הבין-לאומיים.
<היו"ר ניסן סלומינסקי:>
- - בהיבטים הבין-לאומיים; ועורך-הדין טל בקר – ממלא-מקום היועץ המשפטי למשרד החוץ. נתתי להם הודעה, זימון. הזמנו אותם כבר בהתחלת התהליך, בתחילת הישיבות, והם לא באו. עכשיו הוצאתי להם זימון אישי נוסף לשבוע הבא. נתתי להם את התאריכים.
<יעל גרמן (יש עתיד):>
מתי?

<היו"ר ניסן סלומינסקי:>
בשבוע הבא נתתי להם את התאריכים שבהם תתקיימנה הישיבות להסדרה, בהנחה, שוב, שאם החוק יעבור בקריאה ראשונה אנחנו נמשיך בשבוע הבא את הדיונים. יצא כבר סדר-יום, נכון?
<אסף פרידמן:>
מופץ.

<היו"ר ניסן סלומינסקי:>
מופץ לשבוע הבא. נמשיך. נתתי להם את התאריכים שבהם נשב. הם זומנו, שוב, פעם נוספת, אבל הפעם מה שנקרא: בזימון אישי, בנושא הזה, ואני מקווה שהם אכן יגיעו ונוכל לשמוע את עמדותיהם לקראת ההכרעה בקריאה שנייה ושלישית.
<ענת אסיף:>
זה דיון סגור, מה שהתבקש, או הדיון הרגיל?
<היו"ר ניסן סלומינסקי:>
כרגע, לדיון רגיל.
<ענת אסיף:>
בקשר לדיון - - -

<היו"ר ניסן סלומינסקי:>
לא. אני זימנתי אותם לדיון רגיל. אם יאמר מישהו- - -
<יעל גרמן (יש עתיד):>
צריך לומר את זה בדלתיים סגורות - - -
<היו"ר ניסן סלומינסקי:>
אם הוא יבקש דלתיים סגורות, אני אשקול את זה. אבל, כרגע, אני חושב שמאחר והוועדה היא ועדה גדולה ומורכבת, הניסיון שלי, בוועדות הרבה יותר קטנות, הוא שאין הבדל אם זה נאמר בפורום של כל הוועדה או בפורום הפתוח. בסוף זה אותו דבר.
<ענת אסיף:>
רק להבין.

<היו"ר ניסן סלומינסקי:>
אבל, שוב, אם יבקש מישהו ויאמר שהוא מוכן לבוא ורק שיהיה פורום סגור של חברי הכנסת, אני אשקול את זה. אבל, בדרך-כלל - - -
<עמר בר-לב (המחנה הציוני):>
אני לא חושב שיש איזה שהוא סוד שצריך לשמור מהציבור, סוד ביטחוני. מה שרוצים לומר – לומר.
<היו"ר ניסן סלומינסקי:>
בסדר. לכן עניתי לה שכרגע הזימון הוא לפה וכו'.
<יעל גרמן (יש עתיד):>
אוסמה גם רוצה לשאול, כך שאתן לו לפני ואני שומרת על זכות השאלה.

<היו"ר ניסן סלומינסקי:>
כן, אבל אני רוצה שנתחיל, אז רק שאלות קצרות.
<אוסאמה סעדי (הרשימה המשותפת):>
בוקר טוב, אדוני היושב-ראש, חבריי חברי הכנסת. אנחנו שמענו אתמול שהיום יתכנס הקבינט לדיון דרמטי על החוק שאנחנו דנים בו, והכותרת הזועקת היא: נתניהו מגיע להאג, אם החוק יאושר.
<היו"ר ניסן סלומינסקי:>
שמה?

<אוסאמה סעדי (הרשימה המשותפת):>
זו הכותרת.

<היו"ר ניסן סלומינסקי:>
ב"ידיעות".

<אוסאמה סעדי (הרשימה המשותפת):>
בכל העיתונים.

<היו"ר ניסן סלומינסקי:>
לא, לא. יש עיתון אחד שאני ראיתי הבוקר, ואין את הכותרת הזאת.
<אוסאמה סעדי (הרשימה המשותפת):>
אנחנו הבנו שהיום בלילה יתקיים דיון בקבינט, ואליו יגיע היועץ המשפטי לממשלה עם פתרונות נקודתיים להתנחלות עמונה. כותרת משנה אומרת: "הבית היהודי:", שאתה חלק ממנו, "נמשיך בחקיקה. אנחנו לא חייבים להקשיב ליועצים המשפטיים". אז אני שואל: האם זו באמת העמדה שלך? ואם באמת יש פתרונות נקודתיים שעומדים לעלות היום בקבינט, למה שאנחנו נשחית את זמננו לדון בהצעת החוק והיום בלילה תתקבל החלטה בקבינט לעצור את הכול? אני שואל מה העמדה שלך.
<היו"ר ניסן סלומינסקי:>
אחזור על מה שאמרתי מתחילת הדיון. אני אומר את זה שוב. חוק ההסדרה בא להסדיר אחת ולתמיד – הממלכה החליטה להסדיר את מצבם של היישובים - - -
<אוסאמה סעדי (הרשימה המשותפת):>
הממלכה לא שם.

<היו"ר ניסן סלומינסקי:>
הממלכה זה - - -

<אוסאמה סעדי (הרשימה המשותפת):>
אתה מתכוון: הממלכה בצד הזה.

<היו"ר ניסן סלומינסקי:>
כן, אבל אני מדבר עכשיו - - -

<אוסאמה סעדי (הרשימה המשותפת):>
אז הממלכה – לא. אתה מתכוון שאתה הממלכה.
<היו"ר ניסן סלומינסקי:>
לא, לא. התכוונתי לממלכה.

<אוסאמה סעדי (הרשימה המשותפת):>
מי הממלכה?
<היו"ר ניסן סלומינסקי:>
כנסת ישראל.

<אוסאמה סעדי (הרשימה המשותפת):>
אה, הכנסת.

<יעל גרמן (יש עתיד):>
הממשלה? היועץ המשפטי של הכנסת?
<אוסאמה סעדי (הרשימה המשותפת):>
תמיד כשאתה אומר "אנשי הממלכה", אתה אומר לצד הזה שזה משרד המשפטים - - -

<היו"ר ניסן סלומינסקי:>
גם הם מייצגים. הכנסת היא הריבון. הם אולי הגוף הביצועי, אבל הכנסת היא הריבון.
<אוסאמה סעדי (הרשימה המשותפת):>
אז אולי תגיד, אדוני "אנחנו החלטנו" – לא הממלכה, כי מה שאני שומע ממך כל הזמן הוא שהממלכה - - -
<היו"ר ניסן סלומינסקי:>
אוסאמה, אני רואה שאתה נעול על משהו, ואני לא מצליח להבין.
<אוסאמה סעדי (הרשימה המשותפת):>
איך שאתה נעול, גם אני נעול. מה לעשות? אתה נעול על משהו, ואני נעול על משהו.
<היו"ר ניסן סלומינסקי:>
לא. תשמע מה אני אומר. תשמע.

<אוסאמה סעדי (הרשימה המשותפת):>
לא, לא, לא. אתה לא נעול על משהו?

<היו"ר ניסן סלומינסקי:>
אני נעול על הרבה דברים.

<אוסאמה סעדי (הרשימה המשותפת):>
אתה - - - על משהו – לא נעול.
<היו"ר ניסן סלומינסקי:>
לא. אבל תשמע מה אני אומר. שאלת שאלה, ואני אתן את התשובה, ונמשיך הלאה כי לא רוצה יותר לבזבז את הזמן. אני אומר עוד פעם, ואמרתי זאת מהתחלה, שמטרת חוק ההסדרה היא שכנסת ישראל, פעם אחת אחרי 50 שנה, תקבע את עמדתה לגבי ההתיישבות הקיימת ביהודה ושומרון, 450,000 אזרחים ישראליים שגרים שם. צריכים לקבוע. זה חוק ההסדרה.
<אוסאמה סעדי (הרשימה המשותפת):>
זה לא חוק ההסדרה.
<היו"ר ניסן סלומינסקי:>
רק שנייה.

<אוסאמה סעדי (הרשימה המשותפת):>
אבל זה לא חוק ההסדרה.

<עמר בר-לב (המחנה הציוני):>
זה גם לא 450,000.

<אוסאמה סעדי (הרשימה המשותפת):>
זה לא 450,000.
<עמר בר-לב (המחנה הציוני):>
זה גם לא 450,000. חלקם בירושלים, והחוק הישראלי הוחל על ירושלים.
<אוסאמה סעדי (הרשימה המשותפת):>
אתה עושה עוול. אתה עושה עוול.

<היו"ר ניסן סלומינסקי:>
אוסאמה, אוסאמה.

<אוסאמה סעדי (הרשימה המשותפת):>
אתה עושה עוול כשאתה משווה את כולם.

<היו"ר ניסן סלומינסקי:>
אוסאמה, אם אתה מתכוון ככה, אז אני כבר אתחיל לקרוא לך.

<אוסאמה סעדי (הרשימה המשותפת):>
לא. אבל אנחנו רוצים להסדיר - - -
<היו"ר ניסן סלומינסקי:>
אתה לא יכול - - -
<אוסאמה סעדי (הרשימה המשותפת):>
בחוק הזה אתה לא מסדיר 450,000, אלא אתה מסדיר - - -
<היו"ר ניסן סלומינסקי:>
אוסאמה, קריאה ראשונה.

<אוסאמה סעדי (הרשימה המשותפת):>
עזוב אותך מקריאה ראשונה. עוד לא התחלנו על-הבוקר.
<היו"ר ניסן סלומינסקי:>
לא, אני לא יכול - - -

<אוסאמה סעדי (הרשימה המשותפת):>
פה מדובר על ארבע נקודות התיישבות. זה חוק.
<היו"ר ניסן סלומינסקי:>
אתה מוכן לתת לי לדבר? - - 

<אוסאמה סעדי (הרשימה המשותפת):>
זה החוק.

<היו"ר ניסן סלומינסקי:>
- - אתה מפסיק אותי באמצע, דבר שלא יעלה על הדעת. לא רק שאתה סתם מתפרץ בלי לקבל תשובה, אתה מפסיק אותי; שאלת שאלה. במקום להגיד לך "זה לא עניין כרגע" ולהמשיך הלאה, ואתה מביא לי עיתון – זו בושה קצת, אבל אתה להביא לי עיתון- - -
<אוסאמה סעדי (הרשימה המשותפת):>
אין קבינט היום? אין קבינט היום?

<היו"ר ניסן סלומינסקי:>
אבל, לא חשוב. אני מוכן לתת לך תשובה.
<אוסאמה סעדי (הרשימה המשותפת):>
אין הצעה של היועץ המשפטי "יש לי פתרונות בתנאי שחוק ההסדרה ייעצר"? זה מה שאומר היועץ המשפטי. אני שואל.
<היו"ר ניסן סלומינסקי:>
אני מוכן לתת לך תשובה לשאלתך, ואתה מפסיק אותי באמצע פעם אחר פעם. בפעם הבאה או שבכלל לא אענה לך או שפשוט אוציא אותך החוצה כמי שכל הזמן מפריע. זה לא יעלה על הדעת. אני מוכן לתת לך תשובה ואני מתחיל לדבר, ואתה מפסיק אותי כל מילה. ממש לא מתאים לך גם.
<אוסאמה סעדי (הרשימה המשותפת):>
לא, אבל אתה אומר - - -
<היו"ר ניסן סלומינסקי:>
לא מתאים לך.
<אוסאמה סעדי (הרשימה המשותפת):>
אתה אומר שהולכים להסדיר 450,000 - - -
<היו"ר ניסן סלומינסקי:>
סלח לי. שאלת אותי שאלה?
<אוסאמה סעדי (הרשימה המשותפת):>
זה החוק. זה החוק.
<היו"ר ניסן סלומינסקי:>
שאלת אותי שאלה?

<אוסאמה סעדי (הרשימה המשותפת):>
בבקשה.

<היו"ר ניסן סלומינסקי:>
תחכה לפחות ושיהיה לך את הנימוס לחכות לתשובה.
<אוסאמה סעדי (הרשימה המשותפת):>
בבקשה.

<היו"ר ניסן סלומינסקי:>
אני לא מדבר על השכל – לפחות את הנימוס.

<אוסאמה סעדי (הרשימה המשותפת):>
בבקשה.

<היו"ר ניסן סלומינסקי:>
חוק ההסדרה מתחילתו נועד להסדיר את מצבם של היישובים היהודיים ביהודה ושומרון, 450,000 אנשים, ושפעם אחת כנסת ישראל תחליט מה מצבם. לזה, בגלל המצב של עמונה, נתיב האבות, אולי תשעה בתים, נכנס עוד סעיף אחד לחוק הזה, סעיף 7. באופן תיאורטי, סעיף 7 יכול לצאת והחוק הזה קיים גם. רק סעיף 7 מדבר על הנושא הזה – לפתור את הבעיה הזו.
<יעל גרמן (יש עתיד):>
עכשיו, זה 10.

<היו"ר ניסן סלומינסקי:>
זה 7 ו-10.

החוק הבסיסי שהיה נועד לנושא הכללי של כל ההתיישבות ביהודה ושומרון. אמרתי את זה מהתחלה: אם הממשלה והיועץ המשפטי לממשלה יבואו עם פתרונות מעשיים שנותנים פתרונות, לא-יודע, לכל ההתיישבות, ונותן פתרון לעמונה, נקיים על זה את הדיון, ואם כן – בהתאם לזה ימשיך החוק או לא ימשיך. דוגמה באופן תיאורטי: אם ימצאו פתרון לעמונה שפותר את זה על דעת כולם פתרון אמתי, אז סעיף 7 יכול לצאת מהחוק, ונמשיך עם החוק הלאה. לכן, אם הקבינט יתכנס ויקבל החלטות וההחלטות יהיו אמתיות – כרגע, מה ששמעתי זה רק פתרון זמני - - -
<יעל גרמן (יש עתיד):>
אבלך, התנאי של היועץ המשפטי לממשלה זה שכל החוק הזה ייעצר.
<אוסאמה סעדי (הרשימה המשותפת):>
שחוק ההסדרה ייעצר.

<היו"ר ניסן סלומינסקי:>
לא.

<אוסאמה סעדי (הרשימה המשותפת):>
כל החוק.

<היו"ר ניסן סלומינסקי:>
אני לא מבין.

<יעל גרמן (יש עתיד):>
זה מה שהוא אמר: כל חוק ההסדרה ייעצר.
<היו"ר ניסן סלומינסקי:>
בסדר, אבל עברנו כבר את הנושא של היועץ המשפטי לממשלה. שאלת אותי על הקבינט.
<יעל גרמן (יש עתיד):>
אנחנו לא עברנו.
<היו"ר ניסן סלומינסקי:>
בסדר, אז לא עברנו. יש לנו חילוקי דעות. אבל ממשלת ישראל, נכון - - -
<יעל גרמן (יש עתיד):>
לא עברנו. זה שאתה - - -, זה לא אומר שאנחנו אתך.
<היו"ר ניסן סלומינסקי:>
את לא צריכה להיות אתי. את גם תצביעי נגד, וזה בסדר. ממשלת ישראל קיבלה את ההחלטה בניגוד לעמדתו של היועץ המשפטי. בסדר, אנחנו ממשיכים הלאה. אני לא יודע. מה קרה?
<יעל גרמן (יש עתיד):>
הייתה לי שאלה, שתתפלא, שלא קשורה לחוק עצמו: דבר אחד – אתה מתייחס אלינו כאל ועדת קישוט? אני צריכה לקבל את ההודעה שאתה נענית למכתב שאני חתומה עליו דרך הרדיו? לא מן הנאה – ואתה מדבר על נימוס – הנימוס לא מחייב, הנוהל התקין לא מחייב, שאתה תענה לי בכתב, ואני אדע לפני שאני שומעת ברדיו?
דבר שני – האם אני צריכה גם לשמוע ברדיו שפתאום יש שני נוסחים, כלומר שאנחנו נדון על שני נוסחים, כאשר אתמול היה איזה שהוא נוסח שמישהו אמר לנו שהוא הנוסח שלך? אני חושבת שזה לא נוהל תקין. אני חושבת שכחברת ועדה, שיושבת פה שעות רבות, מן הראוי שאני אקבל את זה ישירות ממך ומהוועדה ולא מהתקשורת.
<היו"ר ניסן סלומינסקי:>
טוב. אז עכשיו אני אחזור ואומר, וחבל שלא היית כשפתחתי - - -
<יעל גרמן (יש עתיד):>
עדיין שמעתי את זה בתקשורת.

<היו"ר ניסן סלומינסקי:>
כן. גם את המכתב ששלחתם ליושב-ראש וכו', כשבאו אלי אני כבר נתתי את התשובה.
<יעל גרמן (יש עתיד):>
אז למה לא קיבלתי אותה?
<היו"ר ניסן סלומינסקי:>
את קיבלת מהיועץ המשפטי לכנסת - - -

<יעל גרמן (יש עתיד):>
אני לא קיבלתי.
<היו"ר ניסן סלומינסקי:>
הוא הוציא מכתב, נכון?

<יעל גרמן (יש עתיד):>
לא קיבלנו.

<היו"ר ניסן סלומינסקי:>
תסלחי לי. בא אלי היועץ המשפטי לכנסת עם המכתב שהיה מופנה ליושב-ראש - - -

<יעל גרמן (יש עתיד):>
אולי הוא יצא מתוך הנחה שאתה זה שתענה. הוא לא ענה.
<היו"ר ניסן סלומינסקי:>
לא המכתב. המכתב היה מופנה ליושב-ראש הכנסת. הוא העביר את זה ליועץ המשפטי לכנסת. היועץ המשפטי פנה אלי. כשהוא פנה אלי, כבר הייתי בדעה שאני באמת לא אקיים. הסברתי קודם. הסברתי קודם שאפילו עשיתי את הבדיקה, - -
<יעל גרמן (יש עתיד):>
מן הראוי היה שאנחנו נשמע על זה - - -
<היו"ר ניסן סלומינסקי:>
- - והיועץ המשפטי לכנסת הוציא לכם אתמול תשובה. יכול להיות שאת תמיד רואה בפיגור, אבל לפחות זה מה שסוכם – שהוא יוציא לכם את התשובה. הרי אתם לא פניתם אלי.
<יעל גרמן (יש עתיד):>
לא קיבלנו.

<אוסאמה סעדי (הרשימה המשותפת):>
לא קיבלנו. לא קיבלנו.

<היו"ר ניסן סלומינסקי:>
יכול להיות. אנחנו נבדוק את זה. אבל, הרי אתם לא פניתם אלי.

<יעל גרמן (יש עתיד):>
מה לגבי שני הנוסחים? אני, כחברת ועדה, צריכה להבין שיש שני נוסחים?

<היו"ר ניסן סלומינסקי:>
הרי לא פנית אלי. אני רוצה להזכיר לך שאת לא פנית אלי.
<יעל גרמן (יש עתיד):>
על מה?

<היו"ר ניסן סלומינסקי:>
נושא הדחייה.

<יעל גרמן (יש עתיד):>
לא, בנושא הדחייה לא פניתי, אבל אתה נתת את התשובה - - -
<היו"ר ניסן סלומינסקי:>
אז מה רצית תשובה ממני? אז למה רצית תשובה ממני?
<יעל גרמן (יש עתיד):>
מפני שאתה זה שפנית לרדיו. אתה זה שהוצאת את ההודעה העיתונאית.

<היו"ר ניסן סלומינסקי:>
לא. מה?

<יעל גרמן (יש עתיד):>
אם אתה מוציא את ההודעה העיתונאית, מן הראוי שתודיע לי לפני זה.

<היו"ר ניסן סלומינסקי:>
אבל את אפילו לא פונה אלי, אז למה השאלה שלך? כאילו פנית אלי ואני לא נתתי? חוץ מזה, נבדוק את זה.
<יעל גרמן (יש עתיד):>
מה עם שני הנוסחים? גם את זה אני צריכה לשמוע, כחברת ועדה, ברדיו?
<היו"ר ניסן סלומינסקי:>
לא. כרגע זה לא קיים. אם זה יהיה קיים, אנחנו נודיע במהלך הישיבה.
<יעל גרמן (יש עתיד):>
זאת אומרת, מה ששמעתי ברדיו זה - - -

<היו"ר ניסן סלומינסקי:>
לא. יש רעיון. יש רעיונות שנדונים. יש הרבה. הסברתי מהתחלה לאורך כל הדרך שיש הרבה רעיונות שנידונים- - -
<יעל גרמן (יש עתיד):>
וכחברת ועדה, אני לא צריכה לדעת על הדברים האלה. הם חסויים...
<אוסאמה סעדי (הרשימה המשותפת):>
אולי נדע על זה - - -

<היו"ר ניסן סלומינסקי:>
כרגע, שום דבר עוד לא בשל. ברגע שמשהו יהיה בשל, אני אביא את זה לפה.
<יעל גרמן (יש עתיד):>
מספיק בשל כדי להודיע את זה לתקשורת, - -

<היו"ר ניסן סלומינסקי:>
מי? אני לא הודעתי לתקשורת.

<יעל גרמן (יש עתיד):>
- - אבל לא מספיק בשל כדי להודיע את זה לנו כחברי ועדה.
<היו"ר ניסן סלומינסקי:>
אני לא הודעתי את זה לתקשורת. מי שהודיע לתקשורת – תפני אליו. אני חושב שהודיע על זה לתקשורת עשה טעות. להערכתי, אם מישהו הודיע על הנושא הזה לתקשורת, הוא עשה טעות, כי כל עוד אלה רעיונות, ויש רעיונות, וזה לא בשל... בכל אופן, אם הרעיון הזה יהיה בשל, אני אודיע את זה פה.
<יעל גרמן (יש עתיד):>
אני עדיין מבקשת שלפני שאתה מודיע לרדיו או בכלל לכלי התקשורת - - -

<היו"ר ניסן סלומינסקי:>
על מה?

<יעל גרמן (יש עתיד):>
למשל שאתה נענה לבקשה של חברי אופוזיציה. מן הראוי שתפנה לחברי האופוזיציה ותגיד: נענינו, - -
<היו"ר ניסן סלומינסקי:>
עוד פעם, הסברתי - - -

<יעל גרמן (יש עתיד):>
- - ולא תרוץ - - - לפני שאתה מודיע לנו.
<היו"ר ניסן סלומינסקי:>
מן הראוי שבפעם הבאה תפני אלי ולא למישהו אחר, ואז תקבלי תשובה.
<יעל גרמן (יש עתיד):>
אתה אמרת לי: תפני ליועץ המשפטי.

<היו"ר ניסן סלומינסקי:>
לא, אני לא אמרתי. סליחה.

<יעל גרמן (יש עתיד):>
אתה אתמול אמרת לי: תרוצי ליועץ המשפטי. הוא ייתן לך מענה.

<היו"ר ניסן סלומינסקי:>
לא, לא.

<יעל גרמן (יש עתיד):>
זה מה שאמרת אתמול. זה ציטוט מדויק.

<היו"ר ניסן סלומינסקי:>
סליחה, אמרתי שאני אבדוק את נושא כנס שדרות, ואם כן – אני אענה, וזה מה שעשיתי.
<יעל גרמן (יש עתיד):>
אני חושבת שהכל משני. אמרתי את שאמרתי, שמעת.
<היו"ר ניסן סלומינסקי:>
אמרת לתקשורת. בסדר.

<יעל גרמן (יש עתיד):>
הגיע הזמן שנמשיך לדברים החשובים.
<היו"ר ניסן סלומינסקי:>
בואו נמשיך. אוקיי. תודה רבה.

<אלעזר שטרן – הלשכה המשפטית:>
אנחנו אוחזין בסעיף 4 להצעת החוק.

<יעל גרמן (יש עתיד):>
אלעזר, לאיזו הצעה באמת? אנחנו באמת לא יודעים.
<אוסאמה סעדי (הרשימה המשותפת):>
על איזה?

<היו"ר ניסן סלומינסקי:>
יש כרגע הצעה אחת.
<יעל גרמן (יש עתיד):>
הצעה של יושב-ראש הוועדה?

<אלעזר שטרן – הלשכה המשפטית:>
אותו הנוסח שהונח אתמול בפני חברי הוועדה, שזה הנוסח שיושב-ראש הוועדה הציע. זה גם הנוסח שמונח לפניכם עכשיו. זה אותו נוסח, ולא נעשו בו שינויים. בדיוק מה שקראנו אתמול, אנחנו ממשיכים בקריאה של אותו נוסח בסעיף 4.
<יעל גרמן (יש עתיד):>
בכל זאת, יש לי שאלה. אנחנו דנו בסעיף 3, והיועץ המשפטי העיר הערות לגבי סעיף 3, גם (1) וגם (2), ואמרנו שנקיים דיון.
<היו"ר ניסן סלומינסקי:>
קיימנו דיון. אני רוצה להזכיר לך – אני לא יודע מה קרה בזמן האחרון – אבל התקיים דיון ואת דיברת וכולם דיברו, ובסוף אנחנו נתנו לבצלאל לתת תשובה כוללת אחרי שכולם דיברו. מיצינו את הדיון.
<אוסאמה סעדי (הרשימה המשותפת):>
מה זה "הסכמת המדינה"?

<היו"ר ניסן סלומינסקי:>
בואו נמשיך לסעיף 4.
<אוסאמה סעדי (הרשימה המשותפת):>
אני שואל על סעיף 3.

<היו"ר ניסן סלומינסקי:>
לא. סיימנו את הדיון על סעיף 3. אי-אפשר כל פעם לחזור.
<אוסאמה סעדי (הרשימה המשותפת):>
אבל, מה זה "הסכמת המדינה"? מה זה?

<בצלאל סמוטריץ (הבית היהודי):>
יש הגדרות.
<אוסאמה סעדי (הרשימה המשותפת):>
איפה ההגדרות? יש הגדרות?

<היו"ר ניסן סלומינסקי:>
לא, לא, לא. אוסאמה.

<בצלאל סמוטריץ (הבית היהודי):>
כתוב הגדרה של "הסכמת המדינה" למעלה בעמוד 2.

<היו"ר ניסן סלומינסקי:>
תמשיך לסעיף 4. נו, באמת.

<אלעזר שטרן – הלשכה המשפטית:>
	
	10.
	רישום או הפקעת זכויות השימוש במקרקעין בהתאם לסעיף 3 ייעשו בתוך ששה חודשים מתחילת חוק זה.


אני חושב שצריך לשקול, ברמה המעשית, האם ששה חודשים זה זמן ריאלי. בסופו של דבר, סעיף 3 מדבר גם על אפשרויות שאדם הוכיח או לא הוכיח את זכותו כבעל הזכויות במקרקעין. השאלה היא האם ששה חודשים הם זמן ריאלי מבחינה מעשית. אני שואל את השאלה, ואין לי בידיעה, האם ששה חודשים הם זמן ריאלי שבן-אדם יכול להצליח ולבוא ולנסות להוכיח בעלות או שצריך זמן ארוך יותר מבחינה מעשית.
<ענת אסיף:>
נכון להיום, הוועדה לרישום ראשון, לוקח לה הרבה יותר זמן.
<אוסאמה סעדי (הרשימה המשותפת):>
שנים לוקח. שנים.

<בצלאל סמוטריץ (הבית היהודי):>
לא, זה לא רישום - - -
<היו"ר ניסן סלומינסקי:>
אנחנו מקווים - - -

<אלעזר שטרן – הלשכה המשפטית:>
אם בסעיף 3 אתה אומר שבן-אדם הוכיח או לא הוכיח, האם, בעצם, נותן לו? כל ההליך נעשה בששה חודשים. השאלה האם בן-אדם יכול לנסות להוכיח בששה חודשים את - - -?

<היו"ר ניסן סלומינסקי:>
ענת, אנחנו מקווים מאוד - - -
<בצלאל סמוטריץ (הבית היהודי):>
אפשר לעשות: קרקע מוסדרת – ששה חודשים, וקרקע לא מוסדרת – תן שנה, ושיעשו את כל הפרוצדורה של הרישום.
<אלעזר שטרן – הלשכה המשפטית:>
- - -

<היו"ר ניסן סלומינסקי:>
בהנחה שהחוק הזה יעבור, אנחנו מאוד מקווים שהליכי הרישום שילכו לפי החוק הזה לא ייכנסו לבור הגדול, מה שנקרא, אלא ייעשו בזריזות גדולה, כי כולנו רוצים לפתור את הנושאים האלה בזריזות ובטוב. לכן, אם תהיה הנחיה לעשות זאת זריז, זה יהיה בזריז, כי באופן אמתי אפשר לעשות את הכל הרבה-הרבה-הרבה יותר מהר. אני חושב שצריכים בכלל לעשות את הכל תמיד יותר מהר, אבל זה לא עכשיו הנושא: איך לשפר את ההליכים גם במנהל האזרחי וגם בישראל. אבל לפחות כל מה שקשור לחוק הזה – אני מניח שבמידה והוא ייעשה, כל המערכת תתגייס כדי שהכל ילך בזריזות גדולה. בכל אופן, אני מוכן לקבל את ההצעה - - -

<בצלאל סמוטריץ (הבית היהודי):>
ברשות אדוני, אעיר רק הערה קטנה. אנחנו קצבנו לוחות-זמנים קצרים, קודם כל, באמת כדי שהעסק הזה יתקדם, אבל בעיקר כי אנחנו רוצים לכבד את פסק-הדין, את פסקי-הדין, ובכלל את הקביעות העקרוניות של בג"ץ שאי-אפשר להשאיר מצב כזה שהוא לא להקיא ולא לבלוע.
<יעקב פרי (יש עתיד):>
סעיף חדש.
<בצלאל סמוטריץ (הבית היהודי):>
סעיף 7 אחר כך, לגבי התליית הצווים, - - - 
<אוסאמה סעדי (הרשימה המשותפת):>
זו המטרה שלו.

<בצלאל סמוטריץ (הבית היהודי):>
בסוף, לא בריא להתלות צווים לאיזה משך זמן כזה בלתי ברור. לכן, דווקא כדי לוודא שאנחנו אכן מכבדים את פסק-הדין, אנחנו רוצים שהכל יהיה בלוחות-זמנים יחסית זריזים.
לאור הערת היועץ המשפטי של הוועדה, מה שאני מציע עכשיו הוא שנעשה אבחנה בין קרקע מוסדרת לקרקע לא מוסדרת. בקרקע מוסדרת הפרוצדורה נורא פשוטה; בסך-הכל, מדובר בהליך רישומי, וגם הוכחת הזכויות היא תהליך יחסית פשוט: נסח טאבו, צווי ירושה, ולא משהו שהוא מעבר לזה. בקרקע לא מוסדרת אני מסכים שהתהליך יותר ארוך, וזה תהליך של רישום ראשון, קביעת גבולות החלקה והוכחת הבעלות היא תהליך יותר מורכב, ושם אפשר לתת אולי 12 חודשים. כלומר, ששה חודשים בקרקע מוסדרת, ו-12 חודשים בקרקע לא מוסדרת.
<הראל ארנון:>
בצלאל, סליחה. התכוונת להבחין בין קרקע לא מוסדרת שבה למדינה יש - - -
<היו"ר ניסן סלומינסקי:>
אני מתפלא. אמרת "בצלאל, סליחה" והתחלת לדבר.
<הראל ארנון:>
הוא דיבר על קרקע לא מוסדרת.

<קריאה:>
לא. בסדר. הוא תיקן את עצמו.

<היו"ר ניסן סלומינסקי:>
בפעם הבאה תרים את ידך וניתן לך, וזהו ואז זה יסתדר.
אוקיי, אני מקבל את זה. שוב, אני אומר, בעיקר ענת, שההערה שלי היא שבמידה וכן – שהמערכת תתגייס, כי כולנו רוצים וכולם מבינים. זה לא פשוט לאף אחד מאתנו. זה לא פשוט גם לכל המערכת. לכן אנחנו רוצים שהדברים ייעשו כמה שאפשר יותר בזריזות לטובת כולם. אם אכן כן – יירשם על שמו, ואם לא – יירשם על המדינה, ובסך-הכל נתחיל לפתור את הדברים ולא להתלות ולמשוך.
<ענת אסיף:>
אין בעיה. אני רק השבתי להערה או לשאלה כדי לשקף את מצב הדברים הנכון.

<היו"ר ניסן סלומינסקי:>
אוקיי. אמרתי רק שכל לוח-זמנים שיהיה פה - - -
<ענת אסיף:>
זה לא רק תלוי בזריזות עבודתו של המנהל האזרחי. יש כאן תהליכים שהם באמת - - -
<היו"ר ניסן סלומינסקי:>
אוקיי. לכן הוספנו את זה. מצד שני, אני כן מבקש שבלוחות-הזמנים שיהיו בחוק – קחו אותם כמשהו שכל המערכת תתגייס, כי כולנו רוצים. איך אומרים: לאף אחד זה לא נוח.
<ענת אסיף:>
להעביר את המסר. זה לא משרד המשפטים.
<עמר בר-לב (המחנה הציוני):>
מה זה "מתחילת" לעומת "מחקיקת"?

<אלעזר שטרן – הלשכה המשפטית:>
זה עניין ניסוחי. זה לא - - -

<היו"ר ניסן סלומינסקי:>
רק עניין ניסוחי.

<עמר בר-לב (המחנה הציוני):>
אין כאן איזה ניואנס?

<היו"ר ניסן סלומינסקי:>
לא שאני יודע.

יעקב ביקש לדבר קודם.

<יעל גרמן (יש עתיד):>
גם אני מבקשת.

<יעקב פרי (יש עתיד):>
קודם כל, אינני חבר ועדת חוקה, ואני מודה לך על האפשרות לדבר. אעשה זאת מאוד קצר. אני, בהחלט, כואב. כואב לי לשבת פה – אני אומר את זה בכנות רבה – לצפות במין איזה שהוא פיזור מסך ערפל שמתעקשים חבריי, ויש לי הערכה גדולה לחברי בצלאל ולאחרים, כי אתם מפזרים עשן בפניהם של תושבי עמונה ותושבי כל מפעל ההתיישבות ביהודה ושומרון. אין ספק שלכל אחד מאתנו כואב לראות אנשים שנדרשים לעזוב את ביתם ושביתם נהרס, ואני לא רוצה באמת להאריך.
אני מתקשה להבין. רק לפני שבוע, ואני לא מדבר כרגע על היועץ המשפטי לממשלה, פירט והסביר היועץ המשפטי של הכנסת את כל הסיבות, ולא צריך לחזור עליהן, למה הצעת החוק המדוברת לא אפשרית, והעובדה שיש חשש שחקיקה כזו תהיה, למעשה, סיפוח דה-פקטו. ממה אתם מפחדים? תציעו הצעה לספח, נתנגד או לא נתנגד, וזה יהיה לגיטימי. אבל, העובדה, שמדובר בפגיעה קשה מאוד, לטעמנו, בזכויות הקניין והשוויון, ידועה. אדוני היושב-ראש, אני טוען, ואי-אפשר לחשוד בי ודעותיי ידועות, שהצעת החוק הזאת שומטת את הקרקע על הלגיטימציה המשפטית שהעניקה עד היום בג"ץ למפעל ההתנחלויות ביהודה ושומרון. אבל אני חושב שזה דבר ידוע ומסוכן מאוד.
אסיים ואומר שעדיין בוחרים המציעים, זאת אומרת הגיבוי הציני של ראשי מפלגות הקואליציה – ויש לי ספק רק על-פי הפרסומים ביומיים האחרונים אם ראש הממשלה תומך בכלל אבל זה לא ענייני – שוב, חברי קואליציה מוכיחים שהשאיפה העיקרית, אדוני היושב-ראש, המנחה אותם היא איסוף לייקים בפייסבוק וכותרות בעיתונים, ואיפה תושבי עמונה? שהם יחכו בסבלנות. הם הרי לא הסיפור האמתי מבחינתנו, וצריך להגיד את הדברים. צריך להגיד אותם בשיקול דעת ובאיזון, מבלי כרגע לערב את דעותיי הפוליטיות. אני מודה לך על רשות הדיבור.
<היו"ר ניסן סלומינסקי:>
אני מודה לך, אדוני.

אוסאמה, בבקשה.

<אוסאמה סעדי (הרשימה המשותפת):>
אני מתייחס לסעיף 4, שמדבר על "רישום או הפקעת זכויות השימוש במקרקעין בהתאם לסעיף 3", כך שזה קשור לסעיף 3. אני מדגיש פה שלא מדובר רק בהפקעת זכות השימוש, אלא, למעשה, מדובר בהפקעה טוטאלית של זכות הקניין. לכן פה צריך להדגיש, ולא לשחק במילים – אנחנו לא משחקים במכבסת מילים – שאתה שולל את זכות הקניין. אני מבין את הרציו שעומד מאחורי זה. אתם לא רוצים להגיד "וואלה, אנחנו מפקיעים את זכות הקניין" כי זה אסור על-פי החוק הבין-לאומי ותקנות האג, ושמענו את כל המומחים, ולכן אתם משתמשים בזכות שימוש. אבל, למעשה, ולאמתו של דבר, הכוונה היא להפקיע את זכות הבעלות מהאנשים, מהבעלים המקוריים. אתם מפקיעים את זה ורוצים לרשום את זה תוך שישה חודשים. בקרקע לא מוסדרת – תודה רבה שאתם מרחיבים את זה לשנה. אני שואל: מה הסעד של בעל הזכות, בין אם זו זכות הבעלות ובין אם זו זכות שימוש? אתה בא לבן-אדם ואומר לו "אתה הוכחת שיש לך קרקע מוסדרת או לא מוסדרת. אנחנו מפקיעים את הזכות" וזהו; הוא לא יכול לעתור, הוא לא יכול לבקש סעד, הוא לא יכול להתנגד, הוא לא יכול לפנות לערכאה כלשהי להגיש ערר, להגיש השגה, לנסות לשכנע. שום דבר. ככה אתם באים וגוזלים את הקרקע של הבן-אדם. זה כמו בכל מקום שיש לי קרקע ואני מעבד אותה וזו קרקע שלי ובאים ואומרים לי: אדוני, את זה אנחנו מפקיעים – תודה רבה שאחרי זה אתה נותן פיצוי או לא פיצוי, 120 וכו' וערך ריאלי, ושמאי או לא שמאי – אבל אין לך זכות אפילו להתנגד. איפה נשמע דבר כזה? לכן, אני אומר שקודם כל צריך לכתוב במפורש שאנחנו מדברים על הפקעת זכות הבעלות ולא זכות השימוש. דבר שני – אני מבקש שלפחות – אני כמובן נגד כל החוק, אבל אני אומר:  מבחינה נקודתית בסעיף הזה, איפה הסעד של בעל המקרקעין שאתה הולך להפקיע את הזכויות שלו?
<היו"ר ניסן סלומינסקי:>
יעל, רצית גם לשאול?

<עמר בר-לב (המחנה הציוני):>
גם אני רוצה.

<יעל גרמן (יש עתיד):>
קודם כל, אני באמת מצטרפת לכל מילה של חבריי, גם של חברי יעקב פרי וגם של חברי אוסאמה סעדי.

אני רוצה לומר שאני באמת מתייחסת ברצינות, אבל, למעשה, אני מוחה על הדרך שבה אנחנו הולכים. דיברתי אתמול והסברתי שכל ההגדרה של "מדינה" לוטה בערפל, בלתי מתקבלת על הדעת ומובילה לכך שאפילו ראש מועצה יכול לתת איזו שהיא הנחיה והיא תיחשב כמדינה למרות שהמדינה מתנגדת להנחיה, ואתה ממשיך ועובר הלאה כאילו ששום דבר לא נאמר. אז אני רוצה להבין: אני אמשיך להתנגד ואני אמשיך לומר, אבל האם יש בכוונתך להתייחס לדברים שאני אומרת ושחבריי אומרים? או שאנחנו, כמו שאמרתי קודם, ועדת קישוט, שאתה באדיבותך, אני חייבת לומר, ויש לומר את זה בהחלט לזכותך, באדיבות רבה וסבלנות רבה אתה מקשיב אבל לא שם כלום, ולא אכפת לך בכלל ממה שאנחנו אומרים? זו השאלה. אני יכול להמשיך ולומר לך ויש לי פה הערות רבות, אבל השאלה היא האם אתה מתייחס לזה בכלל, האם אנחנו בכלל נתקן בהתאם להערות שלנו והאם אתה מקבל משהו ממה שאנחנו אומרים.
<היו"ר ניסן סלומינסקי:>
אני מודה לך.

<יעל גרמן (יש עתיד):>
זאת אומרת, גם לשאלה אתה לא עונה, מה שמראה את היחס הרציני.
<עמר בר-לב (המחנה הציוני):>
ראשית, לחברתי יעל גרמן: לצערי, - - -
<היו"ר ניסן סלומינסקי:>
רציתי לענות לך, ועמר גם רוצה ואז הפסקתי, ואת אומרת שאני לא עונה. אבל, זה בסדר.

<יעל גרמן (יש עתיד):>
אני אתנצל, אם תענה. - -
<עמר בר-לב (המחנה הציוני):>
אתה רוצה לענות?

<היו"ר ניסן סלומינסקי:>
לא, לא, לא. הפוך, עמר.

<יעל גרמן (יש עתיד):>
אני תמיד מוכנה להתנצל, כשאני טועה.
<עמר בר-לב (המחנה הציוני):>
לצערי, אנחנו ועדת קישוט. אנחנו ועדת קישוט כאן לאורך כל הדרך. מדובר כאן בוועדה משותפת לוועדת חוץ וביטחון וועדת חוקה. כל הנושא המדיני ביטחוני לא עלה כאן בשום דיון. אתה אומר שזה יעלה יותר מאוחר, - -
<יעל גרמן (יש עתיד):>
אחרי קריאה ראשונה.
<עמר בר-לב (המחנה הציוני):>
- - אחרי קריאה טרומית ואולי גם אחרי קריאה ראשונה. זה לא הנוהל התקין. הסיבה האמתית לכך שנקבעה כאן ועדה משותפת, חדשה, היא שבוועדת החוקה חבר חבר-הכנסת בגין וידעתם שהוא מתנגד, ולכן עשיתם את התרגיל של ועדה משותפת לחוץ וביטחון. אם אתם עושים את התרגיל הזה, לפחות תכבד את התרגיל שאתם עושים ובוא ותביא הנה מומחים בתחום של חוץ וביטחון שיסבירו לנו מה המשמעות, חיובית או שלילית, של החוק הזה. זו נקודה ראשונה.
נקודה שנייה היא לגבי הסעיף עצמו. כתוב "רישום או הפקעה". זו הפקעה. רישום זה עניין טכני. מדובר כאן בהפקעה. מדובר כאן בהפקעה שלא בסמכות. למעשה, מדובר כאן בסיפוח זוחל. למעשה, מה שאמרו חבריי כאן לפני, אין לכם – זה לא עניין של אומץ להכריז על סיפוח, כי אתם יודעים שזה לא יתקבל - - -
<יעל גרמן (יש עתיד):>
זה אומץ.

<עמר בר-לב (המחנה הציוני):>
זה לא, כי - - -
<יעל גרמן (יש עתיד):>
זה אומץ - - -

<עמר בר-לב (המחנה הציוני):>
לפחות ראש הממשלה מבין שסיפוח לא יעלה על הדעת. לכן התרגיל הזה הוא תרגיל עוקף סיפוח, שהוא בעצם סיפוח זוחל דה-פקטו, הפקעת כל הזכויות של בעלי הקרקע הנוכחיים, וזה ממש נראה חטא על פשע מה שאדוני נותן לו כאן יד בוועדה הזאת. אני מבקש שלפחות תכבדו את התרגיל שעשיתם. אם זו ישיבה משותפת לחוץ וביטחון, תביאו הנה גם מומחים מצד זה ומצד אחר - -

<יעל גרמן (יש עתיד):>
לפני הקריאה הראשונה.

<עמר בר-לב (המחנה הציוני):>
- - בנושא ביטחוני ומדיני, חוץ וביטחון, וחוץ זה מדיני, לפני הקריאה הראשונה.
<היו"ר ניסן סלומינסקי:>
אני רק אענה, מאחר ויש כאן דבר שהוא משותף לכולם. יעל נמצאת בכל הדיונים, ואחרים לא נמצאים. אז, אחזור לכבודכם על מה שאמרנו. בתחילת הדיון על חוק ההסדרה אנחנו זימנו, ואת כל מי שאתה אומר שצריך להזמין זימנו. לא רק זה, אפילו הודעתי ביום הראשון: אחז בן-ארי, שמייצג את מערכת הביטחון, אמר שהוא עם היועץ המשפטי, ואז סוכם שהוא יבוא לכאן ב-14:00. הודענו את זה, והיה סיכום, וכך גם עם אחרים. בסופו של דבר, כולם ביטלו את הופעתם פה, לצערי.
<עמר בר-לב (המחנה הציוני):>
כן, אבל זכותה של הכנסת לחייב אנשים.
<היו"ר ניסן סלומינסקי:>
עמר, שנייה. אסיים. הסברתי שלהערכתי הסיבה שאני יכול להבין היא שזה מאחר וזו פעם ראשונה, ובאמת הרבה שנים אני לא זוכר מצב שיש עמדה של היועץ המשפטי של הממשלה ויש עמדה שונה לממשלה, וכל אותם אנשים, שאנחנו מדברים עליהם, מצד אחד הם מחויבים על-פי התקנון, וכאן קראו את התקנון, על-פי הנחיות היועץ המשפטי כולם מחויבים להציג את עמדתו של היועץ המשפטי, ומצד שני הם לא יכולים להופיע בשום פורום רשמי - - -
<יעל גרמן (יש עתיד):>
אבל הם כן - - -
<היו"ר ניסן סלומינסקי:>
רק שנייה, יעל.
<יעל גרמן (יש עתיד):>
אמרת שהזמנת אותם.
<היו"ר ניסן סלומינסקי:>
הם לא יכולים להופיע בשום פורום מהסוג הזה ולהביע עמדה נגד הממשלה. זה לא פשוט. שאלתי אישית. הייתה לי ישיבה ארוכה מאוד עם היועץ המשפטי, וגם שאלתי אותו, והוא אמר: "נכון, הם חייבים להביע את עמדתי שלי". אמרתי: אבל, מצד שני, יבוא לפה מישהו,  יועץ משפטי של משרד, וידבר נגד עמדת הממשלה – זה דבר שהוא הזוי גם כן.
<עמר בר-לב (המחנה הציוני):>
אולי ידברו - - -

<היו"ר ניסן סלומינסקי:>
דקה, דקה. לכן, אני מניח שבגלל זה, למרות שקבענו אתם ודיברנו, הם נעלמו.

<יעל גרמן (יש עתיד):>
אבל, הם כן באים.
<היו"ר ניסן סלומינסקי:>
בגלל זה, פתחתי ואמרתי שמאחר וכך, הוצאתי הבוקר, וההודעה פה ויוצא המכתב, אישית אל שלושת האנשים שאמרתי שאני מזמן אותם. זאת אומרת, אישית-אישית, למרות שעשינו את זה כבר בהתחלה. אבל, הפעם זה מעין מה שנקרא זימון. נתתי להם את התאריכים שהם יבואו בשבוע הבא, ואני מקווה שהם ייענו לפנייה הזאת. אני לא יכול להביא אותם בכוח.
<יעל גרמן (יש עתיד):>
אולי נמתין עם הקריאה הראשונה עד נשמע אותם.
<היו"ר ניסן סלומינסקי:>
בסדר, בין הקריאה - - -

<יעל גרמן (יש עתיד):>
זו הפנייה של חברי, ואני מצטרפת אליה.

<היו"ר ניסן סלומינסקי:>
בסדר. אז דיברו אנשים, ושמענו את הכל. אוקיי, שנייה.

<עמר בר-לב (המחנה הציוני):>
יושב-ראש הוועדה, התרגיל כל כך שקוף - - -
<היו"ר ניסן סלומינסקי:>
עמר, זה לא תרגיל.
<עמר בר-לב (המחנה הציוני):>
לא. אגיד לך עוד משהו: - -
<היו"ר ניסן סלומינסקי:>
במובן הזה אנחנו רצינו - - -

<עמר בר-לב (המחנה הציוני):>
- - ברגע זה מתנהל בוועדת חוץ וביטחון דיון במקביל לדיון הזה, בו בזמן שהנציגים של ועדת חוץ וביטחון, ואני חושב שאני לצערי היחיד כאן, לא יכולים להתפצל לשניים. זה מראה את זלזולה של הכנסת בהחלטה שהכנסת קבעה שזו תהיה ועדה משותפת.
<היו"ר ניסן סלומינסקי:>
אני לא יודע למה זה זלזול. כשיש ועדה משותפת, זה תמיד היה.
<עמר בר-לב (המחנה הציוני):>
לא. - -
<יעל גרמן (יש עתיד):>
בן-אדם לא יכול להיות בשני דיונים.

<עמר בר-לב (המחנה הציוני):>
במקביל, יש דיון עכשיו בוועדת חוץ וביטחון, ואני צריך להיות שם.

<היו"ר ניסן סלומינסקי:>
יכול להיות שאבי דיכטר - - -
<עמר בר-לב (המחנה הציוני):>
דרך-אגב, גם הוא צריך להיות כאן. לא ראינו אותו פעם אחת.
<היו"ר ניסן סלומינסקי:>
לא, אבי דיכטר לא חבר. שאלתי אותו מהתחלה כי הוא יושב-ראש, והוא אמר לי: קח אחרים. אבל, שוב, אתה יכול לפנות אליו לגבי למה הוא קובע באותו זמן. אני לא יכול להגיד לך.
יעל, אלייך.

<יעל גרמן (יש עתיד):>
מתייחסים להערות.

<היו"ר ניסן סלומינסקי:>
אם אני מתייחס, אז לשאלתך הראשונה: אתמול את כתבת מכתב ליושב-ראש הכנסת, ופירסמתם את זה תוך דקה בתקשורת.
<יעל גרמן (יש עתיד):>
קודם כתבנו. קודם, זה הגיע, ואחרי זה פרסמנו.
<היו"ר ניסן סלומינסקי:>
זה הגיע ליושב-ראש הכנסת.

<יעל גרמן (יש עתיד):>
אתה רוצה לדבר על - - - ?
<היו"ר ניסן סלומינסקי:>
לא. את התחלת עם זה. אני שמעתי את זה מהתקשורת.

<יעל גרמן (יש עתיד):>
השאלה היא האם אתה מתייחס לשאלות שלי.

<היו"ר ניסן סלומינסקי:>
אם אני הייתי הגון, הייתי צריך לענות לגוף ששמעתי ממנו ראשון שזה התקשורת. למרות הכל, לא עשיתי כך, ונתתי תשובה ליועץ המשפטי של הכנסת, שאמור היה להוציא לכם מכתב רק אחר כך. רק שנהיה הוגנים - - -
<יעל גרמן (יש עתיד):>
בעיניי, זה לא משני, אלא שלישי, רביעי וחמישי, לעומת הנושא שאנחנו דנים בו.
<היו"ר ניסן סלומינסקי:>
אבל את פתחת. זה לא רק זה – את נכנסת לפה, ולא היה אכפת לך מה אמרתי וכלום, עם השאלה הזאת.

<יעל גרמן (יש עתיד):>
אתה רוצה שנדון בינינו? יופי. אם אתה רוצה, אקרא לך פה. נהדר.
<היו"ר ניסן סלומינסקי:>
זו הייתה לך השאלה המרכזית.

טוב, הלאה. בכל אופן, אני אומר שוב: הוועדה - - -
<יעל גרמן (יש עתיד):>
מה עם ההערות שלנו?
<היו"ר ניסן סלומינסקי:>
שום דבר. אמרתי שיש את ההערות שדיברנו עליהן כבר. אני אומר לחברי הוועדה - - -
<יעל גרמן (יש עתיד):>
לא. איך אתה מתייחס להערות לגבי הנוסח של הגדרת "מדינה", שזה אבסורד.
<היו"ר ניסן סלומינסקי:>
דיברנו על זה כבר מספיק זמן. פעמיים דיברנו.
<יעל גרמן (יש עתיד):>
 דיברנו ו-?
<היו"ר ניסן סלומינסקי:>
דיברנו בהגדרה. בסדר, שמענו את עמדתך. עמדתי שונה. מה אני יכול לעשות? בדברים שאני יכול לקבל אני עושה.
<יעל גרמן (יש עתיד):>
עמדתך היא הקובעת? אולי נעשה הצבעה? אולי נדון בזה?
<היו"ר ניסן סלומינסקי:>
הצבעה תהיה בסוף.

<יעל גרמן (יש עתיד):>
אולי הרוב פה חושב שההגדרה של "מדינה" לא הגיונית?
<היו"ר ניסן סלומינסקי:>
לא. לקריאה ראשונה זה לא זה. אחר כך. אני אומר: תהיה לך הצבעה, ותהיה לך ההזדמנות להצביע בעד או נגד.
<יעל גרמן (יש עתיד):>
זאת אומרת, כרגע, אין בכוונתך לשנות שום דבר.
<היו"ר ניסן סלומינסקי:>
לא אמרתי "שום דבר". רק לפני דקה שינו. רק לפני דקה שינו.
<יעל גרמן (יש עתיד):>
אה, נכון. - -
<היו"ר ניסן סלומינסקי:>
לא משנה. שינינו דברים. את רואה שהנוסח הזה - - -
<יעל גרמן (יש עתיד):>
ללא ספק הערה - - - 12 חודש. זה מהותי.
<היו"ר ניסן סלומינסקי:>
לא משנה. זו הייתה ההערה. הנוסח הזה שונה. אני שומע את הדברים. נכון שבבסיס יש לנו מחלוקת, וכנראה היא תישאר. אין מה לעשות.

<יעל גרמן (יש עתיד):>
אתה לא מתכוון להיענות לבקשותינו – זו הייתה תשובתך.
<היו"ר ניסן סלומינסקי:>
טוב, הלאה. תקרא את סעיף 5.

<יעל גרמן (יש עתיד):>
מההערות שלנו מאתמול אנחנו עוברים הלאה.

<היו"ר רוברט אילטוב:>
תקרא את סעיף 5.

<בצלאל סמוטריץ (הבית היהודי):>
לקרוא למישהו מהאופוזיציה שיחליף אותה.

<יעל גרמן (יש עתיד):>
לא, לא.

<היו"ר רוברט אילטוב:>
לא, יש לנו. את רוברט אני יכול.

<רוברט אילטוב (ישראל ביתנו):>
ברגע המכריע אני...

<היו"ר רוברט אילטוב:>
רוברט, אתה תוכל להחליף אותי לכמה דקות?

<בצלאל סמוטריץ (הבית היהודי):>
יאללה,  מצביעים, עמר...
<רוברט אילטוב:>
הגעתי בשיא... 

<היו"ר ניסן סלומינסקי:>
אל תיתן לחזור אחורה. ולא לעשות הצבעה, כי הבטחתי.
<(היו"ר רוברט אילטוב, 09:42)>
<היו"ר רוברט אילטוב:>
אני לא יודעת להשתמש בזה, בפטיש, ולכן אקרא קריאות למי שלא יהיה זה...
בבקשה.
<אלעזר שטרן – הלשכה המשפטית:>
	הקצאת המקרקעין
	5.
	הממונה יקצה את זכויות השימוש במקרקעין הטעונים הסדרה לצורכי היישוב בתוך 60 יום נוספים באמצעות מוסד מיישב.


גם בסעיף הזה יש מספר שאלות והערות שצריך לתת להן את הדעת. קודם כל, לא לגמרי ברור למה ההקצאה חייבת להיות באמצעות מוסד מיישב, וגם לא כל כך ברור איך תיעשה ההקצאה: האם היא תיעשה בהליך של מכרז? האם מי שיקבל את הזכויות במקרקעין על-ידי הקצאה יצטרך לשלם על זכות השימוש? יש פה הרבה שאלות פתוחות.
<עמר בר-לב (המחנה הציוני):>
מה זה "מוסד מיישב"?

<בצלאל סמוטריץ (הבית היהודי):>
"מוסד מיישב" – יש הגדרה.
<אלעזר שטרן – הלשכה המשפטית:>
יש הגדרה, שדיברנו עליה אתמול, והיא בסעיף 1 להצעת החוק. בעצם, זה כולל את ממשלת ישראל, ההסתדרות הציונית העולמית, הסוכנות היהודית וכל גוף אחר ששר החקלאות הכיר בו.
<בצלאל סמוטריץ (הבית היהודי):>
אדוני היועץ, לכאורה התשובה פשוטה. אנחנו, שוב, נצמדים כאן למה שמקובל. אנחנו לא רוצים לשנות סדרי בראשית. אנחנו עושים את זה בכמה סוגיות כאן בחוק – לא רוצים מעבר למה שנדרש. מרבית היישובים היום בהתיישבות מנוהלים דרך החטיבה להתיישבות.
שאלת גביית התשלום או לא – היא הולכת לפי מה שמקובל כיום. אגב, יש ועדת מנכ"לים, בראשות מנכ"ל משרד ראש הממשלה, שדנה היום בכל שאלת ניהול המקרקעין על-ידי הממונה באמצעות המוסדות המייסדים ביהודה ושומרון. שאלת התשלום נמצאת על הפרק: כן או לא, וגביית דמי שימוש. אנחנו לא רוצים לגעת בזה כרגע בחוק הזה. כלומר, לא יהיה נכון לקבוע מסמרות בחוק בדבר, שדנים בו היום ועושים בו סדר, אגב משהו. טוב שכך.
<אלעזר שטרן – הלשכה המשפטית:>
המשמעות היא שכל השאלות האלה: (א) נשארות פתוחות. - - -
<בצלאל סמוטריץ (הבית היהודי):>
המשמעות היא שזה ייעשה בהתאם למה שנהוג ומקובל ממילא ביהודה ושומרון וכל היישובים האחרים.
<אלעזר שטרן – הלשכה המשפטית:>
זה עדיין לא מסביר למה זה חייב להיות באמצעות מוסד מיישב. זאת אומרת, זה יכול להיות גם באמצעות מוסד מיישב. יש פה קביעה קטגורית שזה חייב להיות באמצעות מוסד מיישב.
<בצלאל סמוטריץ (הבית היהודי):>
לא. זה פשוט האופן. אני חוזר ואומר מה שהיה לנו גם בסעיף הקודם: אנחנו רוצים שזה יהיה יעיל ומהיר. זו הדרך שבה זה יודע לעבוד היום. כל הניסיונות לחדש חידושים רק יתקעו את זה במשך הרבה שנים. אנחנו לא רוצים.
<יעל גרמן (יש עתיד):>
זה לא חידושים.

<בצלאל סמוטריץ (הבית היהודי):>
זה חידושים. כך היום ההתיישבות ביהודה ושומרון עובדת. מי שמנהל את מרבית היישובים זה החטיבה להתיישבות.
<יעל גרמן (יש עתיד):>
אבל אתה רוצה להחיל את החוק הישראלי על יהודה ושומרון – אז תחיל אותו עד הסוף ותעשה את זה כמו שאנחנו עושים.
<בצלאל סמוטריץ (הבית היהודי):>
יעל, בעזרת ה', החוק - - -
<יעל גרמן (יש עתיד):>
מצד אחד, מה שנוח לך אתה מחיל ומה שלא – אתה מתעלם?
<בצלאל סמוטריץ (הבית היהודי):>
יעל, בעזרת ה', החוק הבא שנביא יהיה החוק להחלת הדין הישראלי ביהודה ושומרון, ואז נתווכח על זה.
<יעל גרמן (יש עתיד):>
זה מה שאתה עושה עכשיו.
<בצלאל סמוטריץ (הבית היהודי):>
לא, ממש לא. כרגע, אנחנו מסדירים, כמו שאמרנו, את אותם היישובים שהוקמו – מתקנים את אותן תקלות שקרו לאורך השנים בהתיישבות. הדרך הנכונה ביותר לעשות את זה זה באופן שבו זה מבוצע עד היום. זו הדרך הנכונה, היעילה והמהירה, שתביא אותנו הכי מהר לקו גמר. וזאת, שוב, מתוך רצון להסדיר את העניין גם בהיבט ההומניטארי שלו ולהסיר את העננה מעל מאות ואלפי משפחות שהעננה הזאת מרחפת מעליהם, וגם כדי לשמור, לכבד ולציית לאמירות שיצאו מבית-המשפט העליון.
<היו"ר רוברט אילטוב:>
חברת-הכנסת גרמן.

<יעל גרמן (יש עתיד):>
אדוני ממלא-מקום היושב-ראש, אל"ף, לא היית קודם, אבל ממש לפני מספר דקות נאמר שהחוק הזה מיועד להסדרת כל היישובים, ולאו דווקא אותם מאות או אלפי המשפחות שעננה מרחפת מעל ראשן. אז שיחליטו באמת. שיחליט האדם שיושב כאן, וגם היושב-ראש, שלפני דקה אמר: אנחנו רוצים להסדיר את הכל. אם רוצים להסדיר, בואו ונשב בניחותא ונראה מה אנחנו יכולים להסכים ומה – לא. אם זה באמת רק הפתרון לעמונה ומבנים בעפרה, זה סיפור אחר. אני רוצה לומר לך שנאמרים כאן דברים לא קוהרנטיים וכנראה גם לא נכונים.
בי"ת, אני רוצה לדעת, ואני מפנה את השאלה ליועץ המשפטי" האם יש איזו שהיא ערכאת ערעור במידה ומישהו חושב שלא ראוי לרשום או להפקיע? בפני מי הוא יכול לערער על ההחלטה הזאת? מה עוד, שהדברים נעשים במהירות כל כך גדולה, שיכול להיות שלא יספיקו אפילו לערער.
<אלעזר שטרן – הלשכה המשפטית:>
בעצם, בהצעת החוק אין מנגנון ערעורי. המשמעות המעשית היא, שאדם שירצה לערער, בעצם, יוכל רק להגיש את העתירה לבג"ץ, שזה לא הליך ערעורי אלא הליך שבודק עילות אחרות.
<יעל גרמן (יש עתיד):>
כמו שאמרתי, אני מעירה את הערותי. אנחנו מרגישים כאן כוועדת קישוט. אנחנו אומרים את הדברים, אבל אף אחד לא שם לב אליהם.
<בצלאל סמוטריץ (הבית היהודי):>
ממש לא נכון.

<יעל גרמן (יש עתיד):>
אני חושבת שחייבת להיות ערכאת ערעור במיוחד בחוק דרקוני מסוג זה שפוגע בזכויות קניין. חייבת להיות ערכאת ערעור, לפני שמגיעים לבית-משפט.
<בצלאל סמוטריץ (הבית היהודי):>
אני מבקש לומר לפרוטוקול, שאני מסכים להערה הזאת. אני חושב שזו הערה שהיא במקומה. לקראת הקריאה השנייה והשלישית אנחנו נכניס גם את הנקודה הזאת. כמובן יצטרכו כולם להצביע. זה לא יספיק להיות מחר, לקריאה הראשונה. היו לי כבר שיחות בעניין עם היועץ המשפטי של הוועדה. יכול להיות שאנחנו אפילו נייצר פה שינוי הרבה יותר משמעותי בכל התהליך הזה, כדי להתאים אותו, כמה שרק ניתן, לפרוצדורה הקיימת היום של הפקעות ביהודה ושומרון, כולל שימוע, ערעור, שיקול דעת, בחינת מאזני רווח הפסד וזכויות וכו'. שוב, בעזרת ה', זה יהיה בהמשך הדרך.
<היו"ר רוברט אילטוב:>
אוקיי.

<יעל גרמן (יש עתיד):>
אני חייבת לומר שחברי אוסאמה סעדי אמר את זה עוד לפני.
<בצלאל סמוטריץ (הבית היהודי):>
אז אני מודה לשניכם. אלה הערות חשובות, שבעזרת ה' יוטמעו.
<היו"ר רוברט אילטוב:>
זה לפרוטוקול.
<בצלאל סמוטריץ (הבית היהודי):>
תודה שאתם עוזרים לנו להפוך את החוק ליותר עמיד בבג"ץ.

<היו"ר רוברט אילטוב:>
קודם כל, אני רוצה להגיד שחבר-הכנסת סמוטריץ לא אמר את זה רק לפרוטוקול, אלא הוא לקח את זה ברצינות, וכנראה שגם יהיה תיקון לחוק.
<בצלאל סמוטריץ (הבית היהודי):>
עובדים על זה.

<היו"ר רוברט אילטוב:>
בבקשה, להמשיך לקרוא. יש חבר-כנסת שרוצה להוסיף? אפשר להמשיך.
<אלעזר שטרן – הלשכה המשפטית:>
	סיום הליכי תכנון
	6.
	רשויות האזור והמדינה יפעלו להשלמת הליכי התכנון במקרקעין הטעונים הסדרה מהר ככל הניתן.


צריך לקרוא את הסעיף הזה ביחד עם סעיף 7(ב), ואקרא אותו כי הם קשורים אחד לשנים ואפילו יכול להיות שטכנית כדאי להעביר אותם אחד לשני.

	התליית הליכים
	5.
	(ב)
	הליכי התכנון ייעשו בשים לב לצורך בהסדרת הבנייה הקיימת.


צריך לתת את הדעת על העובדה שבעצם המחוקק פה מגביל מאוד את שיקול הדעת של הגורמים המתכננים, והוא כמעט ולא נותן להם מרחב תמרון, ומתעוררות שאלות מה יקרה ברמה המעשית; מה קורה אם יש מקרים שיש בהם מניעות תכנוניות מלהסדיר את הדברים. יש פה שאלה, כי בסך-הכל המחוקק פה עושה מהלך שמצר מאוד את שיקול הדעת של הגופים המתכננים, והשאלה היא מה יהיו המשמעויות המעשיות של זה.
<בצלאל סמוטריץ (הבית היהודי):>
אדוני היועץ, ברשותך, אני לא קורא כך את סעיף (ב), ואני חושב שהוא אומר את ההפך הגמור. סעיף 7(ב) בפירוש נותן פתח לשיקולי תכנון, וגם ככל שייווצר צורך בהתאם לשיקולי התכנון – להזיז מבנים וכו', כדי שהתכנון יעמוד באמות מידה תכנוניות מקובלות. - -

<(היו"ר ניסן סלומינסקי, 09:49)>
- - הוא כן, ואנחנו עושים את זה לא מעט בחוקים – אנחנו מבנים את שיקול הדעת. אנחנו קובעים את המסגרת להפעלת שיקול הדעת, ולכן אנחנו מבקשים כערך מוביל שההסדרה תיעשה בשים לב לצורך בהסדרת הבנייה הקיימת, אבל לא כתבנו שצריך להיצמד לזה. "ככל הניתן בשים לב לצורך בהסדרת הבנייה הקיימת" – הרי זו מטרת החוק: להסדיר את ההתיישבות. אבל, כמובן שככל שיש שיקולים - - -
ברשותך, אחזור. אני פשוט קורא את סעיף 7(ב) אחרת מאדוני, ואני חושב שדווקא אני קורא בתוכו את ההפך.  אני קורא בתוכו בפירוש סעיף שמאפשר, כתוצאה משיקולים תכנוניים מקובלים, גם להזיז. אנחנו כן מכווינים, מבנים וקובעים עקרונות להפעלת שיקול הדעת, ואת זה המחוקק עושה לא פעם, ואנחנו מבקשים לשים כערך מרכזי בתוך מערכת השיקולים גם את הצורך להסדיר את הבנייה הקיימת, כי בסוף זו מטרת החוק: להסדיר בנייה. אבל, ברור שכשאנחנו כותבים "הליכי התכנון ייעשו בשים לב לצורך", אז לא קבעתי שלא יוזז אף בית ולא קבעתי שהליכי התכנון ייעשו תחת מגבלה חד-משמעית של הסדרה אלא בשים לב לצורך הזה. זה כמובן ככל הניתן, ואם אתה רוצה להוסיף את המילים "ככל הניתן", זה מקובל עלי. ברור שזה עקרונות תכנון מקובלים; אי-אפשר יהיה להשאיר בתים במקומות שצריכים לעבור קווי חשמל או קווי ביוב, ואי-אפשר יהיה לשים בתים במקומות שבהם צריך לתקן את הכביש כי העיקול הנוכחי לא תקין ולא עומד בסטנדרטים של בטיחות וכו' וכו'. כן קובעים עיקרון מנחה, כמו שאפשר לקבוע – ואגב זה קורה הרבה מאוד בהוראות. הרי תכניות מתאר ארציות או מחוזיות, נניח, נותנות עקרונות לתכנון, ולמעשה הן מנחות את גופי התכנון הכפופים עליהם אחר כך על-פי אלו עקרונות לתכנן. אני לא אומר שאנחנו שוללים את שיקול הדעת של המתכנן של הוועדה המקומית, כאשר הוא מביא תכנית. אומרים שתכנית המחוזית או הארצית נתנה לו הנחיות ודגשים איך הוא מתכנן. אז אנחנו נתנו כאן בפירוש דגש: "בשים לב לצורך בהסדרת... הקיימת".
<אלעזר שטרן – הלשכה המשפטית:>
השוני הגדול הוא באמת בין גופי התכנון בינם לבין עצמם לבין שהמחוקק בא ואומר להם: "קודם כל תסיימו את הליכי התכנון, ו-(ב) תסיימו את זה... זאת אומרת, ישי פה הבדל גדול.
<בצלאל סמוטריץ (הבית היהודי):>
אני רוצה להדגיש שאנחנו כתבנו "מהר ככל הניתן", ותשימו לב שכאן לא קצבנו לוחות-זמנים, למרות שבינינו, כאשר ניסחנו את החוק בהתחלה, חשבנו לקצוב גם כאן לוח-זמנים; השארנו שם גם גמישות לעבודה מקצועית וגם גמישות לשיקולים מדיניים. בסוף, אני לא חושב שנכון שהמחוקק יקבע שעכשיו תוך שנה צריך להסדיר את כל המבנים האלה. אני לא יודע, יגידו לי מחר: כן אובמה או לא אובמה. אז כתבנו "מהר ככל הניתן". ה"ככל הניתן" הזה הוא בהתאם לשיקולים נוספים.
שוב, לפי דעתי, כך גם בסעיף 7(ב). הצורך להסדיר את הבנייה הקיימת זה בהחלט הכוונה. אנחנו מכווינים.

<אלעזר שטרן – הלשכה המשפטית:>
לא. קראתי את סעיף 6 עם סעיף 7(ב), כי הם קשורים אחד לשני.
<היו"ר ניסן סלומינסקי:>
הבנתי.

<בצלאל סמוטריץ (הבית היהודי):>
אדוני היועץ, אני חושב שמה שמותר למועצת התכנון העליונה, אם זה ביהודה ושומרון, או לוועדה הארצית לתכנון בתוך מדינת ישראל, לעשות לגורם שכפוף לה, מותר גם לכנסת לעשות לגורם שכפוף לה. עוד פעם, אנחנו בפירוש נתנו; כל החוק הזה הוא, בעצם, חוק שמבנה שיקול דעת.
<אלעזר שטרן – הלשכה המשפטית:>
אני חושב שדווקא הטיעון האחרון של היועץ המשפטי מעורר בדיוק את אחד מהקשיים המרכזיים בהצעת החוק, כי יש בדיוק את ההבדל. פה בדיוק נקודת ההבדל בין מצב שבו הגוף המבצע, שאמון על תכנון, בהקשרים של תכנון ובהקשרים של סעיף 3 לגבי הפקעה ורישום וכו' – בדיוק יש הבדל בין מצב שבו הגוף המבצע, שאמור לעשות את זה ואמור לשקול את זה, בא ועושה את זה במקרה קונקרטי ולפי הנסיבות שלו, לבין זה שבא המחוקק - - 
<יעל גרמן (יש עתיד):>
יש חדש?

<דוד ביטן (הליכוד):>
- - -

<בצלאל סמוטריץ (הבית היהודי):>
לא, זה לא ככה. בתכניות הארציות או המקומיות זה ממש לא ככה.
<היו"ר ניסן סלומינסקי:>
רבותי.

<אלעזר שטרן – הלשכה המשפטית:>
- -בא וקובע בצורה גורפת דבר מסוים לרשויות התכנון לעשות מעשה.

<בצלאל סמוטריץ (הבית היהודי):>
אבל המחוקק עשה את זה. נניח בהבניית שיקול הדעת בענישה המחוקק מבנה את שיקול הדעת ששופטים צריכים להפעיל כשהם באים לגזור עונש. כל הזמן מבנים שיקול דעת.
<היו"ר ניסן סלומינסקי:>
בצלאל, בצלאל.

<אלעזר שטרן – הלשכה המשפטית:>
השוני הוא: הבנייה עיוורת מול הבנייה קונקרטית.

<היו"ר ניסן סלומינסקי:>
אלעזר, תן לי.

<עמר בר-לב (המחנה הציוני):>
יש לי שאלה ליועץ המשפטי.
<היו"ר ניסן סלומינסקי:>
לפני כן, אני רוצה לומר, כי אמרתי לכם שלא אמנע מכם אינפורמציות ברגע שיהיו.

<אלעזר שטרן – הלשכה המשפטית:>
אגב, זה גם סעיף 10.

<אוסאמה סעדי (הרשימה המשותפת):>
יש אינפורמציה. תנו לשמוע. יש חדש.
<דוד ביטן (הליכוד):>
סעיפים 7 ו-10 יהיו - - -

<אלעזר שטרן – הלשכה המשפטית:>
דוד, גם סעיף 10 וגם - - -

<דוד ביטן (הליכוד):>
אין בעיה. יהיו בשני - - -
<היו"ר ניסן סלומינסקי:>
כמו שאמרתי, מתגבשים דברים נוספים. מה שאני יכול לומר כרגע, וזה מה שיהיה החוק שעליו נצביע מחר בבוקר, הוא שזה יהיה יצירה מורכבת, אחר כך היועץ המשפטי יסביר – אתמול ישבתי גם עם היועץ המשפטי לכנסת, וזה גם על דעתו של היושב-ראש – שסעיף 7, שהוא הסעיף שמדבר - - -
<דוד ביטן (הליכוד):>
הוא אומר שגם סעיף 10.

<אוסאמה סעדי (הרשימה המשותפת):>
גם סעיף 10.

<היו"ר ניסן סלומינסקי:>
סעיף 7 וגם סעיף 10, שהם הסעיפים שמדברים על ההקשר של עמונה ובית-המשפט, יוגשו מחר, וממילא גם על זה יצביעו בכנסת, בשתי אופציות. כלומר, החוק יהיה חוק אחד, ובחוק יהיה אופציה א' עם סעיף 7 ואופציה ב' בלי סעיף 7 ו-10.
<יעקב פרי (יש עתיד):>
איך נצביע במליאה?
<אוסאמה סעדי (הרשימה המשותפת):>
איך זה יכול להיות?

<דוד ביטן (הליכוד):>
זה אפשרי. זו קריאה ראשונה. בשנייה ושלישית - - -

<היו"ר ניסן סלומינסקי:>
אמרתי שזו יצירה קיימת.

<יעל גרמן (יש עתיד):>
שני חוקים?

<דוד ביטן (הליכוד):>
חוק אחד.

<היו"ר ניסן סלומינסקי:>
לא. זה חוק אחד שמצביעים רק עליו, ובחוק יהיו שתי אופציות.

<דוד ביטן (הליכוד):>
משפטית, זה בסדר.

<היו"ר ניסן סלומינסקי:>
היועץ המשפטי יסביר. זה נבדק בזמנו.

<יעל גרמן (יש עתיד):>
המצאה של מי?

<דוד ביטן (הליכוד):>
שלי.
<היו"ר ניסן סלומינסקי:>
בזמנו, זה היה קיים גם על קריאה ראשונה וגם על קריאה שנייה ושלישית.
<יעל גרמן (יש עתיד):>
סעיפים 7 ו-10, ולא רק סעיף 7.
<דוד ביטן (הליכוד):>
בסדר.

<היו"ר ניסן סלומינסקי:>
כרגע, זה קיים רק על קריאה ראשונה, וזה אפשרי. כמובן שעד קריאה שנייה ושלישית יצטרכו להכריע האם 7 - - -
<יעל גרמן (יש עתיד):>
אם סעיפים 7 ו-10 יירדו, אז זה לא יהיה בשנייה ושלישית.

<דוד ביטן (הליכוד):>
הם לא יירדו.

<היו"ר ניסן סלומינסקי:>
הם לא יירדו. אלה שתי אופציות. זה יעבור עם שתי האופציות.

<יעל גרמן (יש עתיד):>
אם אתה מצביע נגד אופציה אחת - - -?
<היו"ר ניסן סלומינסקי:>
אין. את לא יכולה. את מצביעה על החוק.

<אוסאמה סעדי (הרשימה המשותפת):>
אתה יכול לעשות חוק כזה עם - - -

<דוד ביטן (הליכוד):>
יש, יש.

<אוסאמה סעדי (הרשימה המשותפת):>
אבל גם אם זו קריאה ראשונה - - -

<דוד ביטן (הליכוד):>
מותר בקריאה ראשונה.

<אוסאמה סעדי (הרשימה המשותפת):>
לא מותר.

<דוד ביטן (הליכוד):>
אני אסביר.

<היו"ר ניסן סלומינסקי:>
לא, תן לי.
<דוד ביטן (הליכוד):>
לא. תן לי, רק כדי שיבינו.
<יעל גרמן (יש עתיד):>
לא מבינים.

<אוסאמה סעדי (הרשימה המשותפת):>
אתה לא יכול תמיד לעקם מה שאתה רוצה, על מנת לרצות את - - -

<היו"ר ניסן סלומינסקי:>
דוד, תן לאלעזר.
<אוסאמה סעדי (הרשימה המשותפת):>
יש הצעת חוק, ואתה לא יכול פה - - -

<דוד ביטן (הליכוד):>
הם שואלים אותי. תן לי לומר רק תשובה אחת.
<אוסאמה סעדי (הרשימה המשותפת):>
ביטן, אתה לא יכול לכתוב בהצעת חוק - - -
<דוד ביטן (הליכוד):>
תקשיב. - - -

<היו"ר ניסן סלומינסקי:>
לא, לא, אוסאמה. דוד יגיד, ואחר כך אלעזר יסביר את זה.
<דוד ביטן (הליכוד):>
מדובר בהליך חקיקה. קריאה ראשונה היא לא ההליך הסופי, ולכן מותר בהליך כזה, שזה לא סופי, לתת בחוק שתי חלופות ניסוחיות. מצביעים על זה בקריאה ראשונה.
<אוסאמה סעדי (הרשימה המשותפת):>
אבל, שתי חלופות סותרות?
<דוד ביטן (הליכוד):>
לא משנה.
<אוסאמה סעדי (הרשימה המשותפת):>
בטח שכן.

<היו"ר ניסן סלומינסקי:>
ודאי שכן.

<אוסאמה סעדי (הרשימה המשותפת):>
אתה לא יכול.
<דוד ביטן (הליכוד):>
יכול.

<אוסאמה סעדי (הרשימה המשותפת):>
איך אתה יכול בשתי הוראות סותרות, סותרות חזיתית.

<דוד ביטן (הליכוד):>
אני כן יכול. יש לי הפתעה בשבילך. אני העליתי את הרעיון הזה. פניתי ליועץ המשפטי של הכנסת, וזה דבר אפשרי.
<אוסאמה סעדי (הרשימה המשותפת):>
זה לא - - -

<היו"ר ניסן סלומינסקי:>
אוסאמה, אני מבקש.
<דוד ביטן (הליכוד):>
כרגע, זה מה שאנחנו נצביע.

<יעל גרמן (יש עתיד):>
אבל יצביעו נגד אופציה אחת - - -

<דוד ביטן (הליכוד):>
לא. לא מצביעים על כל אופציה. מצביעים על החוק.

<היו"ר ניסן סלומינסקי:>
דוד, דוד, שנייה.

<אוסאמה סעדי (הרשימה המשותפת):>
מה זה?

<דוד ביטן (הליכוד):>
קריאה ראשונה. - - - היועץ המשפטי.
<היו"ר ניסן סלומינסקי:>
מה שאני מבקש: אלעזר יסביר - -

<דוד ביטן (הליכוד):>
מה הבעיה? תפעיל את המוח.

<אוסאמה סעדי (הרשימה המשותפת):>
אפשר לקבל חוות דעת, תגובה של היועץ המשפטי לכנסת?

<היו"ר ניסן סלומינסקי:>
אני לא יודע אם בכתב או לא. הוא היה, והוא יודע מזה, ואין שום בעיה.
<אוסאמה סעדי (הרשימה המשותפת):>
כן, אבל אנחנו רוצים לבדוק את זה.

<דוד ביטן (הליכוד):>
תפנה אליו לבד. מה אתה רוצה?
<יעל גרמן (יש עתיד):>
בואו ונשמע קודם את היועץ המשפטי של הוועדה.
<היו"ר ניסן סלומינסקי:>
אני רוצה לתת לו, אבל אתם לא נותנים.

<דוד ביטן (הליכוד):>
מה קרה? התעוררתם לחיים.

<אוסאמה סעדי (הרשימה המשותפת):>
אנחנו כל הזמן חיים, תוססים.

<דוד ביטן (הליכוד):>
אוסאמה, אוסאמה.

<אוסאמה סעדי (הרשימה המשותפת):>
אחרי הניצחון של אתמול.

<דוד ביטן (הליכוד):>
איזה ניצחון?

<היו"ר ניסן סלומינסקי:>
בני סח'נין, נו.

<דוד ביטן (הליכוד):>
אה, בני סח'נין. אתם מנצחים בכדורגל, ואנחנו – פה. מה הבעיה?

<קריאה:>
הסתייגות.

<דוד ביטן (הליכוד):>
לא, אין הסתייגויות בקריאה ראשונה.

<אלעזר שטרן – הלשכה המשפטית:>
בקריאה ראשונה אין הסתייגויות.

<היו"ר ניסן סלומינסקי:>
 רבותי, אני מבקש: כמה דקות ידבר היועץ המשפטי, ואף אחד לא מפריע.
<יעל גרמן (יש עתיד):>
- - - להוריד את החוק.

<היו"ר ניסן סלומינסקי:>
יעל, יעל.

<אוסאמה סעדי (הרשימה המשותפת):>
אני מבקש חוות דעת כתובה של היועץ המשפטי לכנסת.
<היו"ר ניסן סלומינסקי:>
בסדר, ביקשת.

<אוסאמה סעדי (הרשימה המשותפת):>
בבקשה.

<היו"ר ניסן סלומינסקי:>
אלעזר יגיד, ואני מבקש לתת לו לדבר ושאף אחד לא יפריע לו. מי שירצה אחר כך לשאול, אתן לו וקצר, ואז נמשיך הלאה.
<אלעזר שטרן – הלשכה המשפטית:>
היסטורית, תקנון הכנסת בעבר הלא מאוד רחוק, לפני ארבע-חמש שנים, - -
<היו"ר ניסן סלומינסקי:>
2011.

<אלעזר שטרן – הלשכה המשפטית:>
- - כלל את האופציה שכשהוועדות מכינות חוק, בין לקריאה ראשונה ובין לקריאה שנייה ושלישית, הן יכולות להגיש למליאה גרסאות שונות של החוק. כשזה היה לקריאה שנייה ושלישית, מכיון שאי-אפשר להצביע כמובן על שני דברים סותרים או שאינם מתיישבים אחד עם השני, היו הוראות מפורטות בתקנון כיצד המליאה צריכה להכריע בין הגרסאות השונות ומה בדיוק צריך לעשות עם זה.
<היו"ר ניסן סלומינסקי:>
בקריאה שנייה.

<אלעזר שטרן – הלשכה המשפטית:>
במהלך השנים חברי-הכנסת, חברי ועדת הכנסת, שתקנו את התקנון, הגיעו למסקנה שההליך הזה, כשמדובר על קריאה שנייה ושלישית, מסורבל ויש לו בעיות כאלה ואחרות ולכן האופציה הזאת נמחקה מהתקנון – האפשרות של קריאה שנייה ושלישית.
בעצם, לא נאמר דבר. אין היום קביעה פוזיטיבית בתקנון לא לכאן ולא לכאן לגבי קריאה ראשונה, אבל מכיון שזה נבדק – ומה שאני אומר עכשיו זה על דעתו של היועץ המשפטי לכנסת ושל היועצת של ועדת הכנסת שהיא לגבי התקנון – בוא נאמר: זה הליך חריג, זה הליך לא נפוץ. למיטב בדיקתנו, בשלוש-ארבע השנים האחרונות לא נעשה בו שימוש. אבל הוא אפשרי, כי יש תקדימים. אנחנו לא יכולים לומר שדבר כזה לא אפשרי.
<אוסאמה סעדי (הרשימה המשותפת):>
איזה סעיף? איזה סעיף?

<עמר בר-לב (המחנה הציוני):>
אתה גם לא יכול לומר שהוא אפשרי, כי אתה אומר שלא נקבעה עמדה.

<היו"ר ניסן סלומינסקי:>
ביקשתי לא לדבר.

<אוסאמה סעדי (הרשימה המשותפת):>
איזה סעיף? יש תקנון?

<היו"ר ניסן סלומינסקי:>
הוא ידבר. תן לו. בבקשה, נו.
<דוד ביטן (הליכוד):>
למה אתה מפריע ליועץ המשפטי?

<אוסאמה סעדי (הרשימה המשותפת):>
לא מפריע – שואל.

<היו"ר ניסן סלומינסקי:>
אוסאמה, אל תשאל. אני ביקשתי מראש: תנו לו לסיים, ואחר כך מי שירצה ישאל.
<אלעזר שטרן – הלשכה המשפטית:>
אני רוצה להסביר.
<דוד ביטן (הליכוד):>
קחו עוד גול של בני סח'נין על בית"ר, ונגמור את העניין.

<אלעזר שטרן – הלשכה המשפטית:>
חבר הכנסת סעדי, אני רוצה להסביר.

<אוסאמה סעדי (הרשימה המשותפת):>
בבקשה.

<אלעזר שטרן – הלשכה המשפטית:>
תקנון הכנסת – יש את הדברים שכתובים בו, ויש דברים שאפשר לקרוא להם: נוהג פרלמנטרי או תקדימים פרלמנטריים שאנחנו מתייחסים גם אליהם, גם אם הם לא כתובים בצורה מפורשת בתקנון, בהקשרים שונים. יש נהגים פרלמנטריים, ולא ארחיב פה, שבמהלך השנים נכנסו לתוך תקנון הכנסת, ויש נהגים כאלה שנשארו עדיין מחוץ לתקנון הכנסת. הקריאה של מה מותר ומה אסור לפי התקנון – הקריאה שלנו לפחות היא קריאה כוללת שמתייחסת לא רק בצורה דווקנית לכל מילה אלא גם באמת לתקדימים ולאפשרויות שיש. מכיון שמצאנו לזה תקדימים שנעשו בקריאה ראשונה, - -
<היו"ר ניסן סלומינסקי:>
בצלאל, אי-אפשר לדבר.

<אלעזר שטרן – הלשכה המשפטית:>
- - ונשאלנו האם הדבר הזה אפשרי, אמרנו שהדבר הזה אפשרי. הוא אמנם חריג אבל הוא אפשרי.
<יעל גרמן (יש עתיד):>
אני רוצה - - -

<היו"ר ניסן סלומינסקי:>
בסדר.

<אלעזר שטרן – הלשכה המשפטית:>
מה המשמעות של להגיש דבר כזה?

<היו"ר ניסן סלומינסקי:>
לא. חברי-הכנסת דוד ובצלאל. דוד, יש לך קול חזק.

<אלעזר שטרן – הלשכה המשפטית:>
חברת-הכנסת גרמן, זה קשור למה ששאלת קודם. מהי, בעצם, המשמעות של דבר כזה? המשמעות היא שבאה הוועדה ואומרת למליאה: יש הצעת חוק, יש איזה שהוא מתווה מסוים שאנחנו רוצים להגיש למליאה לאישור לקריאה ראשונה, אבל יש סוגיה שכרגע היא מורכבת ואנחנו לא בטוחים עדיין מה אנחנו רוצים לעשות בה, ולכן אנחנו כרגע מניחים שתי אופציות. אנחנו מבקשים מהמליאה את האישור להמשיך ולדון בהצעת החוק כששתי האופציות מונחות על השולחן – - -
<היו"ר ניסן סלומינסקי:>
לקראת קריאה שנייה ושלישית.

<אלעזר שטרן – הלשכה המשפטית:>
- - להכנה לקריאה שנייה ושלישית כששתי האופציות מונחות על השולחנות. המשמעות היא שבעצם כאשר אתם תידרשו להצביע על זה בהכנה לקריאה ראשונה, זו לא הסתייגות, זאת אומרת לא תהיה הצבעה על גרסה א' והצבעה על גרסה ב' אלא ההצבעה תהיה על הצעת החוק כמכלול. זאת אומרת, בעצם, אם הצעת החוק כמכלול תעבור קריאה ראשונה, היא תחזור לוועדה כאשר בעצם שתי האופציות מונחות על שולחן הוועדה. לכן, לא יהיה מצב שבו מצביעים לטובת גרסה א' או גרסה ב' או סתירה, כי באמת הן סותרות.
<היו"ר ניסן סלומינסקי:>
במליאה.

<אלעזר שטרן – הלשכה המשפטית:>
במליאה. המשמעות היא שבעצם המליאה תאשר לוועדת החוקה, ככל שזה יאושר במליאה, - - -
<קריאה:>
ועדה משותפת.

<אלעזר שטרן – הלשכה המשפטית:>
סליחה, נכון. המשמעות היא שהיא תאשר לוועדה המשותפת להמשיך ולדון, כאשר שתי האופציות מונחות על השולחן, והוועדה - - -
<ענת אסיף:>
בנוסח עצמו, ולא בדברי ההסבר.

<היו"ר ניסן סלומינסקי:>
לא. בנוסח עצמו.

<אלעזר שטרן – הלשכה המשפטית:>
יהיה בנוסח הכחול, בחוברת הכחולה.
<ענת אסיף:>
- - - עם קו חוצה.

<אלעזר שטרן – הלשכה המשפטית:>
לא עם קו חוצה. יהיו גרסה א' וגרסה ב'. יש לי פה גם דוגמאות שזה נעשה לקריאה ראשונה.
בקריאה שנייה ושלישית כרגע הדבר הזה לא אפשרי, כי אי-אפשר כרגע. אין את המנגנון הזה בתקנון הכנסת. המנגנון הזה נמחק.
<יעל גרמן (יש עתיד):>
אני חושבת שזה - - -

<בצלאל סמוטריץ (הבית היהודי):>
שתי האופציות עוברות, וזה מגיע לכאן אחר כך להחלטה.
<שולי מועלם-רפאלי (הבית היהודי):>
המשך דיון על שתי האופציות.
<היו"ר ניסן סלומינסקי:>
כלומר, כאילו הכנסת נותנת לוועדה המשותפת להמשיך לקבל הכרעה בנושא הזה לקראת קריאה שנייה ושלישית.
<אלעזר שטרן – הלשכה המשפטית:>
נותנת לוועדה אור ירוק, ובעצם אומרת: אנחנו מבינים שיש פה סוגיה שהיא כרגע סוגיה שלא נפתרה, סוגיה שהיא במחלוקת, והוועדה עוד לא הצליחה להכריע בה. אז, המליאה נותנת לוועדה המשותפת אור ירוק להמשיך ולדון בהצעת החוק להכנה לקריאה שנייה ושלישית כאשר שתי האופציות מונחות על השולחן, כאשר ברור שלקראת הקריאה השנייה והשלישית הוועדה המשותפת חייבת להכריע בין שתי האופציות. לא ניתן להגיש - - -
<בצלאל סמוטריץ (הבית היהודי):>
זה לא משהו שחייבים אותו. גם כך אפשר לעשות תיקונים בין הקריאות.

<עמר בר-לב (המחנה הציוני):>
איך יודעים שהוועדה לא הכריעה? צריכה להיות הצבעה בוועדה על שתי האופציות.
<היו"ר ניסן סלומינסקי:>
תהיה, מחר – לא על שתי האופציות.
<עמר בר-לב (המחנה הציוני):>
לא, על שתי האופציות שמוגשות.

<היו"ר ניסן סלומינסקי:>
הצעת החוק שתונח מחר - - -
<עמר בר-לב (המחנה הציוני):>
זה התנאי שהוועדה לא הצליחה להכריע.

<היו"ר ניסן סלומינסקי:>
תסתכלו בערב בהצעת החוק שתונח מחר על שולחן הוועדה המשותפת להצבעה, ותהיה כבר הצעת חוק עם שתי האופציות האלה. לכן, אני מודיע את זה כבר היום.
נדמה לי, שאוסאמה ביקש ראשון, ואחר כך את, אלא אם כן תסתדרו ביניכם.

<אוסאמה סעדי (הרשימה המשותפת):>
אדוני היושב-ראש, אני חושב שמה נעשה פה הוא מעשה שלא ייעשה – גם מהצד של הייעוץ המשפטי. בוא ותחליטו כבר. אבל, אי-אפשר להחזיק את המקל בשני הקצוות. לבוא ולהצביע על חוק שמכיל שתי הוראות סותרות באותו חוק – אז היועץ המשפטי אמר: לא רגיל, זה חריג וזה לא נפוץ.
<יעל גרמן (יש עתיד):>
זה היה והוצא.

<אוסאמה סעדי (הרשימה המשותפת):>
בדיוק.

<אלעזר שטרן – הלשכה המשפטית:>
זה היה והוצא לגבי קריאה שנייה ושלישית.

<אוסאמה סעדי (הרשימה המשותפת):>
אבל גם לגבי קריאה ראשונה, אמר בצלאל ובצדק: תמיד בקריאה שנייה ושלישית אנחנו נוכל לשנות מה שאנחנו רוצים. אבל זה הזוי. זה אפילו מעליב, מעליב, מעליב, - - 

<יעל גרמן (יש עתיד):>
זו המילה.

<אוסאמה סעדי (הרשימה המשותפת):>
- - שאתם מגישים הצעת חוק על מנת לרצות את הקואליציה. תגידו במפורש: אנחנו רוצים שכולם יצביעו. למה? כי אז כולם יגידו "אנחנו הצבענו על חלופה ב' בהצעה", והאחרים יגידו "אנחנו הצבענו על חלופה א'", אבל חלופה א' וחלופה ב' הן תרתי דסתרי והן לא הולכות ביחד. זה סותר ומתנגש וחזיתית. איך אפשר להצביע במליאת הכנסת על חוק שמכיל שתי הוראות סותרות? אפשר להצביע על סעיף 7 ועל סעיף 10, ואחרי זה בקריאה שנייה ושלישי - - -
<היו"ר ניסן סלומינסקי:>
הסברת.

<אוסאמה סעדי (הרשימה המשותפת):>
אני מבקש מהיועץ המשפטי לכנסת, שאומר שיש תקדימים בעבר, שנקבל חוות דעת כתובה עם התקדימים. אני רוצה לדעת איזה תקדימים היו. בבקשה, שיגישו לנו.

<היו"ר ניסן סלומינסקי:>
אוקיי. יעל.

<יעל גרמן (יש עתיד):>
אני אפילו לא מבקשת את זה. כל כך ברור לי שמשחקים אתנו. אמרנו קודם שאנחנו ועדת קישוט? נכון, הנה, אתה אפילו צוחק.
<היו"ר ניסן סלומינסקי:>
לא. אני צוחק כי קודם שאלת על זה. לא קיבלנו את מה שאמרת – משחקים. כל פעם: משחקים.
<יעל גרמן (יש עתיד):>
לא. אני רוצה לומר לך שבכל צחוק יש 100% צחוק. אמר אדם חכם: כל צחוק – יש 100% צחוק.
<היו"ר ניסן סלומינסקי:>
תביני, שגם אם נוציא את סעיף 7, תגידו: אתם משחקים. בסדר, נו. אין מה לעשות.

<שולי מועלם-רפאלי (הבית היהודי):>
מותר לחלוק.

<יעל גרמן (יש עתיד):>
הרי מה שהייתם צריכים לעשות זה באמת לבוא - - -
<היו"ר ניסן סלומינסקי:>
להחיל את הריבונות. להחיל את הריבונות על שטחי C, - -
<יעל גרמן (יש עתיד):>
נכון, נכון, ולא עשיתם את זה.

<היו"ר ניסן סלומינסקי:>
- - ואני מסכים אתךְ.

<אוסאמה סעדי (הרשימה המשותפת):>
תביא, תביא חוק.
<היו"ר ניסן סלומינסקי:>
מה אני יכול לעשות? - -
<אוסאמה סעדי (הרשימה המשותפת):>
תביא חוק. זה יזרז את האג. תאמין לי.

<היו"ר ניסן סלומינסקי:>
מה אני יכול לעשות שאין לי את הכוח עדיין להחיל את הריבונות על שטחי C?

<אוסאמה סעדי (הרשימה המשותפת):>
זה יזרז את האג. זה יזרז את האג. תביא חוק כזה.

<יעל גרמן (יש עתיד):>
אוסאמה.

<שולי מועלם-רפאלי (הבית היהודי):>
חברת הכנסת גרמן ברשות דיבור.

<יעל גרמן (יש עתיד):>
תודה, שולי.

<היו"ר ניסן סלומינסקי:>
יכול להיות שאם המחנ"צ היה נכנס, היה אפשר להגיע להסדר שמחילים את הריבונות על שטחי C, כי מדובר רק על שטחי C. אבל, כרגע, אין לנו את הכוח, - -
<יעל גרמן (יש עתיד):>
נכון.

<היו"ר ניסן סלומינסקי:>
 - - אז אנחנו הולכים על הדבר הזה.

<יעל גרמן (יש עתיד):>
החוק הזה מבזה את הכנסת, - -
<היו"ר ניסן סלומינסקי:>
וואו.

<יעל גרמן (יש עתיד):>
- - מבזה את הוועדה, מבזה אותך ומבזה אותנו. מה זה המשחק הזה? הרי זה משחק פוליטי. זה בדיוק מה שהוא אמר, חברים. אתם רוצים לקבל את ההצבעה של כולנו, אז אתם מעלים כ-אי-לו אין פה פגיעה בבית-המשפט. איזה שטויות. יש פה פגיעה בבית-המשפט, גם אם תבטלו את סעיף 7 וגם אם תבטלו את סעיף 10. יש פה פגיעה בחוק, בחוק הקיים כאן במדינת ישראל, ובחוק הקיים הבין-לאומי. זה לא יעזור, גם אם תורידו את סעיפים 7 ו-10. עדיין יש פה אי-שוויון בפני החוק. עדיין יש פה חוסר סבירות.
<בצלאל סמוטריץ (הבית היהודי):>
סעיף 10 עדיין לא יורד בכל מקרה.
<יעל גרמן (יש עתיד):>
עדיין יש פה דברים שמסכנים אותנו גם במשפט הבין-לאומי. 

<אלעזר שטרן – הלשכה המשפטית:>
- - -

<היו"ר ניסן סלומינסקי:>
עזבו את זה.

<אלעזר שטרן – הלשכה המשפטית:>
- - -

<היו"ר ניסן סלומינסקי:>
בצלאל.

<בצלאל סמוטריץ (הבית היהודי):>
זה לא בטוח.

<יעל גרמן (יש עתיד):>
כל הניסיון עכשיו לעגל ריבוע או אני לא יודעת מה לעשות, לעשות ביסלי, לעשות תרגילים, זה ניסיונות מכוערים שבאים למטרה אחת. אל תספרו לנו כאן שטויות. אנחנו לא קונים את הדברים האלה. אתם רוצים גם אפשרות כזו וגם אפשרות כזו. הדבר היחיד שאתם רוצים הוא שזה יעבור בקריאה ראשונה. תאמרו את האמת, תגלו את האמת, תהיו פעם אחת כנים, ותפסיקו לשחק עם העם, עם התושבים ביהודה ושומרון, עם תושבי עמונה ואתנו כאן. עם כולנו אתם משחקים בצורה מכוערת.
<היו"ר ניסן סלומינסקי:>
אוקיי. תודה. עמר.

<עמר בר-לב (המחנה הציוני):>
עוד תרגיל כחלון שאתם עושים. אין ספק שביטן עם ההמצאות שלו – אני לא יודע לאן זה יגיע, אבל ברור דבר אחד לאן זה מוביל. זה מוביל להמשך האשליה של תושבי עמונה ומשיכת התקווה שלהם עד הרגע האחרון. ברור שאתם מגישים את האופציה ההזויה הזאת, רק בשביל להרוויח עוד זמן. ברור שבסופו של דבר הכנסת לא תאשר אותה. הכנסת, בהרכב הנוכחי, כולל הממשלה והקואליציה שלכם, לא תאשר אותה. מה שקורה הוא שאתם עושים פשע, בעיקר פשע אנושי, כנגד התושבים, תושבי עמונה, שנותנים להם את ההרגשה שהנה-הנה זה עובר עוד שלב, ואתם יודעים וכל מי שיושב כאן וכל מי שגם לא יושב כאן ואולי מאזין לנו יודע שאתם עושים פשע נורא אנושי מעבר לכל הנושאים החוקיים שהם בלתי מתקבלים על הדעת והם לא יעברו כאן.
<יעל גרמן (יש עתיד):>
ביזיון.

<היו"ר ניסן סלומינסקי:>
תודה. אני אשיב לכם, ואתן לחברתי. אבל, עוד פעם אדגיש במפורש, ואנחנו לא מסתירים את זה, שהצעת החוק בדרך הזו משמעותה שאנחנו מבקשים מהכנסת לאשר את החוק ובסעיפים 7 ו-10 לתת לוועדה המשותפת עוד ארכה כדי לקבל החלטה לכאן או לכאן. אני אומר את זה במפורש.
<עמר בר-לב (המחנה הציוני):>
זה רק בשביל לאפשר לכולנו להצביע בעד, - - 
<אוסאמה סעדי (הרשימה המשותפת):>
תקבלו החלטה. תקבלו החלטה כבר. אנחנו לא מדברים על - - -
<עמר בר-לב (המחנה הציוני):>
- - כי אחרת היה ברור שיש כאן פגיעה כזו בדמוקרטיה שאפילו הם, עם הצביעות שלהם, לא הי ומצביעים בעד.

<היו"ר ניסן סלומינסקי:>
אוסאמה ועמר, נתתי לכם לדבר. גם אם לא הסכמתי לאף מילה שאמרתם, נתתי לכם לדבר בשקט ובמכובד. בואו ונשמור על זה.
<אוסאמה סעדי (הרשימה המשותפת):>
רק להוסיף עוד משפט, להוסיף עוד משפט.
<היו"ר ניסן סלומינסקי:>
לא, לא, אוסאמה.

<אוסאמה סעדי (הרשימה המשותפת):>
אתם מדברים על העברת החוק בקריאה שנייה ושלישית, - -

<היו"ר ניסן סלומינסקי:>
אוסאמה, אוסאמה.

<אוסאמה סעדי (הרשימה המשותפת):>
- - תוך שבועיים-שלושה.

<היו"ר ניסן סלומינסקי:>
כן.

<אוסאמה סעדי (הרשימה המשותפת):>
תיקחו עוד שבוע, תעשו מה שאתם רוצים - -

<היו"ר ניסן סלומינסקי:>
אוסאמה, אוסאמה.

<אוסאמה סעדי (הרשימה המשותפת):>
- - ותכבדו את הכנסת ותכבדו אותנו, ותביאו הצעה,  - -
<היו"ר ניסן סלומינסקי:>
בסדר, - - -
<אוסאמה סעדי (הרשימה המשותפת):>
- - או שכן או שלא. 

<יעל גרמן (יש עתיד):>
מתי תגיעו להסדרה.

<אוסאמה סעדי (הרשימה המשותפת):>
מה זה ה- - -?

<היו"ר ניסן סלומינסקי:>
טוב, די, רבותי. דיברתם.
<אוסאמה סעדי (הרשימה המשותפת):>
מה זה ההיריון המדומה הזה?

<היו"ר ניסן סלומינסקי:>
הצעתם הצעה, בסדר. לא חייבים לקבל. יש אחרים שחושבים אחרת. אני רק אומר בגלוי ולא משלה אף אחד ולא מנסה לסובב ולא כלום; כמו שאמרנו וכמו שהציג את זה היועץ המשפטי, נכון, אנחנו בוועדה וגם הכנסת שאנחנו מבקשים ממנה: "תאשרו את החוק, ובסעיפים 7 ו-10 שהוא סעיף לא פשוט לכולנו" – מה אתם חושבים? שלנו זה פשוט? לא פשוט – אנחנו מבקשים מהכנסת: תנו לא ארכה, מאחר וזה דבר קיים. נכון, נצטרך להכריע - - -
<יעל גרמן (יש עתיד):>
למה להעלות את זה מחר?
<היו"ר ניסן סלומינסקי:>
רק שנייה.

<יעל גרמן (יש עתיד):>
אז בוא ונדון בזה. הרי אפשר לדון ואחר כך להעלות. זו לא דרך המלך?!

<היו"ר ניסן סלומינסקי:>
יעל, דיברת. נתתי לך לדבר. לא הפרעתי לך. שמעתי את עמדתך. אני יודע שאת לא מסכימה אתי, וזה בסדר. אבל אני לא מסכים אתך, ולא הפרעתי - - -
<יעל גרמן (יש עתיד):>
אני שואל שאלה ספציפית: למה אתה ממהר?

<היו"ר ניסן סלומינסקי:>
אני לא מסכים אתך ולא הפרעתי לך. נקודה.

אני אומר: זה מה שאנחנו עושים, ונצטרך, בשבוע הבא ועוד שבוע, לקבל הכרעה גם פה וגם בכנסת בין האופציות האלה. נכון, אני אומר את זה במפורש.

<יעל גרמן (יש עתיד):>
אז למה לא קדום לקבל ואחר כך להעלות.

<היו"ר ניסן סלומינסקי:>
חברתי, די. דיברת. טוב, שאלת. אז, בסדר.

שולי, בבקשה.

<יעל גרמן (יש עתיד):>
אתה לא תענה, כהרגלך.
<שולי מועלם-רפאלי (הבית היהודי):>
תודה, אדוני. אני רוצה לחזור לתחילת הדיון. אף אחד לא מנסה לזרות חול. שמעתי את חברי-הכנסת מתלוננים על יושב-ראש הוועדה שהוא לא מאפשר פה לשמוע דעות שנוגדות את עמדתו, ואני חשבתי ששעות רבות בדיונים הוקדשו לשמוע מומחים מכאן ומכאן. שמענו אתמול דברים.
<אוסאמה סעדי (הרשימה המשותפת):>
רק מכאן.
<שולי מועלם-רפאלי (הבית היהודי):>
לא, לא. כנראה, חבר-הכנסת אוסאמה סעדי, אתה בא רק כשה"כאן" הזה נמצא, - -
<היו"ר ניסן סלומינסקי:>
היו גם מכאן. היו הרבה מ"כאן" מה שנקרא.

<שולי מועלם-רפאלי (הבית היהודי):>
- - אבל מבטיחה לך שהיה מכאן ומכאן ובישרות גמורה, וחברי-הכנסת צריכים להודות בזה.
יחד עם זאת, ביחס לדבר הזה, אני מזכירה ומחדדת: הצעת החוק, שעברה בוועדת שרים ואליה מחויבת הקואליציה, כוללת את סעיף 7, ועם זה אנחנו, מגישי ומניחי הצעת החוק שהסכימו להתכנס לנוח אחד, רוצים להתקדם.
יחד עם זאת, ישנם סימני-שאלה. כן, אף אחד לא מסתיר את זה ואמר את זה יושב-ראש הוועדה, אנחנו רוצים להישאר עם שתי האופציות האלה. עמדתנו ברורה: צריך להסדיר את ההתיישבות באופן כוללני, ואת עמונה – באופן אמתי. אני חושבת שאין שאלה בכלל שמבחינת המציעים הדברים נאמרים על השולחן. אני מסכימה עם חברי אוסאמה - - -

<בצלאל סמוטריץ (הבית היהודי):>
שולי, רק לומר שזה לא רק עמונה – זה גם תשעה בתים בעפרה ונתיב האבות.
<היו"ר ניסן סלומינסקי:>
נתיב אבות.
<שולי מועלם-רפאלי (הבית היהודי):>
כן, כן, לגמרי. הדברים ידועים וכתובים בנוסח שהוגש אתמול על-ידי הוועדה, הנוסח שעליו אנחנו עובדים.
חבר-הכנסת סעדי, אני מסכימה אתך שיכול להיות שבאמת אם היה לנו יותר כוח, היינו באמת עושים את הדבר הגדול שבו אנחנו מאמינים ומחילים את הריבונות ואת החוק הישראלי על שטחי C בהתחלה ולאט-לאט מתקדמים עם זה. זה כרגע לא המצב. אני שוב מזכירה את מה שאמרתי בדיון הראשון: חוק ההסדרה לא בא במקום החלת ריבונות. חוק ההסדרה, המטרה שלו היא להסדיר את ההתיישבות היהודית באותן קרקעות שבהגדרתן אינן אדמות מדינה. אני רק מבקשת כל הזמן לדבוק בנוסח הזה: שבהגדרתן אינן אדמות מדינה. הן לא שום דבר אחר לפי לפחות השיח המקצועי שאותו ניסו המומחים מכאן ומכאן להוביל את כולנו לתוכו.
<יעל גרמן (יש עתיד):>
שולי, אבל, ברור לך שאת עושה - - -  מה שאת רוצה - -
<היו"ר ניסן סלומינסקי:>
לא, לא, יעל. יעל. יעל.

<יעל גרמן (יש עתיד):>
- -להחיל את הריבונות על שטחי - -

<שולי מועלם-רפאלי (הבית היהודי):>
לא, לא, לא.

<יעל גרמן (יש עתיד):>
- - יהודה ושומרון בניגוד כנראה לדעת הרוב?
<היו"ר ניסן סלומינסקי:>
שולי, לא - - -

<שולי מועלם-רפאלי (הבית היהודי):>
אני לא - - -

<היו"ר ניסן סלומינסקי:>
יעל.

<יעל גרמן (יש עתיד):>
זה מה שאת עושה בחוק הזה.
<שולי מועלם-רפאלי (הבית היהודי):>
אני לא - - -

<היו"ר ניסן סלומינסקי:>
שולי ויעל, אני מבקש.
<שולי מועלם-רפאלי (הבית היהודי):>
אני לא עונה.

<היו"ר ניסן סלומינסקי:>
סיימנו. אם אתה רוצה עוד להתייחס – זה טוב, ואם לא – נמשיך.

<אוסאמה סעדי (הרשימה המשותפת):>
אני מבקש את חוות הדעת בכתב עם התקדימים.

<היו"ר ניסן סלומינסקי:>
היועץ המשפטי של הכנסת יהיה כאן ב-12:00. הוא רוצה למסור משהו שקשור לדבריו שנאמרו ופורשו באחד העיתונים כנראה לא נכון, ואז אפשר יהיה גם לשמוע את עמדתו.
<אוסאמה סעדי (הרשימה המשותפת):>
שיביאו לנו עד 12:00.
<היו"ר ניסן סלומינסקי:>
הוא יהיה פה ואתה תשאל, והוא יגיד. בסדר.

<אלעזר שטרן – הלשכה המשפטית:>
זה לא ריאלי שבטווח כזה נכתוב חוות דעת.  לוח-זמנים - - -
<היו"ר ניסן סלומינסקי:>
מה זה שייך?

<אוסאמה סעדי (הרשימה המשותפת):>
- - - זו המצאה - - -
<היו"ר ניסן סלומינסקי:>
לא חשוב. הוא אומר פה בוועדה – זה לא בסדר?

<עמר בר-לב (המחנה הציוני):>
זה ריאלי לבצע דבר כזה בטווח כזה קצר?
<היו"ר ניסן סלומינסקי:>
מה הבעיה? כאן אין כלום.

<עמר בר-לב (המחנה הציוני):>
לא. הוא אמר שאין מספיק זמן לכתוב חוות דעת.

<היו"ר ניסן סלומינסקי:>
לא, הוא לא אמר - - -

<עמר בר-לב (המחנה הציוני):>
יש מספיק זמן בשביל לחוקק חוק כזה, מבלי שיש חוות - - -?

<היו"ר ניסן סלומינסקי:>
אתה לא עושה כלום.

<אלעזר שטרן – הלשכה המשפטית:>
אלה שתי שאלות שונות.
<היו"ר ניסן סלומינסקי:>
בנוסח החדש אתה לא עושה כלום. אתה מקבל אופציה א' ואופציה ב', וזהו.

<עמר בר-לב (המחנה הציוני):>
בסדר. לא קיבלנו חוות דעת על הדבר הזה. זה שדוד ביטן בא ואמר שזה בסדר – עם כל הכבוד, זה לא מספיק. הוא אומר שהוא דיבר עם היועץ המשפטי.
<אלעזר שטרן – הלשכה המשפטית:>
הדברים שאמרתי מבחינה תקנונית הם על דעת היועץ המשפטי לכנסת. הדבר הזה הוא אפשרי.
<היו"ר ניסן סלומינסקי:>
עמר, לא הייתי מביא את זה לפני שישבתי אתמול יחד עם אלעזר והיועץ המשפטי לכנסת באריכות ועל כל פרט ופרט בהצעה הזאת, כולל התקדימים וכולל כל הדברים. אני חושב שזה גם על דעתו – נדמה לי שהוא אמר – של יושב-ראש הכנסת. הוא יבוא לפה, תשאלו והוא יגיד. נמשיך הלאה.
<עמר בר-לב (המחנה הציוני):>
יש לי שאלה.
<היו"ר ניסן סלומינסקי:>
 כל אלה שמבקשים לדבר, כולל חבריי בן-יוסף ואחרים, אני אתן לכם לדבר אחרי שנגמור להקריא. אני רוצה קודם לגמור להקריא, ואחר כך אתן לכם וגם לאחרים שירצו גם לדבר.
<עמר בר-לב (המחנה הציוני):>
יש לי שאלה לסעיף 6. אני רואה שסעיף 6 מתחיל: "רשויות האזור והמדינה יפעלו...". מתוך זה אני מבין שיש הכרה בחוק הזה בכך שיהודה ושומרון זה לא חלק ממדינת ישראל. לכן, הוספתם את העניין של המדינה. אחרת, לא צריך את "רשויות האזור", אם זה המדינה. אם אתם אומרים "רשויות האזור והמדינה", סימן שיש הכרה בחוק הזה בזה שיהודה ושומרון זה לא חלק ממדינת ישראל, כולל כל היישובים האלה. זו שאלה ליועץ המשפטי.

<אלעזר שטרן – הלשכה המשפטית:>
אשמח לענות. בוא ונאמר כך: התיקון הזה הוא לא תיקון שאנחנו הצענו. זה תיקון של חבר-הכנסת המציע ושל היושב-ראש. אל"ף, אשמח שאתה תשאל אותם, כי זה לא - - -
<בצלאל סמוטריץ (הבית היהודי):>
לגבי המדינה?

<אלעזר שטרן – הלשכה המשפטית:>
כן.

<עמר בר-לב (המחנה הציוני):>
לא. אני שואל מבחינה משפטית.

<בצלאל סמוטריץ (הבית היהודי):>
אני אסביר ברגע. זה נורא פשוט.
<עמר בר-לב (המחנה הציוני):>
לא. אני שואל את היועץ המשפטית. מבחינה משפטית, אני מבין שאם כתוב "רשויות החוק והמדינה", זה אומר ש"רשויות החוק", לצורך העניין אני מבין שזה המועצות האזוריות וכן הלאה ולא המדינה.
<בצלאל סמוטריץ (הבית היהודי):>
לא. יש פשוט שתי הגדרות.

<עמר בר-לב (המחנה הציוני):>
דרך-אגב, אני בעד זה.

<היו"ר ניסן סלומינסקי:>
רק רגע. מאחר ועסקנו בנושא הגדרת המדינה כי זה הגדרה - - -

<בצלאל סמוטריץ (הבית היהודי):>
יש הגדרה.

<היו"ר ניסן סלומינסקי:>
יש הגדרה, ועסקנו בזה המון. לא היית אולי, ואני לא רוצה לחזור לכל הדיון ואתן, אם תרצה, רק במשפט כי אני לא רוצה לחזור על כל הדיון.
<בצלאל סמוטריץ (הבית היהודי):>
ממש קצר. ממש משפט. בהגדרות שלנו "רשויות האזור" זה המנהל האזרחי, וה"מדינה" כולל את כל המערכות. בסוף, מי שמקדם תכנון זה לא רק המנהל האזרחי. יש מועצות מקומיות, ועדה מקומית שמגישה תכנית לוועדה המחוזית - - -
<היו"ר ניסן סלומינסקי:>
הייתי יושב-ראש ועדה מקומית 21 שנה.

<בצלאל סמוטריץ (הבית היהודי):>
זה פשוט בא להגיד שכל הגורמים שמעורבים בתכנון – כל אחד ייתן את חלקו בתכנון. כך זה עובד.
<עמר בר-לב (המחנה הציוני):>
חוץ מזה, ששמת דגש על זה שיש שם מנהל אזרחי שצה"ל מנהל אותו ויש את המדינה, ואלה שני דברים שונים.
<בצלאל סמוטריץ (הבית היהודי):>
לא. זה פשוט שתי הגדרות כאן בחוק. עזבו, אל תיקחו – טוב, דיברנו על זה אתמול באריכות. אלה הגדרות ספציפיות לחוק הזה.
<היו"ר ניסן סלומינסקי:>
עמר, בַּאמת אתה צודק - - -
<בצלאל סמוטריץ (הבית היהודי):>
- - - שהמדינה זה אני. לא הגדרתי את זה - - -

<עמר בר-לב (המחנה הציוני):>
תן לי את זה בשלושה העתקים, שאני צודק: - -

<היו"ר ניסן סלומינסקי:>
אל"ף, אני מכבד אותך מאוד.

<עמר בר-לב (המחנה הציוני):>
- - לאשתי, לאמי ואחד לי לארכיון.

<היו"ר ניסן סלומינסקי:>
אתה יודע שאני מכבד אותך מאד. אתה צודק שהמדינה פועלת ביהודה ושומרון באופן דואלי בשתי זרועות: בזרוע אחת כאילו ככובש דרך אלוף הפיקוד, - - 

<יעל גרמן (יש עתיד):>
ממונה.

<היו"ר ניסן סלומינסקי:>
- - מפקד, וכל זה, ומצד שני היא פועלת כריבון כי ככה היא גם הודיעה, ולכן ההמצאה הייתה על-ידי שנקר- - - 

<עמר בר-לב (המחנה הציוני):>
הריבון הוא צה"ל ביהודה ושומרון.

<היו"ר ניסן סלומינסקי:>
רגע. ההמצאה הייתה לא שטחים כבושים ולא שטחי מדינה אלא שטחים מוחזקים, שבא ואומר: נכון, אנחנו לא מקבלים את ההגדרה שלכם שזה כבוש, ומצד שני אנחנו לא זה... והמדינה פועלת וגם מחוקקת חוקים ישירות. יש חוקים שהמדינה מחוקקת גם ישירות. בסדר, ככה היא פועלת בשתי הזרועות באופן דואלי. היא חיה באופן דואלי. זו המציאות שלנו. אנחנו יודעים את זה. בסדר, איך אומרים? יגיע היום, כמו שאמרנו, אם יהיה הסדר מדיני וזה ייפתר או יבוא גואל וייפתר – מה שיהיה אנחנו אומרים...
<ענת אסיף:>
בעצם, לפי הנוסח, מספיק להגיד "המדינה".

<היו"ר ניסן סלומינסקי:>
בסדר. אני יודע. אפשר, אבל זה - - -
<אלעזר שטרן – הלשכה המשפטית:>
זה שאלת ה- - -

<בצלאל סמוטריץ (הבית היהודי):>
זו שאלה ניסוחית.

<ענת אסיף:>
זה ניסוחי.

<היו"ר ניסן סלומינסקי:>
כן. אני אומר: זה אפשרי, אבל זה לא גורע ולא כלום, אז זה בסדר.

<קריאה:>
אדוני היושב-ראש, אתה בעד נסיגה מהשטחים המוחזקים? - - -
<בצלאל סמוטריץ (הבית היהודי):>
נכון. את צודקת. עורכת-הדין אסף צודקת לחלוטין. ברגע שהגדרנו בתוך המושג "מדינה" גם רשויות האזור - - -
<ענת אסיף:>
ברגע שזה כבר בהגדרה - - -

<בצלאל סמוטריץ (הבית היהודי):>
- - - יורידו. תודה.
<ענת אסיף:>
מה שאני יכולה להגיד - - -

<בצלאל סמוטריץ (הבית היהודי):>
אני יודע.

<היו"ר ניסן סלומינסקי:>
מאחר וותפיסת עולמנו מבוססת על הקושאן שלנו, וזה התנ"ך, ובתנ"ך הגבולות שלנו נמצאים לא רק עד הירדן, כי שם כל הממלכה התחילה בחברון ואחר כך שכם, ובשילה היה המשכן וכו', יש גם מעבר לירדן – יש 2.5 חלקים, אז משם כרגע אנחנו לא מדברים – אם אתה רוצה להגיד שזה נסיגה, כשאנחנו מדברים שיחולו עד הירדן, אז יכול להיות שזו נסיגה. ואני באמת מסכים על שתי מדינות לשני עמים: מהים עד הירדן זו המדינה היהודית, ומהירדן מזרחה זו המדינה הפלסטינית.
<זוהיר בהלול (המחנה הציוני):>
כל עוד אתה נשען אל הקושאן אין מה לדבר?

<היו"ר ניסן סלומינסקי:>
אתה לא נשען על כלום. מה פירוש? כשהאו"ם אישר את הקמת מדינת ישראל, נדמה לי שאבא אבן שם את התנ"ך ואמר "זה הקושאן שלנו", ואם אני לא טועה 127 מדינות הצביעו בעד. אז זה הקושאן הזה. מי לא מאמין?

<זוהיר בהלול (המחנה הציוני):>
אז אין סיכוי לזוז מילימטר מהצעת החוק של סמוטריץ לגבי - - -
<היו"ר ניסן סלומינסקי:>
לאיזה כיוון אתה מתכוון? יש אפשרות לזוז לכיוון נוסף, אבל זה לא כרגע. מדברים כאן רק על שטחי C.

תמשיך, בבקשה.

<אלעזר שטרן – הלשכה המשפטית:>
אקרא את כל סעיף 7.
<בצלאל סמוטריץ (הבית היהודי):>
הצעת להעביר את סעיף 7(ב) לסעיף 6?

<אלעזר שטרן – הלשכה המשפטית:>
כן, להעביר את סעיף 7(ב) לסעיף 6.

<בצלאל סמוטריץ (הבית היהודי):>
טכני לחלוטין.

<קריאה:>
בסדר.

<אלעזר שטרן – הלשכה המשפטית:>
אני אקרא את כל סעיף 7, חוץ מסעיף קטן (ב) שהתייחסנו אליו. אתייחס לכל הסעיף כמכלול.
	התליית הליכים
	7.
	(א)
	ממועד תחילתו של חוק זה ועד להשלמת הליכי התכנון במקרקעין שנמצא כי מתקיימים בהם התנאים כאמור בסעיף 3 יותלו כל הליכי האכיפה, הצווים המינהליים והשיפוטיים ופסקי הדין בדבר מימושם של צווים אלול, העומדים בעניין מבנים במקרקעין אלו ביום תחילתו של חוק זה.

	
	
	(ג)
	הושלמו ההליכים לפי סעיף 6, יפקעו כל הליכי האכיפה, הצווים המינהליים והשיפוטיים ופסקי דין בדבר מימושם של צווים אלו שהותלו לפי סעיף קטן (א).

	
	
	(ד)
	האמור בסעיף זה לא יחול על מבנה שהריסתו הכרחית כדי למנוע סכנה לחיי אדם.


בעצם, לסעיף הזה יש שני היבטים: היבט אחד יותר דומיננטי והיבט אחד פחות דומיננטי. אתחיל בהיבט הפחות דומיננטי. כל פעם שיש שאלה של תחולה בזמן של נורמות, זו סוגיה מאוד-מאוד מורכבת. השאלה מתי משהו מסוים הוא רטרואקטיבי, רטרוספקטיבי, אקטיבי או פרוספקטיבי, כל האפשרויות שיש מבחינה משפטית – לפעמים התשובה לא פשוטה. יש כל מיני מצבים נמשכים, ולא תמיד ברור מה המצב ומה ההגדרה המשפטית המדויקת של המצב הזה.
כך או כך, זה ברור שלכנסת יש סמכות לחוקק גם חקיקה רטרואקטיבית, וזה דבר ידוע. אלא שמה? יש רתיעה מאוד-מאוד גדולה מחקיקה רטרואקטיבית ובצדק. זאת אומרת, גם בספרות וגם בפסיקה מדברים על הקשיים שחקיקה רטרואקטיבית מעוררת, הן אם זה פגיעה בציפיות, הן אם זה פגיעה בזכויות מוקנות והן אם זה מהיבטים שונים, כמו היכולת להכווין התנהגות בדיעבד – כל מיני אלמנטים כאלה ואחרים. אני אומר לכם בצורה גלויה: לא ברור לי שסעיף 7 הזה רטרואקטיבי. יכול להיות שהוא רטרוספקטיבי, יכול להיות שהוא אקטיבי במובן מסוים. זו שאלה מאוד מורכבת. אבל אני חושב שזו הנקודה שפחות צריך לשים עליה את הדגש.
<זוהיר בהלול (המחנה הציוני):>
סליחה, לא הבנתי. כלומר, אי-אפשר להחזיר את הדבר לקדמותו? מה הסיפור של זה שאי-אפשר לחזור רטרואקטיבית?

<עמר בר-לב (המחנה הציוני):>
לא.

<אלעזר שטרן – הלשכה המשפטית:>
שנייה. אסביר שוב. הכנסת יכולה – ובוועדה הזאת נעשו כבר – לפעמים לחוקק דברים למפרע על דברים שכבר היו. הדבר הזה מוכר, והוא אפשרי. אבל, יש רתיעה מאוד-מאוד גדולה ממנו, כי בדרך הטבע זה דבר מאוד בעייתי ללכת אחורה לדברים שכבר נעשו. בכל המצבים שאנחנו בדקנו וכל הדוגמאות שנזרקו פה לחלל הוועדה, שאנחנו הלכנו ובדקנו אותן אחת-אחת, לא מצאנו ולו דוגמה אחת שבה המחוקק מחוקק דברים למפרע, אחורה, כשיש את ההצדקה לזה והוא מחיל את זה גם על פסקי-דין חלוטים. אני שם רגע בצד, ותכף אתייחס לזה, את נושא הדין הפלילי. אתה יכול לעשות ככה, וכל הדברים שאנחנו בדקנו - - -
<בצלאל סמוטריץ (הבית היהודי):>
בדקת את חוות הדעת - - -

<אלעזר שטרן – הלשכה המשפטית:>
בדקתי גם את חוות הדעת של אור.
<היו"ר ניסן סלומינסקי:>
בצלאל, בצלאל.

<אלעזר שטרן – הלשכה המשפטית:>
הדברים האלה בשום דוגמה שניתנה אין מצב שבו המחוקק בא ואומר... אתם יודעים מה? אלך צעד אחד אחורה. בין הרשויות השונות, בין הרשות המחוקקת לרשות השופטת, יש דיאלוג כל הזמן. הכנסת קובעת את הנורמות, והרשות השופטת לפי הכללי האלה. יכול להיות שהמחוקק בא ואומר: "קרה מקרה פלוני או אלמוני שבו בית-המשפט פסק פסק-דין עם תוצאה מסוימת כי זה החוק שאנחנו חוקקנו", ובא המחוקק ואומר: "אני לא מרוצה מהתוצאה הזאת". אז אין שום מניעה שיבוא המחוקק ויגיד: "עכשיו, אני אומר: אני לא מרוצה מהתוצאה הזאת. אני עכשיו מחוקק דין חדש, אלא שהדין הזה בעצם חל מכאן ולהבא". זאת אומרת, בעצם, הוא לא מתערב במה שבית-המשפט קבע כבר במקרה קונקרטי. הוא בא ואומר: "התוצאה שהייתה בין ראובן לשמעון, אני לא נוגע בה, אני לא מתערב ואני לא נכנס לתוכה. אני עכשיו מחוקק ומשנה את הדין, והוא יחול על כל המקרים שיבואו מכאן ואילך". זה דיאלוג לגיטימי בין הרשויות. הרשות השופטת שופטת לפי החוק, המחוקק יכול לשנות את החוק וכו'.
סעיף 7, הסיטואציה שבה אנחנו מתעסקים, הוא סעיף שונה והוא לא דיאלוג רגיל בין הרשויות, כי בעצם הוא אומר: לא רק שאני לא מרוצה מהתוצאה שבית-המשפט הגיע אליה בין ראובן לשמעון ולכן אני משנה את הדין מכאן ולהבא, אלא אני לא מרוצה מהתוצאה שהגיעו בין ראובן לשמעון ואני מתערב בתוצאה, הספציפית, שהייתה בין ראובן ושמעון.
<עמר בר-לב (המחנה הציוני):>
ואני מחליף את בית-המשפט וקובע חוק שלי.
<היו"ר ניסן סלומינסקי:>
עמר, הוא עושה את זה יותר טוב. תן לו.

<אלעזר שטרן – הלשכה המשפטית:>
זו סיטואציה שונה. שוב, אני לא יכול לקבוע בצורה ודאית, אבל כל המקרים שאנחנו בדקנו ושנזרקו פה בוועדה – בכל המקרים האלה ללא יוצא מן הכלל הייתה הוראה מפורשת של המחוקק שגם כשהוא הולך אחורה הייתה מפורשת שבה ההוראות אחורה לא יחולו על פסקי-דין חלוטים של בית-המשפט בעניין קונקרטי ללא יוצא מן הכלל.
יש תחום אחד, שבו הדבר יותר מקובל והוא כן נעשה, וזה התחום הפלילי. בתחום הפליליל זה משהו שונה? למה זה משהו שונה? קודם כל, יש חקיקה שמדברת היום בחוק העונשין, בסעיפים 4, 5 ו-6, מה קורה  כאשר המחוקק משנה עבירה פלילית. זה ברור; יש כלל מפורש בסעיף 3 שאי-אפשר לשנות עבירה פלילית למפרע, זאת אומרת אתה לא יכול לפרש שמשהו שהיה מותר הוא אסור בדיעבד, כי זה נוגד את עקרון החוקיות הכי בסיסי. מה שכן אפשר הוא שהמחוקק יכול לבוא ולחוקק אחורה ולומר: אני מקל, אני עושה מסוימים שעבירה מסוימת, שהיה לה עונש חמור – הוא עכשיו הפך להיות לעונש קל, או אפילו לבטל בכלל עבירה. הסיטואציה הזאת היא סיטואציה שונה. מדובר בדין פלילי. בעצם, יש פה שני שינויים מרכזיים: - - 
<אמיר אוחנה (הליכוד):>
אם נרחיק את זה - - -
<היו"ר ניסן סלומינסקי:>
לא, לא, לא, לא, אוחנה.

<אלעזר שטרן – הלשכה המשפטית:>
- - (א) מדובר בדין פלילי שהשוני המרכזי בו הוא שמושג החנינה בדין הפלילי הוא מושג ידוע ומוכר. יש את נשיא המדינה. יש מצבים שבהם המחוקק גם נותן איזו שהיא חנינה כללית כזו, בין אם היה משהו כזה במלחמת השחרור, אחרי מלחמת ששת הימים וסביב נושא ההתנתקות. לפעמים, יש איזה מין חנינות כלליות כאלה שהמחוקק בא ונותן מכל מיני סיבות של אירועים שהם בסדר-גודל של מלחמה או מהלך מדיני מאוד-מאוד גדול. זה דבר אחד. לכן, זה לא משנה את התפיסה הרגילה. מושג החנינה הוא מוסד נפרד וידוע.
(ב) בעצם, הדבר הזה יכול להיות רק כאשר הוא מקל והוא מיטיב למפרע עם מישהו מסוים.
הסיטואציה שלנו היא לא מקרה של דין פלילי. היא מקרה של דין מנהלי.

<יעל גרמן (יש עתיד):>
אבל, היא מיטיבה.

<אלעזר שטרן – הלשכה המשפטית:>
בדין המנהלי – שוב, אמרתי את זה כבר באחד הדיונים הקודמים – יכולות להיות סיטואציות שונות בתוך הדין המנהלי: האם יש לך אדם אחד? האם יש לך שני צדדים? במקרים בהם מדובר על צווי הריסה, בדרך-כלל – אני אומר בדרך-כלל, אבל תלוי במקרה – יכולים להיות שני צדדים, ואז אם את מקילה עם אחד זה עלול לפגוע במישהו אחר.
<יעל גרמן (יש עתיד):>
זה לא רק להקל, אלא זה לבוא לפגוע בצד השני. - - -

<היו"ר ניסן סלומינסקי:>
לא, לא, יעל.
<אלעזר שטרן – הלשכה המשפטית:>
בכל אופן, הסיטואציה הזאת, שבה המחוקק בה ומתערב – שוב, אני משאיר כרגע את עניין הרטרואקטיביות בצד, כי זה כן אפשרי עם כל הרתיעה מזה – ואומר "פסקי-דין ספציפיים – אני לא מרוצה מהתוצאה שלהם ואני מתערב בהם", אנחנו לא מצאנו דבר כזה. ככל שאנחנו רואים את זה, יש פה פגיעה מאוד קשה בהפרדה בין הרשויות ובמעמד של בית-המשפט.
<היו"ר ניסן סלומינסקי:>
אתה קראת רק את סעיף (א)? 
<אלעזר שטרן – הלשכה המשפטית:>
לא. קראתי את כל סעיף 7.

<היו"ר ניסן סלומינסקי:>
בסדר.

<בצלאל סמוטריץ (הבית היהודי):>
אני רוצה לענות.

<היו"ר ניסן סלומינסקי:>
קודם כל, אחרים. יעל, בבקשה.

<יעל גרמן (יש עתיד):>
אין לי ספק שכולם מתרכזים בסעיף הרטרואקטיבי, וכרגע שמענו שלא בטוח שזה רטרואקטיבי, וזה גם סעיף 7 וגם סעיף 10.
אני רוצה להסביר: נכון שבמידה והחוק הזה ישאיר את שני הסעיפים האלה, יש פה ממש יריקה בפניו של בית-המשפט העליון, ויש כאן, למעשה, העמדה של המחוקק – בעיניי בין המחוקק לבין הממשלה אין הבדל כי זה הממשלה – שהיא מעמידה את המחוקק מעל בית-משפט עליון והופכת אותו לערכאת ערעור, שזה דבר שלא יעלה על הדעת במדינה דמוקרטית ואין ספק. עם זאת, גם אם אנחנו נוריד, אתם תורידו – קשה לי לומר "אנחנו" כי אני מתנגדת לחוק – את סעיפים 7 ו-10, למעשה, הפגיעה בבית-המשפט העליון לא תירפא, כי בית-המשפט העליון ב-50 השנה האחרונות היה מאוד-מאוד-מאוד עקבי בחקיקה שלו, ודרך-אגב לטובת היישוב העברי. הוא הכיר כמעט בכל הבקשות שהובאו בפניו לטובת היישוב, והוא הכיר בכך שיש צרכים צבאיים, והוא הכיר בכך שיש צרכים ציבוריים, והוא פעם אחר פעם בא ואמר: אוקיי, אני הולך עם המדינה כאשר היא מבקשת, ואני מכשיר את היישובים. אבל הוא שם גבול, ברגע שמדובר בשטח פרטי בבעלות פרטי. כאן הוא שם את הגבול. כאן החוק הזה חוצה את הגבול הזה, ובכך הוא פוגע גם במשפט הישראלי, גם במשפט הבין-לאומי וגם בבית-המשפט, וגם פותח את אותו פתח – אני לא רואה כאן את אותם מומחים שהיו, עמיחי שישב כאן ואמר את זה במפורש אבל לא רק הוא, שאמרו שזה יהיה הפתח לבית-המשפט הבין-לאומי בהאג לתבוע היום גם אותנו וגם הממשלה.

<היו"ר ניסן סלומינסקי:>
תודה, יעל. מי עוד? דב, ביקשת?
<אמיר אוחנה (הליכוד):>
שאלת הבהרה.
<היו"ר ניסן סלומינסקי:>
אוחנה, אתן לך עוד מעט.

<עמר בר-לב (המחנה הציוני):>
גם אני רוצה.

<דב חנין (הרשימה המשותפת):>
תודה, אדוני היושב-ראש. אני לא רוצה להתייחס לגופו של עניין, אלא לנצל את שתי הדקות שאתה נותן לי, כדי להגיד לכם, היועצים המשפטיים, שבהיסטוריה של ניתוח הפרשה הזאת יבואו בטענות גם אליכם. אני לא בא כרגע בכלל לדבר על החוק לגופו, כי יש לי המון מה להגיד ואני לא יכול להגיד את זה בשתי דקות. אני מדבר על הפרוצדורה המוזרה, שאתם מאפשרים אותה, של להביא לקריאה ראשונה חוק עם שני נוסחים בסוגיה סופר-מהותית, שלפי טעמכם כנראה נוסח אחד הוא בלתי-חוקתי בעליל והנוסח השני מעורר אולי ספקות מסוגים אחרים. אני ער לכך שבהיסטוריה של הכנסת קרו מצבים שבהם הובא חוק לקריאה ראשונה עם שתי ורסיות, אבל אם אנחנו מתייחסים ברצינות לרעיון של הקריאה הראשונה ולרעיון של החריגה מגדר הנושא של משהו שקורה אחרי הקריאה הראשונה, כל הקונצפט של הקריאה הראשונה בכנסת, אם אתם תאפשרו את הדבר הזה – אתם מייצרים לו חורבן מוחלט. אנחנו סיימנו את כל ההיסטוריה החקיקתית של הכנסת לגבי מה המשמעות של קריאה ראשונה בכנסת. קריאה ראשונה בכנסת, לא רק בוועדה הזאת אלא גם בוועדות אחרות, מעידה שהחוק הגיע לבשלות מסוימת. בשלות מסוימת בהחלט יכולה להשאיר ספקות, סימני-שאלה ושאלות מסביב לגרעין הליבה, ויש לפעמים שזה אפילו מגיע לשני נוסחים ובמקרים רבים זה נשאר פתוח בדברי הסבר כדי לאפשר עוד המשך עבודה לקראת הקריאה השנייה והשלישית. מצב שבו יש שתי ורסיות בסוגיית ליבה מהותית ביותר הוא מצב שלא קרה כמוהו, ואני קובע את זה באופן חד-משמעי, ואם אתם תאפשרו אותו – אתם בעצם הורסים את הליכי החקיקה בכנסת. ואני פונה ליועצים המשפטיים כי הפוליטיקאים אין לי מהם הרבה תקוות והרבה ציפיות. תודה.
<היו"ר ניסן סלומינסקי:>
תודה.
<אמיר אוחנה (הליכוד):>
משפט אחד.

<היו"ר ניסן סלומינסקי:>
רק רגע. עמר, ביקשת.
<עמר בר-לב (המחנה הציוני):>
אני רק רוצה להוסיף על דברי חבר-הכנסת דב חנין: ההמצאה הזאת של הפיצול לא נעשתה בשביל ומסיבה עקרונית כזו או אחרת. הסיבה היחידה היא, שאחרת כולנו, בהוראת שר האוצר, לא הייתה מצביעה כנגד החוק הזה, - - 

<היו"ר ניסן סלומינסקי:>
אתה התכוונת: בעד.

<עמר בר-לב (המחנה הציוני):>
- -ובשביל להמשיך את הגמגומים של החוק הזה הומצא הפיצול הזה. לאמתו של דבר, הפיצול הוא בסך-הכל מוביל עוד צעד אחד בדרך הייסורים של החוק הזה – הייסורים כנגד הדמוקרטיה הישראלית, הייסורים של אנשי עמונה וכן הלאה.
אני רק רוצה לחזור כאן על משפט אחד שאמר היועץ המשפטי בהקשר לסעיף 7. אם אני מבין נכון, הוא אמר שאין מקרה אחד, תקדים, שהמחוקק חוקק רטרואקטיבית גם על פסקי-דין חלוטים. תראו לאיזה – תת-רמה זו מילה גבוהה לרדידות שהגענו הנה בחוק הזה עם סעיף 7 ובלי סעיף 7.
<היו"ר ניסן סלומינסקי:>
תודה. זוהיר.
<זוהיר בהלול (המחנה הציוני):>
נדמה לי שהסיפא של הניתוח המלומד של היועץ המשפטי אמורה לזעזע, להרעיד, את אמות הסיפים של הוועדה הזאת, מכיון ששני דברים די ברורים נאמרו בצורה שאיננה משתמעת לשני פנים: מצד אחד זה מקעקע את אושיות שלטון החוק והמשפט בישראל, ומצד שני זה גם גורם להתערבות ברגל גסה בעניין הזה שקבוע במשטר הישראלי – הפרדת רשויות. בעצם, הכנסת שמה את עצמה מעל בית-המשפט העליון שכבר פסק את פסיקתו.
לכן אני חושב שצריך לקחת את הדברים שבסיפא של דברי היועץ המשפטי ולהבין שהכנסת בעצם שמה את עצמה כמושלת במדינה הזאת ומעל בית-המשפט העליון שפועל על-פי תוקף משפטי או משטרי בישראל.
אגב, עוד נקודה – ברצוני לשאול שאלת תם: אם, בסופו של דבר, חוק ההסדרה רחמנא ליצלן יתקבל, אם נמצא מקרים דומים בישראל האם אנחנו יכולים להעתיק את חוק ההסדרה אליהם, קרי אום אל-חיראן שבית-המשפט בתום 13 שנות דיונים קדחתניים בפסיקה של שניים שצידדו ואחד שהתנגד – האם אנחנו יכולים לבוא לאום אל-חיראן ולומר: על-פי הפסיקה, משועתקת ומתועתקת של עמונה, האם אנחנו יכולים להסדיר את השארת של תושבי אום אל-חיראן שמנסים לפנות אותם ולהרוס את בתיהם ובמקומם רוצים להקים ישוב יהודי בשם חירן?
<היו"ר ניסן סלומינסקי:>
אוקיי. תודה. אוסאמה.

<אוסאמה סעדי (הרשימה המשותפת):>
כמובן שאני חוזר על מה שאמרתי בעניין יצור הכלאיים הזה שמנסים להעביר מחר במליאה הצעת חוק עם שני סעיפים שהם סותרים חזיתית. זו המהות של חוק ההסדרה שמתייחס לעמונה. אם אנחנו מביאים באותה הצעת חוק סעיף שאומר שהסעיף הזה לא קיים ואז אנחנו לא פותרים את בעיית עמונה לטעמכם, לטעם המציעים, אבל גם נביא באותו חוק את סעיף 7 ואת סעיף 10 ואחרי זה הצעת חוק בלי סעיפים 7 ו-10 – אני אומר שזה יום קשה מאוד לכנסת, לייעוץ המשפטי לכנסת וזה דגל שחור. אלעזר, אני אומר לך: תחשבו עוד פעם. אתם נתתם חוות דעת באמת משפטית בעניין החוק הזה. אנחנו בירכנו על הצעת חוק שהיא מתיישבת עם העמדה של היועץ המשפטי לממשלה, אבל אל תתנו יד למהלך כזה. אתה אמרת שזה חריג, שזה יוצא דופן ושאין בתקנון, התקנון שותק, אבל אתם צריכים לפרש. אי-אפשר. שייקחו עוד שבוע – לא יקרה כלום – שיכריעו כבר מה הם רוצים עם 7 או בלי 7, עם עמונה או בלי עמונה. אל תשחקו עם האנשים. אתם משחקים עם האנשים. הפתרון של עמונה צריך להיות להעביר אותה לתוך השטח הריבוני של מדינת ישראל ולתת להם מגורי קבע, ולא כל פעם להעביר אותם זמנית או לא זמנית. לכן אני אומר, וחוזר במשפט אחרון: - -
<היו"ר ניסן סלומינסקי:>
תודה.

<אוסאמה סעדי (הרשימה המשותפת):>
- - אני כבר הזכרתי את עניין אום אל-חיראן. כאשר אני כל הזמן אמרתי "אום אל-חיראן, אתם עומדים לפנות", השר אורי אריאל ובצלאל אמרו: יש פסק-דין חלוט של בית-משפט עליון. - -

<היו"ר ניסן סלומינסקי:>
אוסאמה.

<אוסאמה סעדי (הרשימה המשותפת):>
- - מה קרה עכשיו? אין פסק-דין חלוט?

<היו"ר ניסן סלומינסקי:>
תודה. אוחנה.
<אמיר אוחנה (הליכוד):>
זה לא נאום. זו שאלת הבהרה ליועץ המשפטי בקשר לרכיב הרטרואקטיביות שבחוות הדעת. אני מקבל את מה שאמרת בקשר לחוק הפלילי כמובן, שבחוק הפלילי זה יותר מקובל שחיקוק מקל הוא תמיד - - -
<עמר בר-לב (המחנה הציוני):>
זה לא יותר מקובל. שם זה מקובל, ושם זה לא מקובל. זה מה שהוא אמר.

<היו"ר ניסן סלומינסקי:>
עמר, עמר, עמר.

<אמיר אוחנה (הליכוד):>
אם תשמע, תבין שלא לשם אני הולך.

אני אומר: בוא ונעתיק את זה רגע. אתה אומר שזה דין פלילי – זה דבר אחד. אבל פה אנחנו במשפט אחר. נניח שיש עוולה אזרחית שהמחוקק החליט לבטל, נניח עוולת לשון הרע. אם ראובן הגיש תביעה נגד שמעון על עוולת לשון הרע והמחוקק החליט לבטל את העוולה הזאת ואין יותר עוולה כזו וההליך מתנהל, זה יימחק ואין לו case. אני שואל שאלה קשה יותר: נניח שניתן פסק-דין חלוט נגד שמעון והמחוקק בא ומחק את העוולה הזאת, האם עדיין יכול שמעון לבוא ולתבוע את מימוש פסק-הדין למרות, ואני מזכיר, שאין עוולה? אני חושב שאני צודק כשאני אומר שאין לנו תקדים כזה. לא מכירים מקרה כזה. מבחינה משפטית, האם אין פה case לראובן לבוא ולהגיד "אבל המחוקק אמר שזו לא עוולה. למה אני צריך עכשיו לבוא...?"?
<יעל גרמן (יש עתיד):>
- - -
<אוסאמה סעדי (הרשימה המשותפת):>
אבל בזמן ביצוע המעשה- - -
<היו"ר ניסן סלומינסקי:>
אוסאמה, אוסאמה, אוסאמה, אני מבקש.

<אמיר אוחנה (הליכוד):>
זו השאלה. האם יש case?
<היו"ר ניסן סלומינסקי:>
בסדר.

<עמר בר-לב (המחנה הציוני):>
אני רוצה דקה.
<היו"ר ניסן סלומינסקי:>
לא.

<עמר בר-לב (המחנה הציוני):>
אני מבקש. די עמדתי בלוחות-הזמנים שלך.
אני רק רוצה לקרוא כאן מפרק שלישי, הכנה לקריאה ראשונה, בתקנון. בסעיף 79(א) כתוב: "אושרה הצעת חוק בדיון המוקדם, תכין אותה הוועדה שאליה הועברה לקריאה הראשונה או תצביע לכנסת להסירה מסדר-היום; היו הקולות בוועדה שקולים, תציע הוועדה לכנסת להסיר את הצעת החוק מסדר-היום". אני  חוזר לשאלה ששאלתי קודם: האם לגבי שתי האופציות התנאי הוא שיש כאן איזה שהן דעות שקולות? בשביל זה, צריכה להיות הצבעה. אני רוצה לדעת מי בעד בוועדה הזאת, בעיקר מהקואליציה, הוצאת סעיפים 7 ו-10 ומי נגד.
<היו"ר ניסן סלומינסקי:>
הצבעה תהיה מחר על החוק עצמו, איך שהוא מוגש.

<עמר בר-לב (המחנה הציוני):>
לא. התנאים להגשה אומרים ש"בוועדה היו כוחות שקולים". אני לא יודע. רוב חברי הוועדה לא נמצאים כאן.
<היו"ר ניסן סלומינסקי:>
ההצבעה מחר. אם מחר בהצבעה יהיו כוחות שקולים, זה מה שיקרה, כלומר מה שקראת עכשיו

<ציפי לבני (המחנה הציוני):>
נניח שרוב בוועדה יהיה בעד סעיף 1, זה מה שיובא להצבעה?
<היו"ר ניסן סלומינסקי:>
לא, לא.

<אורי מקלב (יהדות התורה):>
הוא מביא את הכל.

<היו"ר ניסן סלומינסקי:>
אני לא רוצה לחזור על כל הדברים. ציפי, את הפסדת.

<אורי מקלב (יהדות התורה):>
אולי חבר כנסת יכול לדרוש הצבעה נפרדת.
<היו"ר ניסן סלומינסקי:>
אורי, לא.

<אורי מקלב (יהדות התורה):>
- - -

<היו"ר ניסן סלומינסקי:>
לא, אני לא יכול, כי הסברנו את זה במשך איזה 20 דקות.
<ציפי לבני (המחנה הציוני):>
אז אני אתעדכן. אני אתעדכן.
<עמר בר-לב (המחנה הציוני):>
אבל, בסעיף 79(ב) כתוב: "כך שיובאו כהצעות חוק נפרדות לקריאה הראשונה". זה מה שכתוב בסעיף.

<אורי מקלב (יהדות התורה):>
חברי הכנסת לא יכולים לדרוש הצבעות נפרדות על הסעיפים?

<היו"ר ניסן סלומינסקי:>
אורי, שנייה.

<אורי מקלב (יהדות התורה):>
אתה יכול להביא את זה כמקשה.

<ציפי לבני (המחנה הציוני):>
בקריאה ראשונה?

<היו"ר ניסן סלומינסקי:>
לא.

<אורי מקלב (יהדות התורה):>
גם בקריאה ראשונה.

<היו"ר ניסן סלומינסקי:>
לפני שאתן לבצלאל לענות בקצרה, אני רוצה להגיד שני משפטים. דבר אחד – בדבריך גם אני הבנתי שזה לא ברור שזה משהו רטרואקטיבי, כי בסך-הכל אתה מתלה ואחר כך יפעלו – אתה לא מבטל את פסק-הדין שלהם – ואחר כך בית-המשפט יפעל לפי החוק החדש אם הוא יחליט שהוא צריך לפעול כך, ואני מניח שכך הוא יחליט. אבל, זה לא שאתה מבטל את פסק-הדין שלו. בהחלט לא בהכרח שזה רטרואקטיבי. 
דבר שני – אני יכול לחלוק קטגורית על האבחנה שעשית בין הדין הפלילי לכלל, כשאתה אומר שבדין הפלילי זה רק לטובה ולכן אם זה רק לטובה אז אפשר גם לעשות רטרואקטיבית. דוגמה: שחרור המחבלים. בית-המשפט העליון פסק, בפסיקה חלוטה, שהאיש נניח צריך להיכנס ל-20 שנה, ובא והמחוקק והחליט לשחרר אותו אחרי עשר שנים. אתה אומר שפה יש רק הטבה, ולכן הוא יכול לעשות את זה. פשוט קשה לי לשמוע את זה, כי כל אחד מהיושבים פה יודע שברגע שאתה משחרר מחבל אתה מסכן את כולם ואת הפוגע פגיעה אנושה במשפחות הנפגעות שאותו מחבל רצח. אז להגיד שפה יש רק הטבה - - -
<אמיר אוחנה (הליכוד):>
הוא התכוון: הטבה לנאשם.
<היו"ר ניסן סלומינסקי:>
אני יודע, אבל מי מסתכל על זה? למה להסתכל רק על זה ולהגיד שזה ההבדל? יש כאן הטבה מצד אחד, ויש פגיעה נוראה מצד שני, והמדינה עושה את זה לא בגלל שהיא רוצה להיטיב עם מישהו אלא בגלל נושא פתרון מדיני מסוים. נכון שהמדינה, בגלל היבט מדיני – ושאף אחד לא יגיד לי שהמדינה רצתה להיטיב עם אותם טרוריסטים; אף אחד מהשרים או מחברי-הכנסת שהצביעו רצה להיטיב אתם. אלא מה? אמרו: יש כאן איזה נושא של פתרון מדיני, שבגינו נקבל את זה או נקבל את זה או נעשה את זה. לא חשוב, פתרון מדיני.
<ציפי לבני (המחנה הציוני):>
שבגינו יוכלו לבנות. זה היה הסיפור.
<היו"ר ניסן סלומינסקי:>
יכול להיות.

<ציפי לבני (המחנה הציוני):>
זו הייתה העסקה.

<היו"ר ניסן סלומינסקי:>
אז עוד יותר גרוע.

<ציפי לבני (המחנה הציוני):>
לשים את זה על השולחן.

<היו"ר ניסן סלומינסקי:>
אז יותר גרוע.

בכל אופן, זה עבר ואלה שהיום מתנגדים לרטרואקטיביות תמכו בזה וכו'. לכן אני אומר שזה לא כצעקתה גם מההיבט הזה וגם מההיבט הזה. שוב, אני לא רוצה שניכנס כרגע לוויכוח כי זה לא נושא של ויכוח. אני רק אומר: יכול להיות שזו תפיסתך, ואני לא מנסה לשכנע אותך אחרת. אמרתי רק שיש גם תפיסות.
<אלעזר שטרן – הלשכה המשפטית:>
זה לא תפיסות.
<היו"ר ניסן סלומינסקי:>
לא.

<אלעזר שטרן – הלשכה המשפטית:>
זה לא עניין של תפיסה. זה מבחינה משפטית.
<היו"ר ניסן סלומינסקי:>
כן, מבחינה משפטית.

<בצלאל סמוטריץ (הבית היהודי):>
תפיסה משפטית – תכף אציג. משפט הוא לא מתמטיקה.
<היו"ר ניסן סלומינסקי:>
מבחינה משפטית, עובדה שזה היה, ושחרור מחבלים – זה לא היה כדי להיטיב אתם. אף אחד בחיים לא יגיד שהוא רצה להיטיב אתם. זה היה נושא מדיני שזה פתר, ולא חשובים הדברים. מה שנתנו את ההתיישבות זה רק היה פיצוי, - - 

<יעל גרמן (יש עתיד):>
אבל זו הייתה החלטה. זה לא היה חוק.
<היו"ר ניסן סלומינסקי:>
- - אבל הסיבה הייתה סיבה מדינית.
<יעל גרמן (יש עתיד):>
אבל, ניסן, אתה מדבר על החלטה מדינית, אתה מדבר על החלטת ממשלה, ולא על חוק. - -
<ציפי לבני (המחנה הציוני):>
סליחה, אבל הלכו לפי חוק קיים. השחרור שלהם היה לפי חוק.

<יעל גרמן (יש עתיד):>
- - הוא מדבר אתך על חוק. זה לא אותו דבר.

<בצלאל סמוטריץ (הבית היהודי):>
- - - זו לא חנינה.
<ציפי לבני (המחנה הציוני):>
לא נכון. סליחה, שחרור מחבלים – זה חוק.
<בצלאל סמוטריץ (הבית היהודי):>
- - -

<ציפי לבני (המחנה הציוני):>
אני שחררתי אותם לפי זה.
<היו"ר ניסן סלומינסקי:>
אבל מה? כשכנסת הולכת – איך אומרים: הייתה פסיקה חלוטה של בית-המשפט שהוא צריך לשבת 20 שנה, והולכים ומשחררים. מה זה "לא"?

<יעל גרמן (יש עתיד):>
אבל זו החלטת ממשלה. זה לא חוק.

<היו"ר ניסן סלומינסקי:>
זו תהיה החלטת כנסת. טוב. בצלאל, קצר מאוד.

<בצלאל סמוטריץ (הבית היהודי):>
אהיה קצר מאוד.
<יעל גרמן (יש עתיד):>
זה לא חוק. לא שינינו את זה בחוק. אלקים אדירים.

<אלעזר שטרן – הלשכה המשפטית:>
- - - כמה שאלות.

<היו"ר ניסן סלומינסקי:>
אתה רוצה לפניו?
<בצלאל סמוטריץ (הבית היהודי):>
ראשית, לגבי שני הנוסחים שיובאו, אני מתקשה להבין את הביקורת של האופוזיציה. לאורך כל הימים האחרונים הייתה כאן טענה שעושים כאן מחטף ודיון מהיר, שרוצים לגמור מהר ושאין זמן לדיונים. אנחנו עכשיו לוקחים סוגיה כבדה, כפי שהציג אותה עכשיו היועץ המשפטי של הוועדה, ומבקשים לא להכריע בה עכשיו ב'בליץ' אלא כן לאפשר לוועדה לדון היום ולשקול את זה עוד פעם בין שתי הקריאות ולייצר דיון מעמיק כדי שבסופו של דבר נקבל החלטה רצינית.
<ציפי לבני (המחנה הציוני):>
לפני קריאה ראשונה?
<היו"ר ניסן סלומינסקי:>
רבותי, אני מבקש: אנשים דיברו. נקודה. עכשיו הוא ידבר, ואני מבקש לא לעסוק בזה יותר מדי כי כבר עסקנו בזה.

<בצלאל סמוטריץ (הבית היהודי):>
לא. חשוב לי שייאמר לפרוטוקול.

<היו"ר ניסן סלומינסקי:>
עסקנו בזה באריכות, ואני לא רוצה - - -

<ציפי לבני (המחנה הציוני):>
אני מבקשת רשות דיבור.

<בצלאל סמוטריץ (הבית היהודי):>
פשוט לא התבטאתי, ולכן אני רק אומר לפרוטוקול שהמטרה - - -
<יעל גרמן (יש עתיד):>
למה רק לפני קריאה ראשונה?

<היו"ר ניסן סלומינסקי:>
יעל, אני מבקש.

<בצלאל סמוטריץ (הבית היהודי):>
אנחנו הולכים להביא קריאה ראשונה ביום רביעי, והמטרה - - -
<יעל גרמן (יש עתיד):>
למה?

<היו"ר ניסן סלומינסקי:>
אני מבקש לא להתייחס לאלה ש- - -

<יעל גרמן (יש עתיד):>
תמצה את הדיון קודם.
<היו"ר ניסן סלומינסקי:>
יעל, נתתי לך לדבר בשקט. לא הפריעו לך. די. אי-אפשר ככה.
<בצלאל סמוטריץ (הבית היהודי):>
המטרה היא בפירוש שבמקביל ללוח-הזמנים הצפוף שבתוכו אנחנו מחוקקים לאפשר למצות את הדיון, גם הפוליטי, גם המשפטי וגם המקצועי וכו' בסעיף הזה. בעיניי, זה הדבר הכי ראוי שמגדיל את כבודה של הכנסת ואת היכולת המקצועית שלה.
<יעל גרמן (יש עתיד):>
אתה ממש לא משיב. - - -
<היו"ר ניסן סלומינסקי:>
יעל, את רוצה שאני אתחיל עוד פעם עם קריאות? 

<יעל גרמן (יש עתיד):>
אתה יכול.

<היו"ר ניסן סלומינסקי:>
את אמרת את דברך, והוא אומר את דברו. נקודה.

<יעל גרמן (יש עתיד):>
וגם אני אומר את דברי.
<היו"ר ניסן סלומינסקי:>
לא. כשאת תצביעי ותקבלי אישור, תוכלי לדבר. דיברת כבר מספיק. די.

<יעל גרמן (יש עתיד):>
ניסן, מאז ומעולם הערות ביניים לא דרשו רשות דיבור. - -

<היו"ר ניסן סלומינסקי:>
אין - - - בחיים - - -

<יעל גרמן (יש עתיד):>
- - אז אל תשים פה כללים שלא היו. הערות ביניים לא דורשות זכות דיבור.
<היו"ר ניסן סלומינסקי:>
טוב, אז אנחנו עושים רטרואקטיבית ומשנים את החוקה של הכנסת, וכך ועדת חוקה עובדת כל הזמן ואת יודעת את זה טוב.

<יעל גרמן (יש עתיד):>
אוקיי. אז תעשה כרצונך.
<היו"ר ניסן סלומינסקי:>
את יודעת טוב שזה גם לא הערות ביניים.
<יעל גרמן (יש עתיד):>
אם אני חושבת שההערה שלי חשובה, אני אומר את זה. זו זכותי ואולי אפילו חובתי. 
<היו"ר ניסן סלומינסקי:>
את אמרת את זה. קיבלת זכות דיבור, ואמרת את זה חמש פעמים.

<יעל גרמן (יש עתיד):>
אפילו 30.

<היו"ר ניסן סלומינסקי:>
כולם כאן יודעים את זה בעל-פה, ואת לא יכולה לחזור על זה כמו מנטרה כל הזמן ולהפריע לאחרים.
<יעל גרמן (יש עתיד):>
עובדה שאני יכולה.

<היו"ר ניסן סלומינסקי:>
אז מה את רוצה? עובדה שאני אוציא אותך? מה, את משחקת אתי בעובדות?
<יעל גרמן (יש עתיד):>
לא, אני לא משחקת - - -

<היו"ר ניסן סלומינסקי:>
מה, את משחקת בעובדות?

<שולי מועלם-רפאלי (הבית היהודי):>

בגרנו ברבות הימים.

<היו"ר ניסן סלומינסקי:>
מה עכשיו? באמת, נו. לא מתאים.

<בצלאל סמוטריץ (הבית היהודי):>
אדוני היושב-ראש, ברשותך, לעניין סעיף 7, ראשית אני רוצה לומר ברקע הדברים שסעיף 7 לא רק שאיננו פוגע בבית-המשפט, אלא נהפוך הוא – הוא נשען גם על כיבוד פסק-הדין הספציפי ועל הכרה בסמכותו של בית-המשפט העליון במדינת ישראל כפרשן העליון של החוק. אני כבר אמרתי את זה במליאה, למרות שלו אני הייתי יושב על כס המשפט בתיק הזה הייתי מגיע למסקנה משפטית אחרת. אני מקבל את היותו של בית-המשפט הפרשן המוסמך. אני מקבל את העובדה שבית-המשפט קבע שעל סמך המצב המשפטי הקיים, כפי שהוא מכיר אותו, אין מנוס מלפנות את עמונה, מכיון שהיא איננה חוקית ואיננה ניתנת להסדרה. לכן, אנחנו עושים את מה שמוטל עלינו ומתקנים את החוק, כדי לייצר תוצאה אחרת. אמרת קודם, אדוני היושב-ראש: מדובר בתוצאה פוליטית מדינית שהיא בוודאי חונה לפתחנו. בית-המשפט לא מתיימר להכריע בהכרעות מדיניות או פוליטיות ששנויות במחלוקת כאן בכנסת. אני משוכנע שבית-המשפט עוסק אך ורק בהתאם לשיקולים המשפטיים שלו. הוא נתן את הפרשנות של המצב המשפטי. אנחנו כרגע מייצרים מצב משפטי אחר, שיאפשר את הסדרת עמונה וממילא פסק-הדין הופך ללא רלוונטי; השטיח נשמט מתחת לפסק-הדין.
ביחס לשאלת הרטרואקטיביות, ראשית, אני חושב שגם היועץ המשפטי של הוועדה רמז לזה ואני כמובן אגיד את דעתי בצורה נחרצת. זה לא חוק שהוא רטרואקטיבי. תמיד הזכויות הן מכאן ולהבא. הרי אנחנו מפקיעים את הזכויות, את זכויות השימוש במקרקעין ביחס לבעלים שלהם מכאן ולהבא. ההיבט היחידי שכנגדו אפשר לטעון לרטרואקטיביות זה שאלת התלייה או ביטול, הפקעת, פסקי-הדין, שכפי שאמרתי, הם בעצם קורים מאליהם בגלל שהמצב המשפטי משתנה. כאן אני רוצה לומר שזה לא שונה מהדין הכללי. צריך לזכור שאנחנו לא מדברים על הליך אזרחי. בית-המשפט לא קבע, לא הכריע, בסכסוכי מקרקעין. הוא לא קבע שהקרקע שייכת למישהו. הוא לא יצר הסתמכות למישהו. פסק-דין להריסה הוא, בעצם, פלילי. הרי בתוך מדינת ישראל דיני התכנון והבנייה הם פליליים, והם יושבים בתוך המרחב הפלילי. יש לנו אינספור דוגמאות למבנים שהוצאו כנגדם צווים שיפוטיים; צו שיפוטי להריסה זה, בעצם, פסק-דין להריסה. לאחר שהוצאו הצווים השיפוטיים, הכפרים הללו הולבנו, עשו להם תכנית מתאר והכשירו אותם. עכשיו-עכשיו-עכשיו, יש פסק-דין שניתן בשבוע שעבר בבג"ץ שאישר, לצערי הרב, הסכם מאוד חמור שהמדינה הגיעה אליו עם עבריין בנייה סדרתי בצפון, אחרי שהמשנה ליועץ המשפטי עמד וטען שזה מבחן לשלטון החוק ושחייבים להרוס את הבית כי יש לו אינספור צווים שיפוטיים ואינספור הכרעות שיפוטיות בעניינו, כולל בבית-המשפט העליון, ואחר כך הגיעו אתו להסכמה שעכשיו הוא אוטם את הבית לשנתיים ויש לו שנתיים להגיש תכנית מתאר ולאשר אותה וככל שיאשר אותה – הבית שלו יוסדר.
<יעל גרמן (יש עתיד):>
על אדמה שהיא שלו בטאבו. בוא ונעשה את ההבדל.

<היו"ר ניסן סלומינסקי:>
תנסה לקצר.

<אוסאמה סעדי (הרשימה המשותפת):>
זו אדמה פרטית באום אל-פאחם.

<יעל גרמן (יש עתיד):>
זה על אדמה פרטית שלו.

<היו"ר ניסן סלומינסקי:>
אני  מבקש. יעל, את בקריאה ראשונה.
<בצלאל סמוטריץ (הבית היהודי):>
אני לא אגרר לפופוליזם.
<יעל גרמן (יש עתיד):>
ניסן, אין לי בעיה. בסדר.

<בצלאל סמוטריץ (הבית היהודי):>
ברשותך, אדוני היושב-ראש, אני לא אגרר - - -

<ציפי לבני (המחנה הציוני):>
היא אומרת גם לך: יש עוד שנייה ושלישית...
<היו"ר ניסן סלומינסקי:>
שתי האופציות...

<עמר בר-לב (המחנה הציוני):>
אפשר לפצל את הראשונה?...

<בצלאל סמוטריץ (הבית היהודי):>
אדוני היושב-ראש, ברשותך, לא אגרר לפופוליזם.

<בצלאל סמוטריץ (הבית היהודי):>
אני מתמקד עכשיו בשאלת הרטרואקטיביות של החוק ביחס לפסקי-הדין. אני אומר שפסק-הדין הזה ניתן, וזה פסק-דין להריסה בשל אי-חוקיות. זה כמו פסק-דין פלילי. ברגע שפסק-הדין להריסה בשל אי-חוקיות נשען על מצב משפטי מסוים שמשונה עכשיו לטובת העבריין כביכול, אז כמו בהליך פלילי.
<יעל גרמן (יש עתיד):>
- - - זה מקומם.

<בצלאל סמוטריץ (הבית היהודי):>
עוד פעם, לא הוכרעו כאן סכסוכי קרקעות. לא נקבעה שום קביעה – לא עובדתית ולא משפטית – ביחס לזכויות בקרקע. בית-המשפט אפילו כותב שהוא מתעלם בפסק-הדין מהעניין הזה. לכן, זה ממש לא שונה, שוב,  מאלפי מקרים שבהם אנחנו מלבינים בנייה לא חוקית אחרי שנתנו בגינם צווים שיפוטיים. צו הריסה שיפוטי הוא פסק-דין להריסה.
גם אם זה רטרואקטיבי – אגב, כששמעתי את הדברים של היועץ המשפטי, לרגע שמחתי. אמרתי: מזל. אמרת שלא היה עד היום. אז אני זוכה לחדש משהו. ברוך ה', חבר-כנסת בא ומחדש חידושים. רק מה? מצאתי לפחות שני חוקים, שאחד מהם עוד לפני שנולדתי:
חוק הגנת הדייר (נוסח משולב), התשל"ב-1972, וזה עוד לפני שנולדתי, שבו כתוב "בית הדין הקובע דמי שכירות למושכר או דמי השתתפות בתיקונים או בהוצאות של שירותים לא יהיה קשור בממצאים עובדתיים קודמים של כל בית-משפט או בית-דין לגבי אותו מושכר, אפילו נקבע בהליכים בין שני בעלי אותו הדין". זאת אומרת, יש פסקי-דין קודמים שיצרו מעשה בי-דין בין שני צדדים לסכסוך ועכשיו אנחנו מביאים את הסכסוך הזה מחדש על-פי החוק החדש, בית-הדין החדש לא כפוף לקביעות שקבע בית-הדין הקודם.
חוק ההסדרים במגזר החקלאי המשפחתי, התשנ"ב-1992, וזה כשהייתי כבר בן 12, קובע כך: "חוב שנוצר בתקופה שנסתיימה ביום הקובע, או חוב שנוצר לאחר היום הקובע לשם פירעון חוב כאמור, לרבות עקב הסדר או מחזור חוב, או חוב כאמור שנקבע בפסק דין גם אם ניתן לאחר היום הקובע..." – וגם חוב כזה שנוצר על-ידי פסק-דין בטל לפי אותו החוק שכידוע נתקף בבג"ץ וכו', וזה אותו הסדר גדול שנעשה עם חובות הקיבוצים.
אלה שני חוקים שקבעו שהם מבטלים גם פסקי-דין וגם פסקי-דין שנתנו בהליכים אזרחיים ושנתנו בין שני צדדים ויצרו מעשה בי-דין והקימו הסתמכות וכו' וכו'.
הדבר נכון שבעתיים לחוק הזה, שבסך-הכל מפקיע, כפי שאמרתי, פסקי-דין שנתנו בהליך מנהלי שהוא דומה כאן לפלילי כי הוא בסוף מתן צו הריסה ולא יצר הסתמכות לאף אחד אל מול הצו הזה. לכן, לדעתי, הוא לא רטרואקטיבי. ככל שבאמת הוא רטרואקטיבי – הוא לא שונה מההליך הפלילי, ואם הוא שונה מההליך הפלילי – נתתי לך עכשיו לפחות שני חוקים לפחות שהפקיעו פסקי-דין אזרחיים שנתנו בין שני צדדים. החוק הזה לא יותר גרוע מהם.
צר לי שאני לא מצליח לחדש.  בחוק הבא אשתדל לחדש.
<היו"ר ניסן סלומינסקי:>
תודה רבה. אלעזר.
<אלעזר שטרן – הלשכה המשפטית:>
עלו כאן כמה סוגיות, ונשאלתי על כמה סוגיות.
<ציפי לבני (המחנה הציוני):>
סליחה, היושב-ראש, מתי ניתן לי?
<היו"ר ניסן סלומינסקי:>
סליחה.

<ציפי לבני (המחנה הציוני):>
אני רוצה דווקא לומר את הדברים, לפני שמדבר היועץ המשפטי, כי יש דבר אחד שאני לא מוכנה לעשות: לשחק אותה כאילו מדובר כאן בחוק רגיל כשאנחנו עוסקים בשאלת רטרואקטיביות כזו או אחרת. אדוני היושב-ראש, אמרת היום גם ברדיו שהכנסת היא הריבון. הכנסת היא הריבון בתחומי מדינת ישראל. הכנסת איננה הריבון ביהודה ושומרון. הריבון ביהודה ושומרון זה המפקד הצבאי בשטח. זו הייתה עמדת מדינת ישראל ב-50 השנה האחרונות, זו עמדת בג"ץ, וזו הדרך שבה מדינת ישראל מגינה על עצמה מפני כל חורשי רעתה, בין היתר, שמנסים לקחת את ההתנחלויות ולהשתמש בהן כטיעונים נגד מדינת ישראל, חייליה, מפקדיה ומקבלי ההחלטות בה.
הסיפור שבו כאילו מתנהל איזה שהוא דיון ענייני על שאריות של סעיף 7(א), (ג)(2) או (3) או משהו בחוק זה פשוט הטעייה של הציבור, כמו אותה ההטעייה שמספרים שממשלות ישראל שלחו אותם לשם משל היו בשנות ה-50 שהעמיסו אותם על אוטובוסים, הניחו אותם בנגב ואמרו להם "לכו להתיישבו". יש כאן מהלך מכוון שנועד להטעות, בין היתר, את כולם, שבו בעצם הסיפור הוא סיפור של הכשרת כמה בתים עבור כמה מתיישבים, שדרך-אגב לבי עמם. אבל, כל הסיפור הוא לא שהם לא רוצים לעבור, אלא שהם לא רוצים לעבור למקום אחר – שהם רוצים להישאר שם, ואז היו מגיעים לשרים ואומרים "תחברו חשמל, ותחברו זה" ו"איך אפשר להשאיר אותנו בלי הגנה?", וככה לאט-לאט הכריחו את המדינה לעכל את התהליך הזה ולשלם על זה מחירים. הדבר הזה צריך להיפסק עכשיו. לכן כל הדיון סעיף איזה שהוא סעיף קטן כזה או אחר זה לא העיקר וזה לא המהות. כל עוד לא התגברנו על המכשלה הראשית והיא איך הכנסת הזאת יושבת ומחוקקת חוק ישראלי בשטחי יהודה ושומרון, כל עוד לא התגברנו על המכשלה הזאת, אי-אפשר לעבור ולהתייחס לסעיפים מתחת לזה כאיו זה דבר רגיל. אני אמרתי כאן מהיום הראשון: החוק הזה כורך את החבל על צווארה של מדינת ישראל בבית-הדין הבין-לאומי בהאג.
<בצלאל סמוטריץ (הבית היהודי):>
לא. - -

<ציפי לבני (המחנה הציוני):>
לא הקשבת לי. לא הקשבת לי.
<בצלאל סמוטריץ (הבית היהודי):>
- - מה שכורך את החבל זה האמירה שלכם - - -

<היו"ר ניסן סלומינסקי:>
בצלאל, בצלאל, בצלאל.

<ציפי לבני (המחנה הציוני):>
הדבר הזה ייפסק. מה שאתם עושים גרוע יותר מכל איש "בצלם" או "שוברים שתיקה" שהולך לחו"ל. הסיפור הזה שבו אנחנו צריכים לשתוק כי אתם מאשימים אותנו בזה שאנחנו מביאים את זה - - -
<בצלאל סמוטריץ (הבית היהודי):>
זה - - - או נאום?
<היו"ר ניסן סלומינסקי:>
בצלאל.

<ציפי לבני (המחנה הציוני):>
- - - הגורמים הבין-לאומיים, זה לא רק שקר – זה חוסר הבנה; או חוסר הבנה מוחלט של המציאות שבה מדינת ישראל נמצאת או השקר שאתם מאכילים בכפית את כל אזרחי מדינת ישראל - -
<בצלאל סמוטריץ (הבית היהודי):>
זה כמו אחד שרוצח את ההורים שלו ואומר שהוא יתום.

<ציפי לבני (המחנה הציוני):>
- - שישלמו את מחיר האידיאולוגיה שלכם.
<היו"ר ניסן סלומינסקי:>
ציפי.

<ציפי לבני (המחנה הציוני):>
סליחה. אמר ראש הממשלה בקבינט - - -

<בצלאל סמוטריץ (הבית היהודי):>
תקראו להאג. תקראו להם לבוא לכאן.
<היו"ר ניסן סלומינסקי:>
בצלאל, בצלאל.

<ציפי לבני (המחנה הציוני):>
אמר ראש הממשלה - - -

<היו"ר ניסן סלומינסקי:>
ציפי, לא סליחה. אני מבקש.

<ציפי לבני (המחנה הציוני):>
אני זו שמגינה עליהם יותר ממך.

<בצלאל סמוטריץ (הבית היהודי):>
ממש לא. ממש לא.

<היו"ר ניסן סלומינסקי:>
ציפי, אני מבקש.
<ציפי לבני (המחנה הציוני):>
רק שנייה, סליחה.

<היו"ר ניסן סלומינסקי:>
אין לך זכות יותר מלאחרים.
<ציפי לבני (המחנה הציוני):>
לא. אין לי זכות יותר מאחרים, - -

<היו"ר ניסן סלומינסקי:>
לא. באת רק כרגע, ואת מדברת ואת הולכת - - -
<ציפי לבני (המחנה הציוני):>
- - כמו שלמתנחלים אין זכות יותר מלאזרחי מדינת ישראל.
אמר ראש הממשלה בקבינט את מה שאמרתי כאן ביום הראשון, ואני דורשת שיתקיים דיון, לפני ההצבעה בקריאה ראשונה, על הנושאים המהותיים האלה: השלכת החוק על בית-הדין הפלילי בהאג והשלכת החוק על המציאות הביטחונית ביהודה ושומרון. הדבר הזה צריך להתרחש לפני קריאה ראשונה.
למפלגת כולנו אני אומרת: אם הם יאכלו שוב את ה'בולשיט' הזה של שני סעיפים ביחד, שהם יסתכלו אחר כך בעיניים של הבוחרים שלהם ויגידו האם הם שותפים או לא שותפים לדבר הנוראי שמתחולל פה.
<היו"ר ניסן סלומינסקי:>
תודה רבה. אני רק קצת מתבייש אולי להגיד לך, ואת היית שרת המשפטים: - -
<ציפי לבני (המחנה הציוני):>
אתה באמת צריך להתבייש במה שקורה.

<היו"ר ניסן סלומינסקי:>
- - את לא יודעת שמדינת ישראל... את מציגה את מדינת ישראל רק ככובש כתפיסת עולם? מדינת ישראל לא קיבלה את זה מעולם. הסברנו את זה גם קודם.

<ציפי לבני (המחנה הציוני):>
את מה? את מה היא לא קיבלה?
<היו"ר ניסן סלומינסקי:>
ככובש. והשטחים האלה - - -
<ציפי לבני (המחנה הציוני):>
מדינת ישראל הודיעה שזה - - - תפיסה לוחמתית- - - 
<היו"ר ניסן סלומינסקי:>
סליחה, ציפי. אני מדבר עכשיו, אז תני לי.

<שולי מועלם-רפאלי (הבית היהודי):>

מעולם מדינת ישראל לא הסכימה להגדרה שהיא כובשת - - -
<ציפי לבני (המחנה הציוני):>
תפיסה לוחמתית זו לא המצאה שלי.
<שולי מועלם-רפאלי (הבית היהודי):>
מעולם מדינת ישראל לא הסכימה להגדרה שהיא - - -

<היו"ר ניסן סלומינסקי:>
שולי, תני לי לפחות לסיים את המילים. לפחות את הכבוד הזה.
<ציפי לבני (המחנה הציוני):>
אז אל תגידי - - - . תפיסה לוחמתית זו לא המצאה שלי. 
<היו"ר ניסן סלומינסקי:>
אני מבקש. אני מבקש. בבקשה.

<ציפי לבני (המחנה הציוני):>
זה מה שמדינת ישראל נקטה - - -
<בצלאל סמוטריץ (הבית היהודי):>
ממש לא. ממש לא.

<היו"ר ניסן סלומינסקי:>
בצלאל, בצלאל.
במפורש לא, ואם את לא יודעת את זה – חבל לי. את לא היית כאן גם בדיונים - - -

<ציפי לבני (המחנה הציוני):>
סליחה. אני ביקשתי להזמין אותי. ביקשתי להזמין את כל היועצים המשפטיים שיבואו ויסבירו - - 

<היו"ר ניסן סלומינסקי:>
אני מבקש. אני מבקש.

<ציפי לבני (המחנה הציוני):>
- -ויאמרו את זה.

<היו"ר ניסן סלומינסקי:>
די. את אמרת את דברייך.

<ציפי לבני (המחנה הציוני):>
ישראל היא הריבון שם, לדעתך?
<היו"ר ניסן סלומינסקי:>
אני מבקש.

<ציפי לבני (המחנה הציוני):>
אני שואלת: ישראל היא הריבון שם?

<היו"ר ניסן סלומינסקי:>
לא, את לא שואלת. עכשיו את דיברת. נקודה.

<ציפי לבני (המחנה הציוני):>
לא. אם אתה טוען שישראל היא הריבון, אנחנו באמת בשני עולמות שונים.

<היו"ר ניסן סלומינסקי:>
אם אתה רוצה לשמוע – תשמעי, ואם את לא רוצה – את יכולה ללכת, כמו שתמיד את עושה; מדברת ואחר כך הולכת - - -
<בצלאל סמוטריץ (הבית היהודי):>
עם צעקות, עם פאתוס כזה - - -

<היו"ר ניסן סלומינסקי:>
לחזור על הדברים – שזה לא נעים כל כך, ואנחנו עדיין מכבדים.

כנסת ישראל - - -

<יעל גרמן (יש עתיד):>
למה לפגוע באדם ולא לגופו של עניין?
<היו"ר ניסן סלומינסקי:>
לא.

<יעל גרמן (יש עתיד):>
למה תמיד אתה מוצא לנכון לפגוע במי שמדבר?
<היו"ר ניסן סלומינסקי:>
אני, חס ושלום, לא פוגע. סליחה, אני לא פוגע.

<בצלאל סמוטריץ (הבית היהודי):>
- - - באמת.

<ציפי לבני (המחנה הציוני):>
אני לא נפגעת מהדברים האלה.

<היו"ר ניסן סלומינסקי:>
סליחה. אני לא פוגע באדם.

<יעל גרמן (יש עתיד):>
מתחיל להתווכח על הבן-אדם ולא על העניין.

<היו"ר ניסן סלומינסקי:>
יעל, תודה.

<ציפי לבני (המחנה הציוני):>
יעל, למעשה, הם פוגעים בישראל. הוא לא פוגע בי.
<היו"ר ניסן סלומינסקי:>
ציפי, בבקשה.

מדינת ישראל מעולם לא קיבלה את זה שהיא הכובש. נקודה.

<ציפי לבני (המחנה הציוני):>
אבל, מהי? מהי?
<היו"ר ניסן סלומינסקי:>
לכן שמגר המציא את המושג של "שטחים מוחזקים".

<ציפי לבני (המחנה הציוני):>
תגיד מהי.

<היו"ר ניסן סלומינסקי:>
ישראל עובדת בדואליות.

<ציפי לבני (המחנה הציוני):>
הם חלק מישראל?

<היו"ר ניסן סלומינסקי:>
היא עובדת בדואליות.

<אוסאמה סעדי (הרשימה המשותפת):>
זו תפיסה לוחמתית - - - 
<היו"ר ניסן סלומינסקי:>
לא. לא.
<בצלאל סמוטריץ (הבית היהודי):>
הם לא, ולכן חלה שם - - -  
<היו"ר ניסן סלומינסקי:>
עזוב. אני מדבר על ישראל.

<שולי מועלם-רפאלי (הבית היהודי):>
הדין הבין-לאומי עדיין לא קובע מה מדינת ישראל.
<בצלאל סמוטריץ (הבית היהודי):>
זה שחור-לבן – או שלנו או שטח כבוש. - - - 
<היו"ר ניסן סלומינסקי:>
ישראל פועלת ביהודה ושומרון בדואליות, גם דרך המושל וגם ישירות דרך החקיקה.

<ציפי לבני (המחנה הציוני):>
את כל זה אתם עושים בחקיקה הזאת.

<היו"ר ניסן סלומינסקי:>
וגם דרך חקיקה ישירה שפועלת. אבל לא חשוב.

<ציפי לבני (המחנה הציוני):>
ועכשיו את כל המשחק- - -
<היו"ר ניסן סלומינסקי:>

די. לכן, אני אומר שכל הדברים - - -
<ציפי לבני (המחנה הציוני):>
לא. אבל, עכשיו את כל המשחק, שמדינת ישראל שיחקה במגרש הבין-לאומי, ואני הייתי שם לייצג את זה, - -

<היו"ר ניסן סלומינסקי:>
טוב. בסדר. תודה. ציפי, תודה.
<ציפי לבני (המחנה הציוני):>
- - אתם מחרבים.

<היו"ר ניסן סלומינסקי:>
 ציפי, תודה רבה.

<ציפי לבני (המחנה הציוני):>
זה הכל. זו המשמעות.
<היו"ר ניסן סלומינסקי:>
בסדר, אוקיי. תודה.

<בצלאל סמוטריץ (הבית היהודי):>
רק נבנה את זה קצת אחרת ממך, ונעשה את זה קצת יותר טוב, כי המציאות לא מלמדת שהבאת אותנו לכאלה מקומות טובים. אפשר לחשוב שהיום אנחנו מה-זה אהובים בעולם בזכות - - - שלכם.
<אוסאמה סעדי (הרשימה המשותפת):>
אתה יודע - - -

<היו"ר ניסן סלומינסקי:>
בצלאל.

<ציפי לבני (המחנה הציוני):>
היית - - - 

<בצלאל סמוטריץ (הבית היהודי):>
אנחנו משנים אסטרטגיה, כן. - - - בעולם.
<היו"ר ניסן סלומינסקי:>
בצלאל.

<שולי מועלם-רפאלי (הבית היהודי):>
התגובה על הבנייה בשבות רחל הייתה כל כך מעודדת...
<היו"ר לניסן סלומינסקי:>
בצלאל, בבקשה. די, שולי.
<בצלאל סמוטריץ (הבית היהודי):>
שנים הם עושים עבודת- - -. לכן כולם אוהבים אותנו כל כך...
<היו"ר ניסן סלומינסקי:>
בצלאל, בבקשה. די.

<אוסאמה סעדי (הרשימה המשותפת):>
חכה - - -

<בצלאל סמוטריץ (הבית היהודי):>
הם לא מוכנים להתרגל. אנחנו הולכים לשנות.

<היו"ר ניסן סלומינסקי:>
די.

בבקשה, אלעזר.
<אורית סטרוק:>
ניסן, אפשר לבקש דקה אחת.

<היו"ר ניסן סלומינסקי:>
לא, לא עכשיו.

<אורית סטרוק:>
את כל - - -

<היו"ר ניסן סלומינסקי:>
לא עכשיו. אורית, בבקשה. קיבלו הרבה. הסברתי: בסוף – לא עכשיו.
<בצלאל סמוטריץ (הבית היהודי):>
היא לא קיבלה.

<אורית סטרוק:>
דקה אחת.
<היו"ר ניסן סלומינסקי:>
לא עכשיו. נקודה. לא.

<אלעזר שטרן – הלשכה המשפטית:>
עלו פה כמה שאלות שנשאלתי, ואני רוצה לנסות להשיב עליהן בצורה קוהרנטית.

<היו"ר ניסן סלומינסקי:>
אבל, תעשה את זה קצר, כי אנחנו מתחילים עוד כמה דקות - - -

<אלעזר שטרן – הלשכה המשפטית:>
אני מציע מאוד להיזהר כל פעם שזורקים דוגמה כזו או דוגמה אחרת לחלל האוויר. הדבר הזה דורש עבודה מאוד רצינית ומעמיקה. אנחנו הלכנו ובדקנו את כל הדוגמאות ש'נזרקו' פה לחלל האוויר, וגילינו שבצורה שיטתית כל הדוגמאות שנתנו פה אין בהן תקדים לדבר שמוצע פה. אין דבר כזה. אנחנו לא מצאנו. גם שתי הדוגמאות, שחבר-הכנסת סמוטריץ עכשיו 'זרק' לחלל האוויר – אני חושב שזה לא המקום. אני יכול לנסות להסביר לך אחרי זה למה זה לא ולמה אין תקדים למה שאתה אומר. אבל, אני מציע מאוד להיזהר כש'זורקים' דוגמה כזו או דוגמה אחרת, כי אני חושב שבפורום כזה רחב עם זמן כל כך קצר קשה מאוד לדון נקודתית בכל סוגיה וסוגיה. אני אומר לכם את הממצאים של הבדיקה שלנו. אין תקדים לדבר כזה. בתחום הזה לא מצאנו דבר. חבר-הכנסת אוחנה, להפך, לא רק שלא מצאנו תקדים – כל ההוראות שמצאנו הן הפוכות. כל ההוראות שמצאנו, ללא יוצא מן הכלל, כתוב בהן תמיד שהשינוי של החוק לא יחול על החלטות חלוטות ופסקי-דין חלוטים בצורה שיטתית. זו נקודה אחת.
נקודה שנייה קשורה למה שאמר חבר-הכנסת סמוטריץ. בוודאי שכל גוף יכול להחליט, לפי הסמכויות שלו, לשנות את דעתו ולהכשיר דבר שהוא בהתחלה פסל. השאלה היא רק מי עושה את הדברים האלה. זה ברור שרשויות התכנון, שהן הסוברניות והן בעלי הסמכות ברשות המבצעת להחליט על הליכים תכנוניים, הן יכולות מסיבות כאלה ואחרות, משינוי נסיבות או משינוי מצב, להחליט שהם מכשירים בדיעבד משהו שהן בהתחלה פסלו. השאלה היא מי עושה את זה.
<בצלאל סמוטריץ (הבית היהודי):>
הם כ- - - 

<היו"ר ניסן סלומינסקי:>
 לא, בצלאל. בבקשה.
<בצלאל סמוטריץ (הבית היהודי):>
שמותר לשליח - - -

<היו"ר ניסן סלומינסקי:>
בצלאל, בבקשה, נו.

<אלעזר שטרן – הלשכה המשפטית:>
הנקודה היא: כן. זו בדיוק הנקודה. השאלה היא מי עושה את זה. יש הבדל אם רשויות התכנון באות ומכשירות משהו לבין אם המחוקק בא ומתערב. זה בדיוק ההבדל.
<בצלאל סמוטריץ (הבית היהודי):>
אתה מתערב - - - 

<היו"ר ניסן סלומינסקי:>
בצלאל, אני מבקש, נו. אתה לא מבין. מה אתם רוצים? לא להעביר את החוק?

<אלעזר שטרן – הלשכה המשפטית:>
לכל רשות יש את התפקיד שלה, את הסמכויות שלה. המחוקק קובע את כללי המשחק, אבל בין לקבוע את כללי המשחק לבין להתערב במקרה ספציפי ובעצם לבוא ולומר "טוב, אני נוטל את הסמכות של רשויות התכנון ואני קובע עכשיו מה יהיה התכנון", זה משהו אחר לחלוטין מאשר שרשויות התכנון עצמן, עם הסמכויות שיש להן, באות ואומרות "אנחנו משנות את דעתנו". אלה שני דברים שונים. אני חושב שהאמירה הזאת של שלוח ושליח לא מתאימה, כי זה בדיוק הרעיון של הפרדת הרשויות. כל רשות היא עם הסמכויות שלה. כאשר בא והמחוקק ונוטל ואומר "אני בעצם נכנס לנעלי בית-המשפט" או "נכנס לרשויות התכנון", זו בדיוק הפגיעה בהפרדה הזאת בין הרשויות.
<בצלאל סמוטריץ (הבית היהודי):>
בוא ונגיד שכשבית-המשפט יפסיק - - - של הכנסת, אנחנו נפסיק - - - 
<היו"ר ניסן סלומינסקי:>
בצלאל, אני מבקש, נו. מה, אתה רוצה שנתחיל עם קריאות?

<בצלאל סמוטריץ (הבית היהודי):>
זה לגיטימי. אם לבית-המשפט - - -

<היו"ר ניסן סלומינסקי:>
בצלאל, אני מבקש.

אלעזר, תמשיך, בבקשה.

<אלעזר שטרן – הלשכה המשפטית:>
במענה לדברים אחרים שנאמרו פה, אכן, יושב-ראש הוועדה, מדובר פה על ביטול פסק-דין. כתוב במפורש בסעיף 7(ג) "יפקעו" כל הדברים, כולל פסקי-הדין. פקיעה של פסק-דין, שהמחוקק בא ואומר "אני מפקיע את פסק-הדין, זו המשמעות. פקיעה של פסק-הדין זה בעצם ביטול של פסק-הדין. אי-אפשר להתחמק מהנקודה הזאת.
נשאלתי על-ידי חבר-הכנסת בר-לב לגבי נושא התקנון. הסעיף, שאתה הקראת מהתקנון, משמעותו שונה. הסעיף הזה, שמדבר על קולות שקולים, הוא מדבר על כך שכאשר הוועדה באה לקבל החלטה על הצעת חוק צריך שבוועדה יהיה רוב לכלל הצעת החוק, ואם יש קולות שקולים – בעצם הוועדה לא אישרה. קולות שקולים זה אומר שזה נופל. זה הסעיף שקראת.
<עמר בר-לב (המחנה הציוני):>
אבל גם בהמשך הסעיפים. מה שרוצים לעשות פה - - -

<היו"ר ניסן סלומינסקי:>
עמר, עמר.

<אלעזר שטרן – הלשכה המשפטית:>
מה שקורה פה זה משהו שונה. מחר הוועדה תידרש להצביע על כלל הצעת החוק, כאשר בתוך הצעת החוק, לפי היושב-ראש – ליושב-ראש יש את הפררוגטיבה להחליט - - -
<יעל גרמן (יש עתיד):>
האם זה לא נושא חדש?

<היו"ר ניסן סלומינסקי:>
יעל, יעל.

<אלעזר שטרן – הלשכה המשפטית:>
אני כבר אענה.

<יעל גרמן (יש עתיד):>
זה לא נושא חדש?

<אלעזר שטרן – הלשכה המשפטית:>
אין טענת נושא חדש לפני קריאה ראשונה. טענת נושא חדש היא אך ורק בין קריאה ראשונה לקריאה שנייה ושלישית. לכן, טענת נושא חדש לא רלוונטית פה.

ליו"ר הוועדה יש את הפררוגטיבה להחליט איזה דברים הוא מעלה להצבעה ואיזה דברים הוא לא מעלה להצבעה, כלומר מה מהצעת החוק הוא מעלה להצבעת הוועדה. ככל שהיושב-ראש מחליט ואומר "אני מציע לוועדה עכשיו את שתי הגרסאות האלה, ואני מבקש מהוועדה להחליט על כלל הצעת החוק שכוללת בתוכה את שתי החלופות האלה", הדבר הוא אפשרי. אני חוזר ואומר, כמו שאמרתי קודם: זה אכן מהלך חריג. זה מהלך שבשנים האחרונות לא נעשה מצד אחד. מצד שני, לפי תקנון - - -
<ציפי לבני (המחנה הציוני):>
מתי זה כן נעשה?

<היו"ר ניסן סלומינסקי:>
לא, אני מבקש.
<ציפי לבני (המחנה הציוני):>
לא, זה לא ויכוח. זה מידע.

<היו"ר ניסן סלומינסקי:>
את לא מבינה? אנחנו כבר בזמן של הצעת חוק אחרת שצריכה להתחיל ב-11:00.

<ציפי לבני (המחנה הציוני):>
אני לא ביקשתי לקיים את הדיון עכשיו. אני רוצה לדעת מתי זה נעשה.

<היו"ר ניסן סלומינסקי:>
לא. שום דבר. אני נותן לו לסיים, ואנחנו עוברים להצעת חוק אחרת, ואחר כך חוזרים לחוק ההסדרה.
בבקשה, רק תסיים את הדברים, כי אנחנו כבר ארבע דקות בהצעה השנייה.
<אלעזר שטרן – הלשכה המשפטית:>
כמו שאמרתי, הדבר הזה חריג, אבל מכיון שיש לו תקדימים – ואם תרצו אני יכול להראות לכם את התקדימים - - -
<ציפי לבני (המחנה הציוני):>
כן. אני מבקשת לקבל. אם אין זמן בדיון, אני מבקשת לקבל בכתב.

<אלעזר שטרן – הלשכה המשפטית:>
יש לי פה תקדימים אפילו לדברים קצת יותר משמעותיים מזה. לכן, אנחנו, כלשכה משפטית, כייעוץ משפטי, לבוא ולומר שהדבר לא אפשרי. הוא, בהחלט, חריג, הוא לא מקובל, הוא לא רגיל, אבל אני לא יכול לבוא ולומר שהוא לא אפשרי. אלה שתי אמירות שונות.
<ציפי לבני (המחנה הציוני):>
הבנתי.

<היו"ר ניסן סלומינסקי:>
אוקיי. אני מודה לכולם. אנחנו עוצרים את הדיון. יש הצעת חוק של גפני ואורי מקלב במשך כשעה, מ-11:00 עד 12:00, וב-12:00 אנחנו ממשיכים את חוק ההסדרה עד השעה 14:30. שוב, אלה שלא הספיקו, אני מקווה שיהיה להם זמן לדבר אחר כך.
<הישיבה ננעלה בשעה 11:07.>

